politics as a science and mathematics I – Fekadu Bekele\nፖለቲካም እንደ ሳይንስና እንደ ሂሳብ መታየት ያለበት ወይስ ሳይንሰ-አልባ !\nሚያዚያ 24፣ 2019\nፖለቲካን በሚመለከት ከሂሳብ አንፃር ሳይሆን ከሳይንስ አንፃር ብቻ ለመጻፍ ሳወርድ ሳወጣ፣ አቶ ካሳሁን ነገዎ የኤስ ቢኤስ ጋዜጠኛና ቃለ-መጠይቅ ጠያቂ እ.አ በ03.04.2017 ዓ.ም በፖለቲካና በሂሳብ መሀከል ስላለው ግኑኝነት የሂሳብ አስተማሪና ተመራማሪ ለሆኑት ፕሮፌሰር ደጀኔ አለማየሁ ያቀረበላቸውን ጥያቄዎችና መልሶቹን ካዳመጥኩኝ በኋላ በዚህ አርዕስት ላይ ለመጻፍ ተገፋፋሁ። በመሰረቱ ለቀረቡት ጥያቄዎች የተሰጡትን መልሶች ካዳመጥኩኝ በኋላ በመልሱ በጣም መርካቴ ብቻ ሳይሆን፣ አገራችን ኢትዮጵያ እንደዚህ ዐይነት ምሁራንን ለማፍራት ችላለች ወይ ? ብዬ ራሴን ትንሽ ለማጽናናት ሞከርኩኝ። በመሰረቱ ፕሮፌሰር ደጀኔ ፖለቲካ እንዴት ከሂሳብ ጋር ሊያያዝ ይችላል ተብለው ለተጠየቁት ጥያቄና ስለፖለቲካ ምንነት በደንብ ስላብራሩና አጥጋቢ መልስም ስለሰጡ ይህ ጽሁፌ የሳቸውን አተናተን የሚደግፍ ነው። ትንሽ የማክልበት ነገር ቢኖር ፖለቲካ የሚባለው ህብረተሰብአዊ ፕሮጀክት በአውሮፓ ምድር ውስጥ እንዴት አድርጎ ቀስ በቀስ ሊዳብር እንደቻለና ለዕድገትና ተቻችሎ ለመኖር የሚያስችል መሳሪያ በመሆን የተለያየ አመለካከት ባለቸው ፓርቲዎችና የህብረተሰብ ክፍሎች ዘንድ ተቀባይነትን እንዳገኘ ነው።\nፕሮፌሰሩ በደንብ እንዳብራሩት በአገራችንና በሌሎች የአፍሪካ አገሮች ስልጣንን የሚጨብጡ የገዢ መደቦች ፖለቲካ የሚባለውን ትልቅ ቦታ የሚይዘውን ጽንሰ-ሃሳብ ምንነቱን ስለማይረዱ ተግባራዊ የሚያደርጓቸው ፖሊሲዎች በሙሉ ዕውነተኛ ሀብትን የሚፈጥሩና የህዝቡን ኑሮ በማሻሻል የተረጋጋ ኑሮ እንዲኖር የሚያደርጉት አይደሉም። በሳቸው አባባል እንደኛ ባለው አገር ደግሞ ለስልጣን እንታገላለን የሚሉ የፖለቲካ ድርጅቶች ስሜትን ስለሚያስቀድሙ ይህ ትልቅ ህብረተሰብአዊ ፕሮጀክት መንደፊያና አገር ማስተዳደሪያ መሳሪያ መሰረተ ሃሳቡ እንዲዛነፍ ይደረጋል፤ እንዳየነው የብዙ ሚሊዮን ህዝብ ዕድልም ይበላሻል። ስለሆነም ይላሉ ፕሮፌሰሩ፣ ፖለቲካ ህብረተሰብአዊ ፕሮጀክት መንደፊያ እንደመሆኑ መጠን የፖለቲካ ሰዎች ወደ አንዳች ውሳኔ ላይ ከመድረሳቸው በፊት በሰፊውና በጥልቀት መመራመር አለባቸው፤ አሊያም በሳይንቲስቶችና በነገሩ ጥልቅ ዕውቀት ባላቸው ምሁራን መመከርና መረዳት አለባቸው ይላሉ። ይህ ሲሆን ብቻ አንድ አገር ወደ ተረጋጋና ወደ ዕድገት ሊያመራ ይችላል። እንደገና የአገራችን ሁኔታ ጠጋ ብለን ስንመለከት በአፄ ኃለስላሴ ዘመንም ሆነ በአብዮቱ ወቅት የፖለቲካ ትርጉም በደንብ የተጠናና የተብራራ ባለመሆኑ በወቅቱ መሰራት የነበረባቸው የአገርን ዕድገት ሊያፋጥኑና የህዝባችንን ኑሮ ሊያሻሽሉ የሚችሉ ዕቅዶች በስራ ላይ ላይውሉ ቻሉ። እንደ ተከታተልነው በአፄ ኃይለስላሴ የአገዛዝ ዘመን አገራችንና ህዝባችን ሁለ-ገብና ፈጣን ዕድገትን የማየት ዕድል ያገጣመቸው ሳይሆኑ ወደ ኋላ የሚጓዙ ነበሩ። ስለሆነም የአፄው አገዛዝ ፈጣን ዕድገትን ማምጣት ቀርቶ መሰረታዊ የህዝባችንን ችግር ሊፈታ የቻለ አልነበረም። የኋላ ኋላ እንደታየው አገራችን በረሃብ የምትጠቃና በልመና የምትታወቅ አገር ለመሆን በቃች። በአብዮቱ ወቅትም በጊዜው ቢያንስ በአዋጅ ደረጃ የታወጀውን የጥገና ለውጥ ተባብሮና ተቻችሎ አመራር በመስጠት ወደ ተግባር ከመመንዘር ይልቅ ስሜት በማየሉ የመጨረሻ መጨረሻ ለብዙ ሺህ ወጣትና ምሁራን ህይወት መጥፋት ምክንያት ሆነ። በዚህ ወቅት ፖለቲካዊ አስተሳሰብ ደበዛው የጠፋበትና ሁሉም በስሜትና በደመ-ፍላት ግብ ግብ ውስጥ የገባበት ጊዜ ነበር።\nወደ ዛሬው ሁኔታ ስንመጣ ደግሞ ከዛሬ 26 ዐመት በፊት ስልጣንን የተቆናጠጠው ወያኔ የሚባለው ኃይል ቀደም ብለው ከተደረጉት ስህተቶች በመማር ሁሉንም ሊያሰባስብ የሚችል መድረክ በመፍጠር ስላም እንዲሰፍንና አገርን በአንድነት ለመገንባት ከመጣር ይልቅ የከፋፍለህ ግዛ ፖሊሲን በመከተል ተቻችሎና ተደማምጦ የመስራት ባህል እንዳይዳብር አደረገ። ዛሬ እንደምናየው ይህ ዐይነቱ ኢ-ሳይንሳዊ ፖለቲካ አገራችንና ህዝባችንን ትልቅ የማህበራዊ፣ ፖለቲካዊ፣ የኢኮኖሚና የሞራል ቀውስ ውስጥ በመክተት ህዝባችን ግራ እንዲገባው አድርጓል። በዚህ መልክ አንዱ ከሌላው ስህተት ለመማር ባለመፈለግ በስሜትና በአቦሰጡኝ፣ ወይም በማንአለኝበት ተግባራዊ የሚያደርጋቸው ፖሊሲዎች በሙሉ ችግሩን ተደራራቢና ውስብስብ አድርገውታል። ይህ በእንደዚህ እንዳለ ዛሬ በግልጽ የሚታየውን ህብረተስብአዊና ኢኮኖሚያው ቀውስ፣ እንዲሁም የእሴት መከስከስን ከባህል ኋላ-ቀርነት አንፃር ለመመርመር የማይፈልጉ ኃይሎች የወያኔ አገዛዝ ቢወድቅ ችግሩ ከመቀጽበት የሚወገድ የሚመስላቸው ብዙ ኃይሎች በመፈጠር የፖለቲካውን መድረክ አጣበውታል። ስርዓት ያለው ጥናትና ጤናማ ውይይት እንዳይደረግ መንገዱን ሁሉ ዘግተውታል። በእነዚህ የጊዜው የፖለቲካ ተዋንያን ዕምነት በአገራችን ምድር ጎልቶ የሚታየው የተወሳሰበና በብዙ መልክ የሚገለጸው ችግር በቀላል ፎርሙላ ሊፈታ የሚችል ነው።\nከዚህ ስንነሳ በአለፈው አርባ ዐመት በአገራችን ምድር በፖለቲካ ስም የተካሄደውን ትርምስ ስንመለከት ፕሮፌሰሩ በትክክል እንዳብራሩት አንድን አገር የማስተዳደሩ ጉዳይ በደንብ እንደ ሂሳብ ባለመጠናቱና ለአንድ የተወሳሰበ የሂሳብ ጥያቄ መልስ ለማግኘት ከፍተኛ ምርምርና ጭንቅት እንደሚያስፈልገው ሁሉ፣ በፖለቲካውም መስክ ይህ ዐይነቱ አካሄድ ግንዛቤ ውስጥ ባለመግባቱ ፖለቲካ የሚባለው ከፍተኛ ቦታ የሚሰጠው ጽንሰ-ሃሳብ የማንም መተራመሻ በመሆን በእግዚአብሄር አምሳል የተፈጠሩ በሚሊዮኖች የሚቆጠሩ እህቶቻችንና ወንድሞቻችን፣ እንዲሁም እናቶቻችንና አባቶቻችን ፍዳቸውን እንዲያዩ ተደርገዋል። ስለሆነም ፕሮፌሰሩ አጥብቀው እንዳሳሰቡት፣ ፖለቲካን የግዴታ ከሂሳብና ክፍልስፍና ጋር ማያያዙ ብቻ ሳይሆን፣ የፖለቲካ ኃላፊነትን የሚወስዱ ሰዎች የአንድን አገርና ህዝብ ዕድል የግዴታ ከተለያየ አንፃር መመልከት አለባቸው። ይህንን መሰረት በማድረግ ፖለቲካ ሳይንሳዊ ባህርይ እንዴት ለመያዝ እንደቻለ አጠር ባለመልክ ለመተንተን እሞክራለሁ።\nፖለቲካ ማለት ምን ማለት ነው? ከሌሎች ነገሮችስ ተነጥሎ ሊታይ ይችላል ወይ ?\nፖለቲካ ሲባል አንድን አገር ጥበባዊ በሆነ መልክ ማስተዳደር ማለት ነው። እንደሚታወቀው ፖለቲካ በአንድ ህብረተሰብ ውስጥ ከፍተኛውን ቦታ የሚይዝ እንደመሆኑ መጠን፣ ከሌሎች ነገሮች ተነጥሎ የሚታይና በግምት ወይም በስሜት ተግባራዊ የሚሆን ሳይሆን፣ ከፍተኛ የጭንቅላት ምርምርንና ከሌሎች ጋር መመካከርንና መከራከርን የሚጠይቅ ህብረተሰብአዊ ፕሮጀክት የሚታቀድበት ሳይንስ ነው። ስለዚህም ፖለቲካ የአንድን ህብረተሰብ ሁለንታዊ ነገሮች፣ ማለትም ማህበራዊ፣ ኢኮኖሚያዊ፣ ባህላዊ፣ ታሪካዊና ህሊናዊ ነገሮችን የሚመለከትና የሚያጠቃልልም እንደመሆኑ መጠን ሳይንሳዊ ባህርይ አለው። ይህም ማለት፣ አንድ የፖለቲካ ፕሮጀክት ውሳኔ ከማግኘቱና ተግባራዊ ከመሆኑ በፊት በአጠቃላይ ሲታይ በህብረተሰብና በአገር ላይ፣ እንዲሁም በዛሬው ሁኔታና በወደፊቱ ትውልድ ላይ ሊያስከትል የሚችለውን ተጽዕኖና፣ እንዲሁም አዎንታዊና አሉታዊ ውጤት በሚገባ ተተንትኖ መቅረብ አለበት። በመሆኑም ፖለቲካን ሳይንስ የሚያሰኘው ከአንድ አገር ነባራዊ ወይም የማቴሪያል ሁኔታዎች፣ የሰዎች የርስ በርስ ግኑኝነትና ህሊናዊ ሁኔታዎች ተነስቶ የሚነደፍ ፕሮጀክት በመሆኑ ሳይንሳዊ ያስብለዋል። ፖለቲካ የማይታይና የማይጨበጥ ቢሆንምና፣ እንደ ሌሎች የተፈጥሮ ሳይንስ ትምህርቶች ኢምፔሪካል በሆነ ዘዴ በላቦራቶሪ ውስጥ ሊረጋገጥ የሚችል ባይሆንም፣ በአንድ አገር ውስጥ በምድር ላይ የሚታዩትና በተለያየ መልክ የሚገለጹ ነገሮች ሁሉ የአንድ የፖለቲካ አካሄድ ነጸብራቆችና፣ የአንድ አገዛዝ መለኪያዎች እንደመሆናቸው መጠን ይህን ዐይነቱን ሁኔታ በፖለቲካ ሳይንስ መነጽር መገምገም ይቻላል። በሌላ አነጋገር፣ በአንድ አገር ውስጥ ያለው ተጨባጭ ሁኔታ የተዘበራረቀ ከሆነ፣ አንድ ህዝብ በድህነት ዓለም ውስጥ እንዲኖር ከተገደደና ጥቂቶች ደግሞ ሀብትን የሚቆጣጠሩና የሚባልጉ ከሆነ፣ ስልጣናቸውንም መከት አድርገው ህዝብን የሚያሰቃዩ ከሆነ፣ በዚያው አገር ውስጥ ያለ የሰውና የተፈጥሮ ሀብት በመጣመር ዕውነተኛ ህብረተሰብአዊ ሀብት እንዳይፈጠር አገዛዙ እንቅፋት የሚሆን ከሆነ፣ ታታሪ ሰዎች አዳዲስ ቴክኖሎጂዎችን ለመፍጠር ዕድል የሚነፈጋቸው ከሆነና፣ አንድ አገር ጥበባዊ በሆነ መልክ እንዳይደራጅና ህዝቡም በአገር ግንባታ ውስጥ እንዳይሳተፍ የሚከለከል ከሆነ፣ እንደዚህ ዐይነቱ ፖለቲካ ከሳይንስ ጋር የሚያገናኘው ምንም ነገር የለም፤ በፍጹም ፖለቲካም ሊባል አይገባውም። በሌላ ወገን ደግሞ አንድ አገር ስርዓት ባለው መልክ የሚታቀድና የሚዋቀር ከሆነ፣ በአገር ውስጥ ያለን ሀብትና የሰውን ኃይል የሚያንቀሳቅሱ ልዩ ልዩ ኢንስቲቱሽኖች በየቦታው የሚቋቋሙ ከሆነና፣ የኢንስቲቱሽኖችም አስተዳዳሪዎች ኃላፊነታቸውን የሚረዱ ከሆነ፣ በአንድ የስራ መስክ ላይ ብቻ ሳይሆን ልዩ ልዩ የሙያ ዘርፎች እዚህና እዚያ ተቋቁመው በመሀከላቸው የንግድ ልውውጥ የሚካሄድ ከሆነ ፣ በየቦታው ህዝብ ሊዝናናባቸው የሚችልባቸው ልዩ ልዩ መዝናኛዎች የሚቋቋሙ ከሆነ፣ መጽሀፍ ቤቶች፣ ሙዚየሞች፣ የቲአትር ቤት አዳራሾችና፣ ሌሎችም የወጣቱንና የህጻናትን ጭንቅላት የሚገነቡ ልዩ ልዩ መጫወቻዎችና ማሰልጠኛዎች በየቦታው ከተስፋፉ የሰፊው ህዝብ የማሰብ ኃይል መዳበሩ ብቻ ሳይሆን፣ ውስጠ-ኃይሉም ከፍ ያለ አዲስ ትውልድ ብቅ ሊል ይችላል። በዚህ መልክ የሚደራጅ ህብረተሰብ የሚሰራውን ስለሚያውቅ ፖለቲካውም አነሰም በዛም ሳይንሳዊ ባህርይ አለው ለማለት ያሰኛል።\nበመሰረቱ የፖለቲካ ሳይንስ መሰረት ፍልስፍና ነው። በፍልስፍና ዓለም ውስጥ የተለያየ አመለካከት እንዳለ ቢታወቅም ፈላስፋዎች ሁሉ የሚስማሙበት አንድ ነገር ቢኖር የሞራል ወይም የግብረ-ገብን ጉዳይ ነው። የሞራል ጥያቄን በሚመለከት በተለይም በፖዘቲብ ወይም በሶፊስታዊ ሳይንስ የሰለጠኑ ምሁራን አመለካከት ሞራል በኢምፔሪካል ደረጃ የሚረጋገጥ ባለመሆኑ ሳይንሳዊ ሊሆን አይችልም፤ ከዚህም በመነሳት ፖለቲካ የሞራል ባህርይ ወይም ይዘት ሊኖረው አይችልም የሚል ነው። የፖዘቲቭ ሳይንስን መሰረት አድርገው የፖለቲካን ምንነት ለማስረዳትና ለመተንተን ለሚሞክሩ ምሁራን አንድ ነገር ሳይንሳዊ ሊሆን የሚችለው በሚታዩ ነገሮች(Facts) ላይ ሲመሰረትና ሲረጋገጥ ብቻ ነው። በእነሱ ዕምነትም የህብረተሰብ ታሪክ፣ ባህላዊ ክንዋኔዎችና፣ በባህል አማካይነት የሚቀረጽ አስተሳሰብ ሳይንሳዊ ሊሆኑ በፍጹም አይችሉም። ይህ ግን ስህተት ነው። በመጀመሪያ ደረጃ ማንኛውም አገር አነሰም በዛም የተለያዩ የህብረተሰብ የዕድገት ደረጃዎችን አልፏል። ስለሆነም እንደየሁኔታው ልምድን አካብቷል፤ ወይንም ደግሞ የባህሉ ሰለባ በመሆን አዳዲስ ነገሮችን ለመፍጠርና የተሻለ ዕድገትን ሊያይ አይችልም። በሁለተኛ ደረጃ፣ የሰው ልጅ እዚያው በዚያው ሞራላዊና ስነ-ምግባራዊ የሚያሰኙት ነገሮች ራሱንና አካባቢውን ለመለወጥ የሚያስችለው የማሰብ ኃይል ስለአለው ነው። ከዚህ ስንነሳ አምላክ ከፈጠራቸውና የሰው ልጅ በተፈጥሮ ውስጥ ካገኛቸው ተፈጥሮአዊ ነገሮች በስተቀር ማንኛውም በምድር ላይ የሚታዩ ነገሮች፣ ማለትም ቤቶች፣ ጋርደኖች፣ ድልድዮች፣ የቴክኖሎጂዎች ዕድገት፣ ባቡርና አውሮፕላን፣ እንዲሁም ልዩ ልዩ ቁሳቁሳዊ ነገሮች በሙሉ የሰው ልጅ የጭንቅላት ውጤቶች ወይም በከፍተኛ ምርምር የተፈጠሩና የሰውን ልጅ ህይወት የሚያቃልሉ በመሆናቸው እዚያው በዚያው ሞራላዊ ናቸው። በሌላ ወገን ግን የሰው ልጅ በሙሉ ከሞራል ጋር የተፈጠረ ቢሆንም ሊያዳብረውና ሊያሳድገው የሚችለው የባህል ለውጥ ሲያደርግና ጥያቄዎችን በማቅረብ ለሚከስቱ ችግሮች ፍቱን መልስ ለመስጠት የተዘጋጀ እንደሆነ ነው። በአጠቃላይ ሲታይ የሰው ልጅም ሆነ በአንድ አገር ውስጥ የሚገኝ ህዝብ ከእንስሳ የተለየ እንደመሆኑ መጠን በአርቆ-የማሰብ ኃይሉ መመራት አለበት። ስለሆነም አንድ ህዝብ ታሪክ አለው የሚባለው ከእንስሳ ባህርዩ ሲላቀቅና በማሰብ ኃይሉ አማካይነት በተፈጥሮ ውስጥ የሚገኙ ነገሮችን በሙሉ መልክና ቅርጽ በመስጠት ለራሱ መጠቀሚያ ሲያደርጋቸውና ቀስ በቀስም ከዝቅተኛ የኑሮ ደረጃ ወደ ከፍተኛ የኑሮ ደረጃ ማደግ ሲችልና ስርዓት ያለው ህብረተሰብ ሲገነባ ብቻ ነው። ስለሆነም በአንድ ህብረተሰብ ውስጥ በተለያየ መልክ የሚገለጽ ዕድገትና ፀረ-ዕድገት መኖር ወይም መታየት ሊወሰን የሚችለው በየጊዜው በሚከሰተው የፖለቲካ ኃይል አሰላለፍ አማካይነትና፣ ባህላዊና ሞራላዊ ዕድገት ነው ማለት ይቻላል። በዚህ መልክ ብቻ ነው ወደ ኢምፔሪካል ሳይንስ መምጣት የምንችለውና በቁጥር የምንለካው። በሌላ ወገን ግን ሁሉንም ነገር በቁጥር መለካት አንችልም። ሌላው የፖዘቲቭ ሳይንስን የምርምር ዘዴ ትክክል ነው ብለው የሚያምኑ ምሁራን ትልቁ ስህተት ሌሎች ፈላስፎችና ለየት ያለን የሳይንስ ፈለግ የሚከተሉ ምሁራን ተመሳሳይ ሁኔታን በሌላ መልክ ሊተረጉሙት እንደሚችሉ አይቀበሉም። ለምሳሌ እነሱ የካፒታሊስት ኢኮኖሚን የገበያ ኢኮኖሚና፣ በንጹህ መልክ ውድድር የሚካሄድበት ነው፣ ስለዚህም ሁሉም እንደ ፈለገው ገብቶ መወዳደር ይችላል ብለው ሲያስተምሩ፣ ሌሎች ለየት ያለ የአተናተን ዘዴና አመለካከት ያላቸው ምሁራን ደግሞ በካፒታሊስት ኢኮኖሚ ውስጥ ግልጽ የሆነ የኃይል አሰላለፈና የምርት ግኑኝነት እንዳለ ያመለክታሉ። ስለሆነም ካፒታሊዝም በጠያቂና በአቅራቢ መሀከል ባለ ግኑኝነት ብቻ የሚገለጽ ሳይሆን፣ ግልጽ በሆነ የምርት ግኑኝነትና የመግዛት ኃይል ችሎታ የሚገለጽ ስርዓት በመሆኑ የአንድ ካፒታሊስት ዋና ዓላማው ምርትን የሚያመርተው የህብረተሰቡን ፍላጎት ለማሟላት ሳይሆን ትርፍ ለማግኘት ሲል ብቻ ነው ብለው ያብራራሉ። በተጨማሪም ካፒታሊዝምን ካፒታሊዝም የሚያሰኘው የገበያ ኢኮኖሚ በመሆኑ ሳይሆን በሳይንስና በቴክኖሎጂ በመደገፍ ምርት የሚመረትበትና በስራ-ክፍፍል መዳበር የሚገለጽ ስርዓት በመሆኑ ነው። ወደ እኛ አገር ስንመጣ ደግሞ በፖዘቲቭ ሳይንስ የሰለጠኑ የዓለም አቀፍ ኢንስቲቱሽኖችና ተከታዮቻቸው ያለውን ተጨባጭ ሁኔታ በደንብ ሳይመረምሩ ከቀረበላቸው ቁጥር ብቻ በመነሳት ኢኮኖሚው በዚህ መጠን አድጓል ብለው ከምድር ላይ ከሚታየው ሁኔታ ጋር ምንም የማይጣጣም ማብራሪያ ይሰጣሉ። በሌላ ወገን ደግሞ የድህነትን መስፋፋትና በከተማዎች ውስጥ የሚታየውን ምስቅልቅል ሁኔታ የኢኮኖሚ ፖሊሲው ክስተትና፣ የፖለቲካና የኢኮኖሚው ግኑኝነት ነፀብራቅ መሆኑን በፍጹም አይቀበሉም። ድህነትን፣ ምስቅልቅል ሁኔታንና የጥቂቶች በሀብት መባለግንና ህብረተሰብአቸውን ማመስ ጉዳያቸው ሳልሆነ እነዚህን ነገሮች እንደተፈጥሮአዊ እንጂ ሰው ሰራሽ አድርገው አይቀበሏቸውም። በመሆኑም ሌላ አስተሳሰብ ያለው አገዛዝና የምሁር ኃይል ችግሩን ከሳይንሳዊ አንፃር በመተንተን ፍቱን መፍትሄ ሊሰጥ ሲነሳ በሚችሉት መንገድ ሁሉ መሰናክል ይፈጥራሉ። ከዚህ አጭር ተነፃፃሪ አቀራረብ ስንነሳ የፖዘቲቭ ሳይንስ የምርምር ዘዴ አንድን ነገር ሁለንታዊ በሆነ መልክ እንድንተነትነው የሚረዳን አይደለም። በተጨማሪም ለአንድ ነገር መከሰት ዋናው ምክንያት ምን እንደሆነ ሊጠቁመን ወይም ሊያስገነዝበን የሚችል ሳይንሳዊ መሳሪያ አይደለም። ስለሆነም ይህ ዐይነቱ ሳይንስ መሰል ዕውቀት በዓለም አቀፍ ደረጃ በብዙ ዩኒቨርሲቲዎች ውስጥ በመስፋፋቱና የምሁራንን ጭንቅላት በመያዙ ለመዝረክረክ፣ ለድህነትና ለሀብት መባከን፣ እንዲሁም ለጭቆና ዋናው ምክንያት ሆኗል ማለት ይቻላል።\nከዚህ ስንነሳ በታሪክ ውስጥ የተለያዩ ህብረተሰብአዊ አወቃቀሮችና ፖለቲካዊ አደረጃጀቶች ነበሩ ማለት ይቻላል። የፖለቲካን ምንነትና የህብረተሰብአዊ ፕሮጀክት መንደፊያ መሆኑን ለመጀመሪያ ጊዜ ሳይንሳዊ ባህርይ የሰጡት የግሪክ ፈላስፋዎችና፣ ከክርስቶስ ልደት በፊት በአምስተኛው ክፍለ-ዘመን ብቅ ያለውና ስልጣንን የጨበጠው ሶሎን የሚባለው ታላቅ መሪ ነው። የግሪክ ፈላስፋዎች በጊዜው ፖለቲካን ከፍልስፍና ጋር ሲያጣምሩና ሳይንሳዊ ባህርይ ሲሰጡት፣ በመጀመሪያ ደረጃ በጊዜው ሰፍኖ ለነበረው የህብረተሰብ ቀውስና ርስ በርስ መተላለቅ ዋናውን ምክንያት በመረዳታቸው ሲሆን፣ በሁለተኛ ደረጃ ደግሞ አንድ ህብረተሰብ የግዴታ ኃላፊነቱን በመረዳት ስርዓት ያለው ማህበረሰብ ሊገነባ የሚችለው በአዋቂዎች ሲመራና ራሱም ሲማር ብቻ መሆኑን በማመናቸው ነው። በእነሱም ዕምነት፣ ማንኛውም ህብረተሰብአዊ ቀውስና መዘበራረቅ ሊፈጠር የሚችለው ጭንቅላት በሚገባ ካልዳበረ ወይም ከተዘበራረቀ ብቻ ነው። በሌላ አነጋገር አዕምሮው የተዘበራረቀበት የገዢ መደብም ሆነ ህብረተሰብ የሚሰሩትን ስለማያውቁ አገርን ከመገንባት ይልቅ ጦርነትና ዝርፊያን እንደባህል በመውሰድ አለመረጋጋትን ይፈጥራሉ፤ አዕምሮአቸውም የተጋረደ በመሆኑ ታሪክን የመስራት ኃይላቸው እየመነመነ በመሄድ የድህነትና የተስቦ በሽታ ሰለባ ይሆናሉ። ስለዚህም ይህንን ዐይነቱን የሰውን ልጅ ባህርይ የተረዱት የግሪክ ፈላስፋዎች ፖለቲካን ከፍልስፍና ጋር ብቻ ሳይሆን ከሌሎች የዕውቀት ዘርፎች ጋር በማያያዝ የአስተዳደር መመሪያ ያደርጋሉ። ስለሆነም በሶሎን ዘመን ተግባራዊ በሆነው ፖለቲካ አማካይነት የግሪክ ህዝብ የማሰብ ኃይሉ መዳበሩ ብቻ ሳይሆን፣ የፍልስፍና ምርምሮች፣ የማቲማቲክስና የሳይንስ ግኝቶች፣ የከተማ ዕቅድና የአርክቴክቸር ስራዎች እንደ አሸን በመፍለቅና ተግባራዊ በመሆን እስከዚያን ጊዜ ድረስ ህይወቱ ከጦርነትና ከመገበር ጋር የተያያዘው፣ በተለያዩ ደሴቶች ይኖር የነበረው የግሪክ ህዝብ ህይወቱ ይለወጣል፤ የማሰብ ኃይሉ በመዳበር ታሪክን በመስራት ከሌሎች ከፍልስፋናና ከሳይንስ ጋር ካልተዋወቁ አገሮች ወይም ጎሳዎች ጋር ራሱን በማወዳደር የተሻለና የሰለጠነ መሆኑን ያረጋግጣል። ይህ ዐይነቱ ስልጣኔ በሮማውያን ወራሪዎች ከተደመሰሰ በኋላ የግሪክም ሆነ ገና የህብረ-ብሄርን አወቃቀርና አስተዳደርን የማያውቀው እዚህና እዚያ ተበታትኖ ይኖር የነበረው በጠቅላላው „የአውሮፓ ህዝብ“ እየተባለ ይጠራ የነበረው ወደ ፊት ሳይሆን የኋሊት ነበር የሚጓዛው። በአስረኛው ክፍለ-ዘመን የባላባቱ ስርዓት (Feudalism) በአውሮፓ ምድር ውስጥ ብቅ ሲልና ስር ሲሰድ አስተዳደሩ ግብታዊ እንጂ ሳይንሳዊ አልነበረም። ሬናሳንስ የሚባለው የግሪክ ስልጣኔ በአስራአምሰተኛው ክፍለ-ዘመን ብቅ እስከማለቱ ድረስ የአውሮፓ ህዝብ ዘራፊ በሚባሉና ስራቸው በሙሉ ጦርነት በሆነ የፊዩዳል አገዛዞች የሚተዳደርና ፍዳውን የሚያይ ነበር ማለት ይቻላል። የአውሮፓ ህዝብ ቀስ በቀስ በሬናሳንስ አማካይነት፣ በሬፍሮሜሽንና በኢንላይተንሜንት፣ (Enlightenment) እንዲሁም ደግሞ በተፈጥሮ ሳይንስ መዳበር ጭንቃላቱ ክፍት ሲሆንና ምሁራዊ ኃይልም እየዳበረ ሲመጣ እስከዚያን ጊዜ ድረስ ዲስፖታዊ በመባል የሚታወቁ አገዛዞች ሳይወዱ በግድ ለሪፓብሊካን አስተሳሰብና ለግለሰብአዊ ነፃነት መንገዱን ክፍት ያደርጋሉ። ከዚህን ጊዜ ጀምሮ ፖለቲካ የሚባለው ጽንሰ-ሃሳብ ሳይንሳዊ በመሆንና የግዴታ ከሞራልና ከፍልስፍና ጋር በመያያዝ እስከተወሰነ ደረጃ ድረስ በተለይም በምሁር ደረጃ ተቀባይነትን በማግኘትና ምሁራዊ የመታገያ መሳሪያ በመሆን ቀሰ በቀስ ለፓርሊሜንታሪ ዲሞክራሲ መንገዱን ማዘጋጀት ቻለ።\nይሁንና ግን በተለያየ ጊዜ በአውሮፓ ምድር ውስጥ ብቅ ያሉት አገዛዞች እስኪሰለጥኑና የሰውን ልጅ ባህርይ እስክይዙ ድረስ የአውሮፓ ህዝብ ብዙ ውጣ ውረዶችን አሳልፏል። የመቶ ዓመት፣ የስለሳ ዓመት፣ የሰባት ዓመት ጦርነቶችና ሌሎች ቁጥራቸው የማይታወቅ ትናንሽ ጦርነቶች እስከ አስራዘጠነኛው ክፍለ-ዘመን ድረስ በአውሮፓ ምድር ውስጥ የተካሄዱና ለህብረተሰብ መፋለሶች መንገዱን ያመቻቹ ናቸው። ያም ሆኖ ብዙ ጦርነቶች ተካሂደውና በብዙ ሚሊዮን የሚቆጠሩ ህዝቦች ህይወታቸውን አጥተው እዚያው በዚያው ከተማዎች ይገነቡ ነበር፤ የዕደ-ጥበብ ስራዎችና ንግድ ይካሄዱ ነበር። የዚህ ዐይነቱ የስራ-ክፍፍል መዳበር የፊዩዳሉን ስርዓት ፈታ እንዲልና እንዲላላ እንዳደረገው ይታወቃል። በዚህም አማካይነት የተለያዩ የህብረተሰብ ኃይሎች በመፈጠርና በመፎካከር ፣ እንዲሁም ደግሞ ምሁራዊ ኃይሎች በመዳበር በፓለቲካ መድረኩ ላይ ግፊት ያደርጋሉ። በዚህም መሰረት በተለይም የኢኮኖሚ ቲዎሪዎች በመዳበር በመጀመሪያ ደረጃ በመንግስት የተደገፈ ለህብረ-ብሄር ግንባታ የሚያገለግል የኢኮኖሚ ፖሊሲ ተግባራዊ መሆን ይጀመራል። ይህ ዐይነቱ ሁለ-ገብ የኢኮኖሚ ፖሊሲ በተለይም ለግለሰብ ፈጠራ በሩን በመክፈት ከበርቴያዊ ኃይሎች እዚህና እዚያ ብቅ በማለት የፖለቲካ ማትሪክሱን ይለውጡታል። ከዚህን ጊዜ ጀምሮ ኢኮኖሚያዊ ኃይል እያገኘ የመጣው የከበርቴው መደብ አገዛዞችን በዕዳ ወጥመድ ውስጥ በመክተትና በማስገደድ የአገዛዝ የጥገና ለውጦች ተግባራዊ እንዲሆኑ ያደርጋል። በአጭሩ የአውሮፓን ህብረተሰብ የፖለቲካ ዕድገት ስንመለከት ፖለቲካ እንደ ህብረተሰብአዊ ፕሮጀክት መታየትና ግንዛቤ ውስጥ መግባት የተጀመረው ከምሁራዊ ዕድገት ጋር በመያያዝ ነው። በማንኛውም መልክ የሚገለጽ ዕውቀት ከአስራአምስተኛው ክፈለ-ዘመን ጀምሮ ሊፈጠርና ሊዳብር የቻለው በሌሎች አህጉሮች ሳይሆን በአውሮፓ ምድር ውስጥ ብቻ ነው። ይህም ሊሆን የቻለው ግለሰቦች ቀሰ በቀስ ባቀጣጠሉት እሳት የተነሳና ሌላውም ይህንን ፈለግ ይዞ በመጓዝ እንዲስፋፋና እንዲዳብር በመደረጉ ነው። በሌላ አነጋገር፣ በተገለጸላቸውና ተግተው በሚመራመሩና፣ አንድ ህዝብም በምን መልክ መደራጀት እንዳለበት በተገነዘቡ፣ የፍልስፍና፣ የህግ፣ የሃይማኖት፣ የተፈጥሮ ሳይንስ፣ የስዕልና የአርክቴክቸር ሰዎች፣ የኋላ ኋላ ደግሞ የክላሲካል ሙዚቃ ደራሲዎችና አቀነባባሪዎች አማካይነት ነው የአውሮፓ የገዢ መደቦች ጭንቅላት ሊቀረጽና ህዝቡም በማወቅ ወደ ታሪካዊ ስራ ማዘንበል የቻለው። እስኪያዝን ጊዜ ድረስ ሰፍኖና የሰውን ጭንቅላት አፍኖ በመያዝ የሳይንስና የቴክኖሎጂ ዕድገት ፀር የነበረው የካቶሊክ ጭፍን ሃይማኖትና የዘልማድ የአኗኗር ስራዎች ቀሰ በቀስ ሊወገዱ የቻሉት በፍልስፍና፣ በተፈጥሮ ሳይንስና የኋላ ኋላ ደግሞ በኢኮኖሚክስ ቲዎሪ መዳበር የተነሳ ነው። የህዋንና የተፈጥሮን ምንነት መረዳትና የሰውንም ልጅ የማሰብ ኃይል ተገንዝቦ ከተለያየ የፍልስፍና አቅጣጫ መተርጎምና መከራከር፣ እንዲሁም ከዚህ ክርክርና ምርምር ወደ ተግባር ሊመነዘር የሚችል ዕውቀት ማዳበር፣ ይህ ዐይነቱ የአስተሳሰብ ለውጥና ጭንቅላትን ማስጨነቅና በግልጽ የሚታይ ችግርን መፍትሄ ለመስጠት መሞከር የአውሮፓው ባህል ብቻ ነው ማለት ይቻላል። ይህንን መካድ ማለት የታሪክ ወንጀል እንደመስራት መቆጠሩ ብቻ ሳይሆን ዛሬ የምንኖርበትን የቴክኖሎጂና የሳይንስ ዓለምን ለመረዳት አለመቻል ይሆናል። ከየትም መጣ ከየት፣ ሳይንስ፣ ፍልስፍናና ማቲማቲክስ፣ እንዲሁም የቴክኖሎጂ ፈጠራና ዕድገት፣ በተጨማሪም ስርዓት ያላቸውና የታቀዱ ከተማዎችን መገንባትና ማስፋፋት የአውሮፓ ህዝብና የመንግስታቱ ባህል ነው ማለት ይቻላል። እንደዚህ ዐይነቱ የተመቻቸና ከትውልድ ወደ ትውልድ የተላለፈ አሰራርና የዕድገት ፈለግ በየጊዜው ለሚነሱ አገዛዞች በዚያው ላይ ተመርኩዘው ፖሊሲዎችን እንዲቀይሱና ፖለቲካን እንዲያካሂዱ ሊረዳቸው ቻለ።\nወደድንም ጠላንም፣ ተቀበልንም አልተቀበልንም የኢንዱስትሪ አብዮት መካሄድና የገበያ ኢኮኖሚ እየተባለ የሚታወቀውና በካፒታሊዝም ስርዓት የሚገለጸው በሳይንስና በቴክኖሎጂ ላይ የተመሰረተው የምርት ክንዋኔና የሀብት ማዳበሪያና ማከማቺያ ዘዴ የግዴታ ለፖለቲካ አስተሳሰብ መዳበር ከፍተኛ አስተዋጽዖ አበርክቷል ማለት ይቻላል። በሌላ ወገን ደግሞ ከዚህ ዐይነቱ የቴክኖሎጂ ዕድገት ጋር የተያያዙ የተለያየ አስተሳሰብ ያላቸው ኃይሎች በመፈጠር ፖለቲካ የሚባለውን ግዙፍ ጽንሰ-ሃሳብ የተለያየ ትርጉም በመስጠትና በዲሞክራሲያዊ መብቶች መስፋትና መጥበብ ላይ የራሳቸውን ተጽዕኖ በማድረግ ፖለቲካ የሚባለው ጽንሰ-ሃሳብ በጥንት ዘመን እነፕላቶንም ሆነ አርስቲቶለስ፣ የኋላ ኋላ ደግሞ እነ ላይብኒዝ፣ ሺለር፣ ካንትና ሄገል ካዳበሩት የሞራልና የፍልስፍና ቲዎሪ እየተላቀቀ እንዲመጣ እንዳደረጉት መገንዘብ እንችላለን። በተለይም ካፒታሊዝም ለአንዴም ለመጨረሻም ጊዜ በአሸናፊነት ሲወጣ ቀደም ብለው የነበሩ ሰብአዊ አስተሳሰቦችን ሌላ መልክ በማሲያዝ የዲሞክራሲ መብት ጥያቄም በምርጫና በህግ የበላይነት ብቻ የሚገለጽ ሆነ። ይህ ዐይነቱ የዲሞክራሲያዊ መብት አፈታት በየጊዜው እያደገ የመጣውን የኃይል አሰላለፍ የሚያንፀባርቅና የራሱ የሆነ ውስንነት ያለው ነው። ስለሆነም ከዚህን ጊዜ ጀምሮም ለዲሞክራሲያዊ መብቶች የሚደረገው ትግል ውስብስና አስቸጋሪ ይሆናል። በተለይም ከ19ኛው ክፍለ-ዘመን ጀምሮ በምዕራብ አውሮፓ ምድር ውስጥ በስራ ቦታ ላይ ይደርስ የነበረውን ጭቆናና መበዝበዝ፣ እንዲሁም ከሚፈለገው ሰዓት በላይ መስራት ወዝአደሩ የመብትን ጥያቄ እንዲያነሳ አስገደደው። የማርክስና የፍሪድሪሽ ኤንግስል ስራዎች መባዝትና መሰራጨት በአጠቃላይ ሲታይ በአውሮፓ ምድር ውስጥ አዲስ የፖለቲካ አስተሳሰብን አመጣ። የወዝአደሩ እንቅስቃሴ ባየለበት እንደ ጀርመን በመሳሰሉ አገሮች ሁኔታው ከቁጥጥር ውጭ እንዳይወጣ እንደነ ቢስማርክ የመሳሰሉት ባለስልጣናት የማህበራዊ ጥያቄን(The Social Question) ልዩ ግምት በመስጠት ሰራተኛው በዌልፈር አማካይነት መብቱ የሚጠበቅበት ሁኔታ ተዘጋጀለት። በተለይም ከእንግሊዙ ንጹህ የገበያ ኢኮኖሚ ፖሊሲ አሉታዊ ውጤት ትምህርት የቀሰሙ የጀርመን ምሁራን የማህበራዊ ጥያቄን አጥብቀው በማንሳት በመንግስት ፖሊሲና ፖለቲካው ላይ ጫና ማድረግ ቻሉ። ይሁንና በጀርመን ምድር ውስጥ ሰፋ ያለ የፍልስፍናና የማህበራዊ ጥናት ቢካሄድም ይህ ዐይነቱ ጭንቅላትን የሚያዳብር ዕውቀት እያደገ በመጣው ከበርቴያዊ መደብ ጭንቅላት ውስጥ ሙሉ በሙሉ ሰርጎ ባለመግባቱና ዕውነተኛ የሪፓብሊካን አስተሳሰብ ባለመስፋፋቱ ከፊዩዳሉ ርዝራዥ የተረፈው የፕረሺያ ወታደርና ንጉሳዊ አገዛዝ የተቀዳጁትን ቴክኖሎጂ መሰረት በማድረግ ለመጀመሪያው የዓለም ጦርነት ምክንያት ይሆናሉ። በመጀመሪያው የዓለም ጦርነት ሶቭየት ህብረትን ድምጥማጧን ለማጥፋት ስላልተቻለ አሜሪካና እንግሊዚ ሂትለርን በመደገፍ ለሁለተኛ ጊዜ ሶቭየት ህብረት ላይ ጦርነትን እንዲያውጁ ያደርጋሉ። ይህ ማለት ምን ማለት ነው ? በአውሮፓ ምድር ውስጥ እንደዚያ ዐይነት ሰፋ ያለ ምሁራዊ እንቅስቃሴ ዳብሮና ቴክኖሎጂያዊ ምጥቀት ታይቶ በጊዜው ስልጣንን የተቀዳጁ ኃይሎች የሰለጠነ ፖለቲካ ከማካሄድ ይልቅ ሌላ የሚቀናቀናቸው ኃይል እንዳይፈጠር ለማድረግ ጦርነትን በማወጅ ለብዙ ሚሊዮን ህዝቦች ህይወት መጥፋት ምክንያት እንደሚሆኑ ነው። ስለሆነም የፖለቲካ ስልጣንን የተቀዳጁት ኃይሎች የጠቅላላውን ህዝብ ደህንነት የሚጠብቁ ሳይሆኑ ከኢንዱስትሪና ከፊናንስ ካፒታል ጋር በመቆላለፍ ኢምፔሪያሊስታዊ ጦርነትን የሚያካሂዱና፣ በዓለም አቀፍ ደረጃ ደግሞ ሰላም እንዳይሰፍን የሚያደርጉ ናቸው። በሌላ አነጋገር፣ እስከሁለተኛው ዓለም ጦርነት ማብቂያ ድረስ የአውሮፓና የአሜሪካ ፖለቲካ ወደ ተረጋጋ ሁኔታ ለመምጣትና ወደ ውስጥ ሰፋ ያለ ፕሮጀክትን ለመቀየስና ተግባራዊ ለማድረግ ብዙ ውጣ ውረዶችን ማሳለፍ ነበረበት። ከሁለተኛው ዓለም ጦርነት በኋላ ግን አዲስ ሁኔታ በመፈጠር መንግስታት ኃይላቸውን በመሰብሰብ በአገር ግንባታ ሊረባረቡ ችለዋል።\nከዚህ ስንነሳ የምንገነዘበው ሀቅ በአንድ ህብረተሰብ ውስጥ ዲሞክራሲያዊ ስርዓት መኖርና ፖለቲካ እንደህብረተሰብአዊ ፕሮጀክት ግንዛቤ ውስጥ መግባት አስቸጋሪና የውጣ ውረድ ትግልን እንደሚጠይቅ ነው። ዛሬ እንደምናየው ራሱ በካፒታሊስት አገሮች ውስጥ ያለው ሁኔታ የተጠናቀቀ እንዳይደለና፣ በእነዚህ አገሮች ያሉ ህዝቦች የሰለጠነ፣ ሰብአዊና ዲሞክራሲያዊ ፖለቲካን ለመቀዳጀት የግዴታ የማያቋርጥ ትግል ማካሄድ እንዳለባቸው መገንዘብ ይቻላል። በምድር ላይ የሚታየውና በፖለቲካው ላይ ያለው ክስተት የሚጣጣሙ አይደሉም ማለት ነው። በሌላ አነጋገር ከተማዎች በስርዓት የተገነቡ ቢሆንም፣ ህዝቡም መሰረታዊ ፍላጎቶቹ ቢሟሉለትና፣ የስራ ቦታም የማግኘት ዕድሉ ከፍ ያለ ቢሆንም፣ በሌላ ወገን ደግሞ በአጠቃላይ ሲታይ በዲሞክራሲያዊ ምርጫ ስልጣንን የሚቀዳጁ ፓርቲዎች ፖለቲካን በተለየ መልክ ስለሚተረጉሙት ውክልና ተሰጥቶናል በማለት ከየህገ-መንግስታቸው ጋር የማይጣጣም ፖለቲካ እንደሚያካሂዱ መገንዘብ ይቻላል።\nያም ሆነ ይህ በአንድ አገር ውስጥ ዕውነተኛ ዲሞክራሲያዊ መብት እንዲረጋገጥ ከተፈለገና አገዛዞችም የሰለጠነ ፖለቲካ ያካሄዱ ዘንድ የግዴታ ከህዝብ የፈለቁ በተለያዩ ዕውቀት የተካኑ ሺህ በሺህ የሚቆጠሩ ምሁራን መኖር አለባቸው። የእነዚህ ምሁራንም ተግባር አገዛዞች ፖሊሲ ሲያወጡና ፖለቲካ ሲያካሂዱ በጠቅላላው የህብረተሰብ አወቃቀርና ስነ-ልቦና ላይ ከአጭርም ሆነ ከረጅም ጊዜ አንፃር ሊያስከትል የሚችለውን አሉታዊም ሆነ አዎንታዊ ክስተቶች በሚገባ የሚረዱና ለህዝብ የሚያስተምሩና የሚያስታዉቁ መሆን አለባቸው። ከዚህ ስንነሳ በአንድ አገር ውስጥ ፖለቲካ ሁለንተናዊነት ያለው ፅንሰ-ሃሳብ መሆኑን ግንዛቤ ማግኘት የሚቻለው በጠብንጃ ትግል የሚገኝ ሳይሆን ከማያቋርጥ የጭንቅላት ስራ ጋር የተያያዘ እንደሆን ብቻ ነው። ይህ ዐይነቱ የጭንቅላት ስራ አንድ ቦታ ላይ ብልጭ ብሎ ድርግም የሚል ሳይሆን የሚስፋፋና የሚዳብር፣ እንዲሁም ተከታታይነት ያለው መሆን አለበት። ስለሆነም ፖለቲካ የሚባለው ህብረተሰብአዊ ፕሮጀክት ለጥቂቶች ተለይቶ የሚሰጥ ወይም የሚተው ሳይሆን በየጊዜው መዳበር ያለበትና፣ የተለያየ ዕውቀት ያላቸውን ሁሉ የሚያካትት መሆን አለበት። ይህ ሲሆን ብቻ በአንድ ህብረተሰብ ውስጥ ቀስ በቀስ ፖለቲካ የሚባለው ጽንሰ-ሃሳብ ግንዛቤ ማግኘቱ ብቻ ሳይሆን፣ የመከራከር፣ በዕምነትና በፕሪንስፕል መስራትና፣ ከዚያም በላይ ሀቀኝነት በመዳበር፣ እዚያው በዚያው ደግሞ እየተፎካከሩ የመቻቻልና አብሮ የመስራት ባህርይ ማዳበር ይቻላል። በሌላ ወገን ደግሞ ምሁራዊ ታታሪነትና ታግቶ የመስራት ባህል ባልዳበረበት አገር ዲሞክራሲያዊ ባህልንና የሰለጠነ ፖለቲካን ማዳበር በፍጹም አይቻልም፤ ፖለቲካንንም እንደ ህብረተሰብአዊና እንደ ታሪካዊ ፕሮጀክት መረዳት አስቸጋሪ ይሆናል። ስለሆነም ፖለቲካ የሚባለው ትልቅ ጽንሰ-ሃሳብ በጥቂት ኃይሎች በመነጠቅና በቁጥጥር ስር በመዋል አንድን ህዝብ ማመሻና ሀብትን ማባከኛ በመሆን ታሪክ እንዳይሰራ ይደረጋል። ራሳቸው የመንግስትን መኪና የሚቀጣጠሩ ኃይሎች የድህነትና የጦርነት ዋናው ምክንያት ይሆናሉ ማለት ነው። መንግስትና ፖለቲካ ህብረተሰብአዊና ሳይንሳዊ ባህርይ ያላቸው ሳይሆኑ ማንም እንደፈለገው የሚዘባነንባቸው በመሆን ህዝብን ማስፈራሪያ ይሆናሉ። የማይነኩ፣ የማይከሰሱና የማይጠየቁ በመሆን የራሳቸውን ፍላጎት ያረኩበታል። ሰዎች መሆናቸውን በመዘንጋት አንድን ህዝብ ያሰቃያሉ። ታሪክ እንዳይሰራ መንገዱን ሁሉ ይዘጉበታል።\nበሶስተኛው ዓለምና በካፒታሊስት አገሮች መሀከል ያለው የፖለቲካ ግንዛቤ ልዩነት !\nዛሬ በአገራችንም ሆነ በብዙ የሶስተኛው ዓለም ተብለው በሚጠሩ አገሮች ውስጥ የሰፈኑትን የፖለቲካ፣ የኢኮኖሚ፣ የማህበራዊና የባህል ሁኔታዎች ስንመለከት የእነዚህ አገሮች ሁሉ ችግር የማሰብ ኃይልን ማዳበር በሚችል ዘመናዊ(Modernization) እየተባለ በሚታወቀውና፣ የተለያየ ደረጃና ገጽታ ባለው ምሁራዊ ክንዋኔና ሂደት ውስጥ ማለፍ አለመቻላቸው ነው። ቀደም ብለው በተለያዩ ጽሁፎቼ ውስጥ ለማሳየት እንደሞከርኩትና፣ በዚህም ጽህፍ ውስጥ እንዳመለከትኩት ከግሪኩ ስልጣኔ ጋር ሲደመር የአውሮፓ ህብረተሰብ ቢያንስ አራት የዘመናዊነት ክንዋኔ ጋር ተለማምዷል ወይም በዚያው ውስጥ ለማለፍ ችሏል ማለት ችሏል። በአውሮፓ ምድር ውስጥ የኢንዱስትሪ አብዮት ከመካሄዱ በፊት በመጀመሪያ ደረጃ የተካሄደው የጭንቅላት ተሃድሶ ወይም የባህል ለውጥ ነው። በዚህ አማካይነት ነው ጭንቅላት ሲዳብርና በሁሉም አቅጣጫ ወደ ውስጥ መመልከት ሲጀምር የተወሰነው የአውሮፓው ህዝብ የሊትሬቸር ስራዎችን፣ ድራማን፣ ልዩ ልዩ ስም ያላቸውን የአርኪቴክቸር ስራዎችን ማዳበርና፣ ከዚያ በኋላ የዕደ-ጥበብን ስራ ያስፋፋል፤ በንግድ ልውውጥ አማካይነትም ይተሳሰራል። ይህ ዐይነቱ ከውጭና ከውስጥ የመጣ ህብረተሰብአዊ ለውጥና ከአንዳንድ አገሮች የተወሰኑ ሰዎች ሌላ ቦታ ሄደው በመጋባትና በመዋለድ ለአውሮፓው ህብረተሰብ ዕድገት እምርታን ይሰጡታል። እንደ አውሮፓ ህብረተሰብ በዘር የተቀላቀለና በመጋባት ልዩ ዐይነት ውስጠ-ኃይል የማግኘት ዕድል ያጋጠመው ሌላ ህብረተሰብ በፍጹም የለም። ወደ አሜሪካን ስንመጣም ተመሳሳይ ሁኔታ ማየት እንችላለን። ይህም የሚያረጋግጠው ማንኛውም አገር በራሱ ጥረት ብቻ ከሌሎች አገሮች ሃሳብን ሳይወስድና የባህል ልውውጥ ሳያደርግ በፍጹም አዳዲስ አስተሳሰቦችን ሊያፈልቅና ተከታታይነት ያለው ህብረተሰብ ወይም ማህብረሰብ ሊገነባ እንደማይችል ነው። ይህ ዐይነቱ የዕድገት ሁኔታ በሲስተም(System) ቲዎሪ የተደገፈና በተፈጥሮ ውስጥም የሚታይ ሁኔታ ነው።\nይህ ብቻ ሳይሆን፣ ዛሬ አብዛኛዎቹ የሶስተኛው ዓለም ተብለው የሚጠሩ አገሮች በሙሉ ከተወሰኑት በስተቀር ካፒታሊዝም ከአደገና የበላይነትን(Monopoly) ቦታ ከያዘ በኋላ ነው ወደ „ህብረ-ብሄርነት“ የተሸጋገሩት። ይህም ማለት የካፒታሊዝም ወደ ተለያዩ አገሮች ለጥሬ-ሀብት ፍለጋ መስፋፋት ማርክስ እንደገመተው ካፒታሊዝም በእነዚህ አገሮችም ሊያድግና ሰፋ ያለ መሰረት ሊጥል አልቻለም። በአንፃሩ ግን ሁለንታዊ ዕድገትን የሚቀናቀን ሆነ። በጥሬ-ሀብት አምራች አገሮች ውስጥ በሳይንስና በቴክኖሎጂ የተደገፈ ሰፋ ያለ የውስጥ ገበያ ሊስፋፋ አልተቻለም። በመሆኑም ካፒታሊዝም በቁንጽል መልክ በገባባቸው አገሮች ውስጥ ሁሉ የመንግስት አውቃቀሮች እንዲዛቡ በማድረጉ የዕድገት አጋዦች ሳይሆኑ አቆርቋዦች ለመሆን በቁ። አብዛኛው ዕውቀት የሚባለው ነገርም ከውጭ በቁንጽል መልክ የገባ በመሆኑና ከውስጥ በየአገሬው ምሁር እንዲፈተንና መከራከሪያ መድረክ ለመሆን ባለመቻሉ ይህ ዐይነቱ የተጣመመ የዘመናዊነት አካሄድ ጭንቅላትን ከማዳበር ይልቅ የበለጠ አድማስን በማጥበብ የዕድገት ተቀናቃኝ ለመሆን በቃ። በተለይም ከሁለተኛው ዓለም ጦርነት በኋላ በአንዳንድ አሜሪካን ኤሊቶች የተስፋፋው በኢምፔሪሲዝም ወይም በፖዘቲቭ ሳይንስ ላይ የተመሰረተው ዘመናዊ የሚባለው የዕድገት ፈለግና በጥቂት ነገሮች ላይ ብቻ እንዲያተኩር የተደረገው፣ በተለይም የመንግስት መኪናዎችን በማደለብና አዲስ ቢሮክራሲያዊ ኃይል ብቅ እንዲል አመቺ ሁኔታን ሲፈጥር፣ በዚያው መጠንም የሴንተር-ፔሪፌሪ(Center-Periphery) ግኑኝነት እንዲፈጠር በማድረግ ወደ ውስጥ ህብረተሰበአዊ አውቃቀር እንዲዛባና እንዲዘበራረቅ አደረገ። ስለሆነም የመንግስትን መኪናና ፖለቲካውን የሚቆጣጠሩት የገዢ መደቦች የህዝቦቻቸው ተወካዮች ሳይሆኑ በቀጥታ የምዕራብ ካፒታሊስት አገሮች፣ በተለይም ደግሞ የአሜሪካን ኢምፔሪያሊዝም ተጠሪና ታዛዥ በመሆን ወደ ውስጥ በሳይንስና በቴክኖሎጂ ላይ የታገዘና አጠቃላይ ወይም ደግሞ ሁለንታዊ የሆነ ዕድገት እንዳይመጣ አገዱ። ይህ ዐይነቱ የተዛባ የመንግስት አወቃቀርና ያልተገለጸላቸው አገዛዞችና የፖለቲካና የኢኮኖሚ ኤሊቶች የፖለቲካ መስኩን በመቆጣጠራቸው በየአገሮች ውስጥ የተገለጸለት የምሁር ኃይልና ሊወዳደር የሚችል ከበርቴያዊ መደብ ብቅ እንዳይል አደረገ። ይህ ሁኔታ በየአገሮቹ ውስጥ ከፍተኛ የሆነ የፖለቲካ ክፍተት እንዲፈጠር ለማድረግ በቃ። ስለሆነም እጅግ የተዛባውና ከላይ የተወረወረው ዘመናዊ በመባል የሚታወቀው የኢኮኖሚ ፖሊሲና ከዚህ ጋር ተያይዞ የመጣው ባህል ዛሬ እንደምናየው በብዙ የአፍሪካ አገሮች ውስጥ ለአምባገነን አገዛዞች መፈጠር ምክንያት ሆነ። በዚህም ምክንያት የተነሳ ፖለቲካ የሚባለው ህብረተሰብአዊና ህዝባዊ ፕሮጀክት ያለው ትልቅ ጽንሰ-ሃሳብ ወደ ግል-ሀብትነት በመለወጥ፣ እንዲሁም ደግሞ መንግስት የሚባለው መኪና የምዕራቡ የስለላ ድርጅቶች መሰግሰጊያ በመሆኑ ሀብትን ዘራፊ፣ አውዳሚና ወደ ውጭ በማውጣት የካፒታሊስት አገሮችን ዕድገት የሚያፋጥንና የሚያዳብር ለመሆን በቃ። ስለሆነም በአብዛኛዎቹ የሶስተኛው ዓለም አገሮች ብቅ ያሉትና የተዋቀሩት መንግስታትና አገዛዞች ካፒታሊዝም በአፍላው ዘመን የተጓዘበትን የመርካንትሊዝምን ፖሊሲ ተግባራዊ ሊያደርጉ አልቻሉም። ከዚህም በላይ ከሁለተኛው ዓለም ጦርነት በኋላ አብዛኛዎቹ የምዕራብ ካፒታሊስት አገሮችና፣ እንዲሁም ደግሞ ጃፓንና ደቡብ ኮሪያ በመንግስት የተደገፈ ሁለ-ገብ የዕድገት ፈለግና፣ የከተማዎችና የመንደሮች ግንባታ፣ እንዲሁም ደግሞ በሁሉም መልክ የሚገለጽ ባህላዊ ክንዋኔዎችን ተግባራዊ ለማድረግ ፋታ ሲያገኙና ዕድል ሲሰጣቸው፣ በተለይም አብዛኛዎቹ የአፍሪካ አገሮች ይህ ዐይነቱ ዕድል ተነፈጋቸው። አንዳንድ የአፍሪካ አገሮች ከቅኝ-አገዛዝ ነፃ ከወጡ በኋላ የራሳቸውን የዕድገት ፈለግ ሲቀይሱ የመንግስት ግልበጣ ሙከራ ይደረግባቸው ነበር። በዚህ መልክ ባለፉት 50 ዓመታት በውጭ ሰላዮች የተቀነባበረና የተደገፈ ከ60 በላይ የሚቆጠር የመንግስት ግልበጣ ሙከራ ተካሂዷል። መንግስታትና ብዙ የአፍሪካ አገሮችም የመረጋጋት ዕድል ሊያገኙና ያላቸውንም ሀብትና የሰው ኃይል በማንቀሳቀስ በአገር ግንባታ ላይ እንዳይረባረቡ ታገዱ።\nበተለይም „የዓለም አቀፍ ኮሙኒቲ“ በሚባለውና የዓለምን ማህበረሰብ በሚያተራምሰው ብዙ የአፍርካ አገሮች የገበያ ኢኮኖሚን ማካሄድ አለባችሁ እየተባሉና እየተገደዱ ተግባራዊ የሚያደርጓቸው የኢኮኖሚ ፖሊሲዎች በሙሉ ወደ ውስጥ በሳይንስና በቴክሎጂ ላይ የተመሰረተና፣ እንዲሁም እርስ በርሱ የተሳሰረ ሰፋ ያለ የገበያ ኢኮኖሚ እንዳያዳብሩና እንዳያስፋፉ አገዳቸው። በዚህም ምክንያት የተነሳና፣ በየጊዜው በሚከሰተው የኢኮኖሚ ቀውስ በመወጠራቸው ያለባቸውን የገንዘብ እጥረት ለመወጣት ሲሉ የግዴታ ከዓለም የካፒታል ገበያ ላይ ወይም ደግሞ ከዓለም አቀፍ የገንዘብ ድርጅትና የዓለም ባንክ፣ ወይም ከካፒታሊስት መንግስታት ገንዘብ በመበደር የባሰውኑ ወጥመድ ውስጥ እንዲገቡ ይገደዳሉ። ለመክፈል በማይችሉበት ጊዜ ደግሞ እንደገና ብድር ለማግኝት ሲሉ „ከዓለም ኮሙኒቲው“ ተዘጋጅቶ የሚመጣ የአንጀት አጥብቅ የኢኮኖሚ ፖሊሲ(Austerity Policy) ተግባራዊ በማድረግ የባሰውኑ ኢኮኖሚውን ከፍተኛ ቀውስ ውስጥ በመክተት ባህላዊና ማህበራዊ ቀውስ እንዲፈጠር ያደርጋሉ። ሰፋ ያለ የኢኮኖሚ መሰረት ስለሌላቸውና በቀረጥ አማካይነት ከሰራተኛውና ከአሰሪዎች ገንዘብ በማግኘት ህብረተሰቡን ሊጠቅምና የህዝቡን አስተሳሰብ ሊሰበሰብ የሚችል ማህበራዊ፣ ባህላዊና ኢኮኖሚያዊ፣ እንዲሁም የኢንፍራስትራክቸር ፕሮጀክት ተግባራዊ ማድረግ ስለማይችሉ ከአንድ ቀውስ ወደ ሌላ በመሸጋገር ሁኔታውን የባሰ ውስብስብ ያደርጋሉ። የብዙ አፍሪካ አገሮች ኢኮኖሚዎችም በአንድ ወይም በሁለት ወደ ውጭ በሚላኩ የጥሬ-ሀብቶች ላይ የተመሰረተ በመሆኑና፣ ገንዘብ ለማግኘት ሲሉ(Rent Seeking) የጥሬ-ሀብት ማውጫዎችንና የእርሻ መሬቶችን ለውጭ ዘራፊ ኩባንያዎች ስለሚያከራዩ የባሰውኑ ኢኮኖሚውን በማዘበራረቅ የህብረተሰቦቻቸውን የማሰብ ኃይል ይረብሻሉ፤ ተግባራቸው ሁሉ ወዳልባሌ ቦታ ላይ እንዲውል ያደርጋሉ። አብዛኛዎቹ መንግስታት ካለማወቅ የተነሳ በሚያካሂዱት በሳይንስ ያልተደገፈ የኢኮኖሚ ፖሊሲ የተነሳ ባህላዊ፣ ታሪካዊ፣ እሴታዊ፣ ማህበራዊና ኢኮኖሚያዊ ውድመቶች በመከሰት የፓለቲካ መስኩን ያዘበራርቁታል። ፖለቲካ የሚባለውም ከፍተኛ ትርጉም ያለው ጽንሰ-ሃሳብ በመጥፎ አስተሳሰብ በመመረዝ ህብረተሰብአዊ ውዝግብ መፍጠሪያ እንጂ ያሉትን ችግሮች መፍቺያ መሳሪያ ሊሆን አልቻለም። በተለይም ግሎባላይዜሽን የሚባለው ፈሊጥ ከተስፋፋ በኋላ አብዛኛዎቹ የአፍሪካ መንግስታት የባሰውኑ በካፒታሊስት አገሮች ላይ ጥገኛ በመሆንና፣ የመንግስት መኪናዎቻቸውን የበለጠ ጨቋኝ በማድረግና በስለላ ድርጅቶች በመታጠቅ በመንግስታትና በህዝብ መሀከል ያለው ግኑኝነት በሁለት ጠላቶች መሀከል ያለ ግኑኝነት አስመስሎታል። በተለይም መንግስታት ሽብርተኝነትን መዋጋት አለባቸው ተብለው ስለሚወተወቱ አትኩራቸው ሁሉ አገርን መገንባት ሳይሆን ይህንን ዐይነቱን በአሜሪካን ኢምፔሪያሊዝምና በተባባሪዎቹ የሚመረተውን የሽብርተኛ ኃይል ለመዋጋት ሲሉ ያላቸውን ኃይል እዚያ ላይ እንዲያባክኑ ይገደዳሉ።\nይህንን መሰረት በማድረግ ነው በሌሎች የአፍሪካ አገሮችና በአገራችንም ያለውንና ተግባራዊ እየሆነ የመጣውን ፖለቲካ የሚባለውን ጽንሰ-ሃሳብ መረዳት የምንችለው። አንዳንድ የአገራችን ምሁራን፣ በተለይም በውጭ ዓለም የሚኖረውና፣ በድህረ-ገጾችና በመጽሀፍም መልክ የሚጽፈው ኢትዮጵያዊ ምሁር የአገራችንን የፖለቲካ ሂደትና አውቃቀር ከኢምፔሪያሊስት ፕሮጀክት ውጭ ነጥሎ በማየት ነው ለመተንተንና ብዙ ወጣት ኢትዮጵያውያኖችን የሚያሳስተው። በመሆኑም በአገራችንም ሆነ በብዙ የአፍሪካ አገሮች ያሉ ፖለቲከኛ ነን ባዮች ጭራቆች ወይም አምባገነኖች፣ የካፒታሊስት አገሮች ፖለቲከኞች ደግሞ ቅዱሳንና ከደሙ ንጹሃን ናቸው እየተባለ ነው ሀተታ የሚቀርበው። ይህ ዐይነቱ አቀራረብ አደገኛ ብቻ ሳይሆን በአገራችን ምድር ውስጥ ሁለንታዊ የሆነና ዕውነተኛ ሀብት ሊፈጠር የሚችልና ህዝባችንንም ከድህነት ሊያወጣው የሚያስችል ሳይንሳዊ ፖሊሲ ተግባራዊ እንዳይሆን ያግዳል። የወጣቱን አስተሳሰብ በማኮላሸት ዕውነትን ከውሸት ለመለየት እንዳይችል ያደርገዋል። ታሪክ ሰሪ ሳይሆን ተላላኪ በመሆን የአገራችንን ኋላ-ቀርነት የባሰውኑ ስር እንዲሰድ ያደርጋል። በዚህም ምክንያት ሰላም እንዳይሰፍን፣ ህብረተሰብአዊ ፍቅር እንዳይኖርና ህዝባችንም አስተሳሰቡን በመሰብሰብና ኃይሉን በማጠናከር ወደ አገር ግንባታ ላይ እንዳያተኩር ይታገዳል። ከዚህ ስንነሳ ፖለቲካ ሳይንሳዊ ባህርይ ያለው ጽንሰ-ሃሳብ መሆኑን የመረዳቱ ችግር ስልጣን ላይ ባሉት ኃይሎች ብቻ የሚሳበብ ሳይሆን በእኛ ለነፃነትና ለዲሞክራሲ እንታገላለን በምንል ኃይሎችም ዘንድ ያለ ችግር ነው።\nየካፒታሊስት አገሮችን ፖለቲካ እንመልከት። መሰረተ-ሃሳቡን ከሁለት አንፃር መመልከት የሚያስፈልግ ይመስለኛል። ወደ ውስጥ ተግባራዊ የሚሆነውንና ወደ ውጭ ደግሞ የሚካሄደውን ፖለቲካ። በመሰረቱ ስለ ካፒታሊስት አገሮች ፖለቲካ በምናወራበት ጊዜ ሰፋ ብሎ ከሚገኘው ምሁራዊ ኃይልና የሚዲያ ነፃነት ውጭ ነጥሎ ማየት በፍጹም አይቻልም። በካፒታሊስት አገሮች ውስጥ በተለይም የሲቪል ሶሳይቲ እየተባለ በሚጠራው ሰፊ የህብረተሰብ ክፍል ዘንድ የተለያየ የፖለቲካ አመለካከት ቢኖርም ሁሉም የሚስማሙበት ነገር ከዚህ የተሻለ ስርዓት እንደሌለና ይህንን የግዴታ መከላከል ያስፈልጋል በሚለው ላይ ነው። የተለያየ ስም ይዘው የሚንቀሳቀሱ ፓርቲዎችንም ሁኔታና ፕሮግራምም በምንመረምርበት ጊዜ የተለያየ አስተሳሰብ ወይም አመለካከት ያላቸው ቢያስመስላቸውም፣ የሚስማሙበት ህገ-መንግስቱን መደገፍና መከላከል ያስፈልጋል በሚለው ላይ ነው። ስለሆነም ይህንን ወይም ያንን ስም ይዞ የሚንቀሳቀስ ፓርቲ በምርጫ ጊዜ በአሸናፊነት ቢወጣም ስርዓቱን የሚቀናቀን የኢኮኖሚ ፖሊሲ ሊያወጣና ተግባራዊ ሊያደርግ አይችልም። በተለይም ኒዎ-ሊበራሊዝም በአሸናፊነት ከወጣ በኋላ ሁሉም ፓርቲዎች፣ ሶሻል ዲሞክራቶች፣ ሶሻሊስቶች፣ ሊበራሎች፣ የክርሲቲያን ዲሞክራቲክ ወይም ኮንሰርቫቲቭ በመባል የሚታወቁ ፓርቲዎች በሙሉ በፖሊሲ ደረጃ እየተጠጋጉ መጥተዋል ማለት ይቻላል። ሊለያዩ የሚችሉት በአንዳንድ ጥቃቅን የማህበራዊ ነክ ጉዳዮች ላይ የድጎማ ገንዝብ እንጨምር አንጨምር በሚለው ላይ ብቻ ነው። ስለሆነም በመሰረቱ በተለያዩ ፓርቲዎች መሀከል መሰረታዊ የአስተሳሰብ ልዩነት የለም።\nከሁለተኛው ዓለም ጦርነት ማብቂያ በኋላና እስከ 1970ዎቹ አጋማሽ ድረስ በብዙ የካፒታሊስት አገሮች ተግባራዊ ይደረግ የነበረው በመንግስት የሚደገፍ የኢኮኖሚክ ፖሊሲ ወይም ኬይኔሲያን ኢኮኖሚክ ፖሊሲ ነበር። በዚህ ፖሊሲ አማካይነትና፣ በልዩ ልዩ መልክ በሚገለጽ ጣልቃ-ገብነት በሁለተኛው ዓለም ጦርነት ምክንያት የተነሳ ኢኮኖሚያቸው፣ እንፍራስትራክቸራቸውና ከተማዎቻቸው የወደሙባቸው እንደ ጀርመንና ፈረንሳይ የመሳሰሉት አገሮችና ሌሎችም በአጭር ጊዜ ውስጥ ኢኮኖሚያቸውን በአዲስ መልክ ያዋቅራሉ፤ ከተማዎቻቸውንና እንፍራስትራክቸራቸውን በመገንባት ሰፋ ላለ የምርትና የአገልግሎት ልውውጥ ሁኔታውን ያመቻቻሉ። በተለይም ለሳይንስና ለቴክኖሎጂ ምርምር ልዩ ትኩረትንና ድጎማን በመስጠት ዛሬ እንደምናየው ኢኮኖሚያቸው በከፍተኛ የቴክኖሎጂ ምጥቀት እየተደገፈ እንዲመረት ያደርጋሉ። ይህ ዐይነቱ የተወሳሰበ መንግስታዊ ድጋፍ ደግሞ የበለጠ ለኦሊጎፖሊስቶች ወይም ኢኮኖሚውን ለሚቆጣጠሩ ጥቂት ባለሀብቶች በሩን በመክፈት የካፒታሊዝም ኢኮኖሚ ራሱን ችሎ(Autonomously)እንዲንቀሳቀስ አመቺ ሁኔታ ይፈጠርለታል። በተለይም ከ1970ዎቹ መጨረሻ ጀምሮ የመንግስት ሚና እየቀዘቀዘ ከመጣ ወዲህ የኒዎ-ሊበራል ኢኮኖሚ የየመንግስታቱ መመሪያ ፖሊሲ በመሆን የካፒታሊስቶችን የበላይነትና በፖለቲካውም ላይ ያላቸውን ተጽዕኖ ከፍ እንዲል ያደርገዋል። በሌላ አነጋገር፣ መንግስታት እስኪዚያን ጊዜ ድረስ ለማህበራዊ መስክና የስራ ዕድል ለመክፈት ያወጡ የነበረውን ገንዘብ በመቀነስና ለሀብታሞችም የቀረጥ ቅነሳ በማድረግ በደሃና በሀብታሙ የህብረተሰብ ክፍል መሀከል ያለው ልዩነት እንዲሰፋ ያደርጋሉ። ከ1970ዎቹ አጋማሽ ጀምሮ የፊናንስ መስኩ ሚናው ከፍ እያለ በመምጣቱ ባንኮችና እንዲሁም ትላልቅ ኢንዱስትሪዎች ከተጨባጭ ኢኮኖሚው ላይ ይልቅ የበለጠ ትርፍ ለማግኘት ሲሉ የአየር በአየር ንግዱን ያጧጡፉታል። የኢንዱስትሪዎች ምርት ክንዋኔ መቀዝቀዝና አዳዲስ መዋዕለ-ነዋዮች አለመካሄድ የስራ አጡን ቁጥር ከፍ ያደርገዋል። ይህ ዐይነቱ የኢኮኖሚ ኃይል ሽግሽግና የፊናንስ ካፒታል ሚና ከፍ እያለ መምጣት የሰራተኛውን መደብ የመከራክር ኃይል እንዲዳከም ያደርገዋል። በመሆኑም ፖለቲካ የሚባለው ሳይንሳዊ የአገር ማስተዳደሪያ መሳሪያ ከኃይል አሰላለፍ ለውጥ ጋር ባህርዩንና መልኩን እየቀየረ ይመጣል። ይህ ዐይነቱ ሁኔታ በተለይም የሃይ ቴክ ኩባንያዎች፣ የሚሊታሪ-ኢንዱስትሪ ውስብስብነትና፣(Military Industrial Complex) በዓለም አቀፍ ደረጃ ደግሞ ጦርነትን የሚያስፋፉ ቲንክ ታንክ የሚባሉ የኒዎ-ኮም ድርጅቶች በአሉበት እንደ አሜሪካ በመሰለው አገር በመንግስትና በፓርቲዎች ላይ ያላቸው ተጽዕኖ ከፍ እያለ ይመጣል። በዚህም መሰረት የመንግስት ሚና የስራ መስክ የሚከፈትበትን ሁኔታ ከማመቻቸትና የማህበራዊ መስኩን ከመደጎም ይልቅ ሚናውን በማቀዝቀዝ በጦር መሳሪያ ምርት ላይ የበለጠ ያደላል። እንደዚህ ዐይነቱ የኃይል መሸጋሸግና፣ ትላልቅ ኩባንያዎችም ርካሽ የስራ ጉልበት ባለበት እንደ ሜክሲኮና ቻይና በመሳሰሉ አገሮች ኢንዱስትሪዎቻቸውን እየነቀሉ በመውሰዳቸው ሰራተኛውና መለስተኛ የከበርቴ መደብ (Middle Class)የሚባለው የህብረተሰብ ክፍል ይጠቃሉ። በዚህ መልክ በአንድ በኩል ሀብታሙ የበለጠ ሀብታም ሲሆን በሌላ ወገን ደግሞ የደሃው ቁጥር እየጨመረና ከዚህ ቀደም አነስተኛ ገቢ የነበረው የባሰ ደሃ እየሆነ ይመጣል። ስለሆነም እንደዚህ ዐይነቱ ኢኮኖሚያዊ የኃይል ሽግሽግ በፖለቲካውም ላይ ከፍተኛ ተፅዕኖ በማድረግ በየአራት ወይም በየስምንት ዐመቱ እንደየሁኔታው እየተፈራረቁ ስልጣንን የሚጨብጡት የሪፓብሊካንና የዲሞክራቲክ ፓርቲዎች በሎቢይስቶች ቁጥጥር ስር ይወድቃሉ። በዚህ መልክ በኮንሰርቫቲቮችና በዲሞክራቶች መሀከል የሚካሄደው ትግልና የሚስተጋባው ፖለቲካ መሰረታዊ ልዩነት ባይኖረውም፣ የሪፓብሊካን ፓርቲው ኮንሰርቫቲቭ የሚለውን ጽንሰ-ሃሳብ በማጣመም የሚታገለው የበለጠ የትላልቅ ኩባንያዎችን ጥቅም ለማስጠበቅ ነው። ይህ ዐይነቱ አካሄድ በመሰረቱ የገበያን-ኢኮኖሚ መሰረተ-ሃሳብ የሚፃረር ነው።\nበተለይም የጤና መስኩን ጠጋ ብለን ስንመለከት የሪፓብሊካን ፖርቲ ጥብቅናው ለኢንዱስትሪ ባለቤቶች፣ ለኢንሹራንስ ኩባንያዎችና ለፊናንስ ኢንዱስትሪው ነው ማለት ይቻላል። በተለይም ከኪሱ አውጥቶ ለመታከም የማይችለውን ሰፊ የአሜሪካ ህዝብ በመንግስት የተደገፈ የህክምና ድጎማ እንዳያገኝ መታገል የክርስትና ሃይማኖትን መሰረተ ሃሳብ የሚፃረር ነው። የዚህ ዐይነቱ የወገናዊነት ፖለቲካ ደግሞ ከአጭር ጊዜ አኳያ የተተለመ በመሆኑ ባለሀብታሞችን የባሰ ሲያደልብ ህክምና ማግኘት የሚገባውን ሰፊውን የአሜሪካን ህዝብ ደግሞ የባሰውኑ ይጎዳል። ይህ ሁኔታ የግዴታ ሊሰራ የሚችለውን ሰፊ ህዝብ ሲጎዳ በጠቅላላው ኢኮኖሚ ላይም አሉታዊ ተጽዕኖ ይኖረዋል። ምክንያቱም አንድ ህዝብ ምርታማ ሊሆን የሚችለው የጤንነቱም ሁኔታ እንክብካቤ ካገኘ ብቻ ነው። በሌላ ወገን ደግሞ እዚያው በዚያው የሪፓብሊካን ፓርቲውና ቲንክ ታንክ ድርጅቶች በአሜሪካን ምድር በንጹህ መልክ የሚካሄደው የገበያ ኢኮኖሚ ነው፤ ስለዚህም ሁሉም መወዳደር አለበት፤ የመንግስት ጣልቃ-ገብነት የኢኮኖሚውን ሁኔታ ያዛባዋል በማለት ከተጨባጩ ሁኔታ የራቀ ቅስቀሳ ያስፋፋሉ። ሁሉም የህብረተሰብ ክፍል በእኩል ደረጃ የመወዳደር ዕድል ያለው በማስመሰል ሰፊውን ህዝብ ያሳስታሉ። ይህ ብቻ ሳይሆን፣ ራሱ መንግስት የሚያካሄደው ፖሊሲና ሰፊው የአሜሪካ ህዝብ በሀብት ክፍፍል ውስጥ ያለውን ቦታ ስንመለከት የፖለቲካውንም ሆነ የኢኮኖሚውን ሁኔታ ጥቂት ባለሀብቶች እንደሚወስኑ ማረጋገጥ ይቻላል። በተለይም ባለፈው ሰላሳ ዓመታት የካፒታሊስቶች ሚና እያየለ በመምጣቱና ለትምህርትና ሌሎች የሰፊውን ህዝብ ጭንቅላት ሊያዳብሩ በሚችሉ መስኮች ላይ የሚመደበው በጀት እየቀነሰ በመምጣቱ የአሜሪካን ካፒታሊዝም የበለጠ በቅራኔ እንዲዋጥና ሰፊው ህዝብም መብቱንና ግዴታውን ለማወቅ የማይችልበት ሆኔታ እንዲፈጠር ተደርጓል። በአንፃሩ የአሜሪካ መንግስት ለመከላከያ ኃይሉና ለጦር መሳሪያ መግዣ በየዓመቱ 625 ብሊዮን ዶላር ያወጣል። ይህ የመከላከያ ባጀት ከራሺያው የመከላከያ ባጀት ጋር ሲወዳደር በ10 እጥፍ ይበልጣል። በዚህ ዐይነት የተዋቀረው መንግስትና የአገዛዙ ፖሊሲ በአጠቃላይ ሲታይ በህብረተሰቡ የህሊና አወቃቀር ላይ ተጽዕኖ ማሳደሩ የማይቀር ነው። የአመጽ መስፋፋት፣ የሚገደሉ ሰዎች ቁጥር መብዛት፣ አናሳ የሚባሉ የህብረተሰብ ክፍሎች መብታቸው እየተረገጠ መምጣቱ፣ ይህ ሁሉ የሚያረጋግጠው የአሜሪካን ፖለቲካ በብዙ ሺህ ማይሎች ከሳይንስና ከዲሞክራሲ ባህርይ እየተራራቀ እንደመጣ ነው። የዶናልድ ትረምፕ ፕሬዚደንት ሆኖ መመረጥ የሚያረጋግጠው ከ60% በላይ የሚሆነው የአሜሪካን ህዝብ ሀቁን ከውሸት ሊለይ የማይችልበት ሁኔታ ውስጥ እንዳለ ነው የሚያመለክተው። ሰሞኑን በአሜሪካዊው ፕሮፌሰር ጃሶን ብሬናን(Jason Brennan) ታትሞ በወጣው „ዲሞክራሲ አያስፈልግም“(Against Democracy) በሚለው መጽሃፋቸው ውስጥ መረዳት የሚቻለው የአሜሪካን ህዝብ ማንንና ለምን እንደሚመርጥ የተገነዘበ አለመሆኑን ነው። በሳቸውም አተናተን „ደንቆር ደንቆሮን ይመርጣል“ ፤ በመቀጠልም ይላሉ፣ እንደዚህ ዐይነቱ ያልተገለጸለት ህዝብ „የራሱን ጥቅም የሚፃረር ፓለቲከኛና ፓርቲ ይመርጣል“ በማለት የአሜሪካ ህብረተሰብና የህዝቡ አስተሳሰብ ያለበትን ሁኔታ ቁልጭ አድርገው ያስቀምጣሉ። ስለሆነም ይላሉ ፕሮፌሰሩ፣ አንድ ሰው ለምርጫ ከመቅረቡ በፊት ለዲሞክራሲ ብቃት ይኑረው አይኑረው ለማወቅ የግዴታ አንድ ጊዜ ብቻ ሳይሆን ደጋግሞ መፈተንና ፈተናውን ማለፍ እንዳለበት ያመለክታሉ። ይህ ዐይነቱ የፕሮፌሰር ብሬናን ጥናት በአውሮፓ ምድር ውስጥም በግልጽ ይታያል። በተለይም አብዛኛው ህዝብ ወደ ቀኝ እያደላና የፖለቲካ ማትሪክሱን እንዲለወጥ በማድረግ ላይ ነው። በአሁኑ ጊዜ የቀኝ አዝማሚያ እያየለ እንደመጣ እንገነዘባለን። ለዚህ ዐይነቱ አደገኛ አዝማሚያ ዋናው ምክንያት ሰፊው ህዝብ ራሱን በየጊዜው በአዳዲስ ዕውቀት ለማነጽ የሚያስችለው በቂ ጊዜ ስለማይኖረው ነው። በተጨማሪም የግል „ዜና“ ማሰራጫዎች እንደ አሸን መፍለቅና የሚሆነውን የማይሆነውን ማውራት የሰፊውን ህዝብ እየተፈታተኑና ንቃተ-ህሊናውን እያዳከሙት ነው። ስለሆነም ማስ ሚዲያዎች ማስተማሪያ ከመሆን ይልቅ ለመወዳደርና በማስታወቂያ አማካይነት ብዙ ገንዘብ ለማግኘትና የተመልካቹንም ቁጥር ለማሳደግ ሲሉ የህዝብን አዕምሮ በሚያሳስት ዜናዎችና ልዩ ልዩ ነገሮች ላይ ያደላሉ። በዚህም ምክንያት የሰፊው ህዝብ የማሰብ ኃይል እየቀነሰ መምጣቱን ጥናቶች ብቻ ሳይሆኑ ሁኔታዎችም ያረጋግጣሉ። አብዛኛው ህዝብም የየመንግስታቱን የውስጥም ሆነ የውጭ ፖለቲካ በደንብ ሊረዳ የማይችልበት ሁኔታ እንዳለ መገንዘብ ይቻላል። አንዳንድ ፖለቲከኞችም ሚዛናዊ የሆነ ትንተና ከመስጠት ይልቅ የመንግስታቸውን ፖለቲካ ትክክለኝነት ለማሳመን ሲሉ የተሳሳተ ኢንፎርሜሽን ወደ ውጭና በቴሌቪዢን ክርክሮች ላይ ያስተላልፋሉ፤ አጥብቀውም ይከራከራሉ። በተለይም የሶሪያንና የሊቢያን ጦርነቶች ዋና ምክንያት ለራሳቸው በሚስማማ መልክና በአንድ ወገን ብቻ በማቅረብ ህዝብን ያሳስታሉ።\nከዚህ ስንነሳ የካፒታሊስት መንግስታትና አገዛዞች በእርግጥ ሳይንስን ተከትለው ፖለቲካ የሚያካሂዱና ፖሊሲም የሚያወጡ ቢያስመስላቸውም፣ በሌላው ወገን ደግሞ በኃይል አሰላለፍ የተነሳና መንግስታትም የኢኮኖሚው ተጎታቾች በመሆናቸው ኢኮኖሚውን ከሚቆጣጠረው ውጭ ሌላ ፖሊሲና ፖለቲካ ሊከተሉ በፍጹም አይችሉም። በተለይም ከኢንዱስትሪዎችና ከባንኮች በሚመጣ ግፊት የተነሳ ሳይንሳዊና ህዝባዊ ፕሮጀክቶችን ተግባራዊ ከማድረግ ይልቅ የግዴታ የኢንዱስትሪ ባለሀብታሞችን የሚጠቅም ፖሊሲ ተግባራዊ በማድረግ ህብረተሰብአዊ ውዝግብ የሚፈጠርበትን ሁኔታ እያመቻቹ ነው። ይህ ዐይነቱ ፖሊሲ ደግሞ የምርት ዋጋን ለመቀነስና በዓለም አቀፍ ደረጃ ተወዳዳሪ ለመሆን ነው ስለሚባል፣ በተለይም በአካባቢና በማህበራዊ ሁኔታዎች ላይ ከፍተኛ ቀውስ ያስከትላል። ስለሆነም ሳይንስና የኢኮኖሚ ፖሊሲዎች በሙሉ ካፒታሊስቶችን ከመጥቀም ውጭ የሚካሄዱ አይደሉም። ይሁንና ስርዓቱ ውስጠ-ኃይሉ ከፍተኛ በመሆኑና በአንድ አገር ውስጥም በሁሉም ቦታዎች ተመሳሳይ ዕድገት ስላለ ቀውስ ቢፈጠርም እንደገና ኢኮኖሚው የማንሰራራት ኃይሉ ከፍ ያለ ነው። በተጨማሪም ሁኔታው ከቁጥጥር ውጭ እንዳይወጣ በሲቪል ማህበረሰቡና በነቃው የህብረተሰብ ክፍል የሚደረገው ትግል ለፖሊሲ አውጭዎችና ለካፒታሊስቶችም በቀላሉ መፈናፈኛ አይሰጥም። ምሁሩም ራሱ በግራና በቀኝ፣ እንዲሁም በሰብአዊና በወግ አጥባቂዎች መሀከል የተከፋፈለ በመሆኑ የሚካሄደው ትግልና የሚቀርበው ጥናት በፖሊሲ አዎጭዎች ላይ የማይናቅ ተፅዕኖ አለው። በተለይም በጀርመን አገር የሀብት ክፍፍልንና ድህነትን አስመልክቶ በየሶስት ዓመቱ ጥናት ይቀርባል።\nከዚህ ወጣ ብለን የብዙ ካፒታሊስት አገሮችን፣ በተለይም የአሜሪካንን የውጭ ፖለቲካ በምንመለከበትና በምንመረምርበት ጊዜ ከሳይንስ ጋር የሚጣጣም አይደለም። ከሁለተኛው ዓለም ጦርነት በኋላ አሜሪካን ኃያል መንግስት ሆኖ ሲወጣ የውጭ ፖሊሲው የበለጠ አግሬሲብና በተለይም የደካማ አገሮችን ብሄራዊ ነፃነት የሚቀናቀንና ቀጭጨው እንዲቀሩ የሚያደርጋቸው ሊሆን በቃ። በአሜሪካን ኤሊት ዘንድ ያለው ስምምነት ከአሜሪካን ፈቃድ ውጭ አንድ የሶስተኛው ዓለም አገር የራሱን ህብረተሰብ በፈለገውና ሳይንሳዊ በሆነ መልክ ማደራጀት የለበትም የሚል ነው። ይህ ብቻ ሳይሆን፣ አሜሪካንን የሚቀናቀኑ ሌሎች ወደ ኃያልነት የሚያመሩ አገሮች ሁሉ መከበብና ከውስጥ ደግሞ በመረበሽ መበታተን አለባቸው የሚል ነው። ይህ ዐይነቱ ፖሊሲ በተለይም ባለፉት ሃያ አምስት ዓመታት ሲካሄድ የቆየና ለብዙ አገሮች መፈረካከስና ለብዙ መቶ ሺህ ህዝቦች መሞትና መሰደድ ምክንያት የሆነ በህይወታችን ያየነውና የምናየው ሀቅ ነው። ዩጎዝላቪያ፣ ኢራቅ፣ ሊቢያና ሶሪያ የዚህ ዐይነቱ ኢ-ሳይንሳዊና ኢ-ሰብአዊ ፓለቲካ ሰለባዎች ናቸው። አሜሪካ ይህ ዐይነቱን አደገኛና በዓለም አቀፍ ደረጃ ሰላም እንዲናጋ ለአገዛዙ የተሳሳተ ኢንፎርሚሼን የሚያቀብሉ እንደ ሲ አይ ኤ የመሳሰሉ የስለላ ድርጅቶች አሉ። ከዚህም ሌላ በአሜሪካ ምድር ውስጥ በተጨማሪ 17 የስለላና የሰላም ጠንቅ ድርጅቶች አሉ። አገሮችን ለመሰለልና በተለይም በሶስተኛው ዓለም አገሮች ውስጥ አለመረጋጋት እንዳይኖር የሲ አይ ኤና(CIA) የተቀሩት የስለላ ድርጅቶች ሚና የየአገሩን መንግስታት ቢሮክራቶች መመልመልና ኢንፎርሜሽን እንዲያቀብሉ ማድረግ ነው። ከዚህ አጭር ትንተና ስንነሳ የምዕራቡ ዓለም፣ በተለይም ደግሞ የአሜሪካን ኢምፔሪያሊዝም ወደ ውስጥ የሰለጠነና በሳይንስ የተደገፈ ፖለቲካ ተግባራዊ የሚያደርግ ቢያስመስለውም፣ ወደ ውጭ የሚያካሂደው ፖሊሲና ፖለቲካው ስልጣኔ የጎደለው፣ የተቀረውን የዓለም ህዝብ በነፃነት ዓለም እንዳይኖር የሚያደርገው፣ የሳይንስና የቴክኖሎጂ ባለቤት እንዳይሆን የሚያግደው፣ ባህልን በማዳበር ወደ ውስጥ ህብረተሰብአዊ ስምምነት እንዳይፈጠር የሚያደርግና፣ የአንድ አገር ህዝብም በዘለዓለም የዝቅተኝነት ስሜት እንዲኖር የሚያደርግ እጅግ አደገኛ ፖሊሲ ነው ማለት ይቻላል። እንደምናየው የዚህ ዐይነቱ ፖሊሲ ውጤት በየአገሩ ጦርነት በማካሄድ ህዝቦችን ሲያፈናቅል፣ እነዚህ የሚፈናቀሉ ህዝቦች ደግሞ ወደ ካፒታሊስት አገሮች እየተሰደዱ በመምጣት ለተነሳው የቀኝ አዝማሚያ እንደ ዋና ምክንያት እየቀረቡ ነው። ለዚህ ዋናው ምክንያት የካፒታሊስት አገሮች ፖሊሲ መሆኑን አብዛኛው ህዝብ የሚረዳው አይደለም።\nበአጠቃላይ ሲታይ ይህ ዐይነቱ አግሬሲቭ ፖሊሲ የግሪክ ፈላስፎች፣ የሬናሳንስ ምሁሮችና፣ በተለይም የጀርመን ክላሲኮች በ18ኛው ክፍለ-ዘመን ያዳበሩትንና ያስተማሩትን የሰብአዊነትና በአገሮች መሀከል ሊኖር የሚገባውን መከባበር የሚቀናቀን አደገኛ አካሄድ ነው። ስለሆነም ነው ከሁለተኛው ዓለም ጦርነት በኋላ በብዙ የካፒታሊስት አገሮች ውስጥ ሰላም ሲሰፍን በአፍሪካና በተቀሩት የሶስተኛው ዓለም አገሮች ውስጥ በጎሳና በሃይማኖት ተሳበው ጦርነት እንዲካሄድ የተደረገውና የሚደረገው። በሌላ አነጋገር፣ የጦር መሳሪያዎች ሙከራ በመሆንና መሬታችንና ህዝባችንን የጦር መሳሪያዎች መሞከሪያ እንዲሁኑ በማድረግ ፍዳችንን እንድናይ የተደረገው በዚህ ዐይነቱ አግሬሲብ ፖለቲካና በእኛ ድንቁርና የተነሳ ነው። ከዚህ ዐይነቱ ሁኔታ በመነሳት ነው የካፒታሊስት አገሮችን ፖለቲካ መረዳትና መተንተን የምንችለው። ስለሆነም በሁሉም የካፒታሊስት አገሮች ያለው የፖለቲካ ስምምነት(Political Consensus) የምዕራቡ „የፖለቲካ እሴት“ ነው ትክክለኛው፣ ሁሉም አገሮች ይህንን በምዕራቡ የተደነገገውን ፖሊሲ መቀበልና ተግባራዊ ማድረግ አለባቸው በማለት እያንዳንዱ አገር ከራሱ ታሪክ፣ ባህል፣ የህብረተሰብ አወቃቀር፣ የስነ-ልቦናና የህዝብ ፍላጐት ሁኔታ በመነሳት የየራሱን ብሄራዊ ፖሊሲ መንደፍና ተግባራዊ ማድረግ የሚገባው ሳይሆን የግዴታ “የዓለም አቀፍ ኮሙኒቲውን“ ድንጋጌ መቀበልና በመጀመሪያ ደረጃ ሽብርተኞችን መዋጋት ነው የሚል ነው። ይህንን የሚቃውምና የራሱን ፖሊሲና ፖለቲካ የሚከተል በሙሉ አፈንጋጭ ነው እየተባለ ጦርነት ይታወጅበታል። በሌላ ወገን ደግሞ አንድ የሶስተኛው ዓለም አገዛዝ የፈለገውን ያህል ጨፍጫፊና ሀብት ዘራፊ ቢሆንም የካፒታሊት አገሮችን ጥቅም እስካልተጋፋ ድረስ ዝም ብሎ ነው የሚታለፈው። በአገራችን የምናየው ይህንን ሀቅ ነው።\nየአገራችን ዋናው የፖለቲካ ችግር-በፍልስፍና ላይ የተመሰረተ ባህል አለመኖር ነው !\nበእኛ በኢትዮጵያውያን ዘንድ አንድ የተለመደና ከሳይንስና ከህብረተሰብ ዕድገት ታሪክና የባህል ምርምር ዘዴ ጋር ሊጣጣም የማይችል አነጋገር አለ። በመጀመሪያ ደረጃ በሁላችንም ዕምነት ዛሬ በአገራችን ያለው ድህነት፣ ረሃብ፣ የከተማዎች መዝረክረክ፣ ከዘጠና በመቶ በላይ የሚሆነው ህዝባችን ከማዕከለኛው ክፍለ-ዘመን የአኗኗር በታች መኖር ከአስተሳሰብ ድህነት ጋር ሊያያዝ የሚችል አይደለም የሚል ነው። ስለሆነም ዛሬ በአገራችን ምድር አፍጦ አግጦ የሚታየው ሁኔታ ዛሬ የተፈጠረ ነው። ሁለተኛውና ትልቁ ስህተት፣ ታሪካችንን ከሚገባው በላይ አጉልቶ ማስቀመጥ ነው። በተለይም ይህ ዐይነቱ ታሪክን አጉልቶና ከሌሎች አብልጦ ማየት ዛሬ ያለንበትን ሁኔታ ብቻ ሳይሆን፣ ህብረተሰብአችን ያሳለፈውን „የዕድገት ጎዳናና“ አስቸጋሪ ሁኔታ በቅጡ እንዳናይ አግዶናል። በሌላ ወገን ደግሞ እኔ እስከማውቀው ድረስ አነሰም በዛም ታሪክ የሌለው ህዝብ የለም። ይሁንና ግን ታሪክን ታሪክ የሚያስብለው አንድ ህዝብ ራሱን መለወጥ ሲችልና፣ ከእንስሳ የተለየ መሆኑን ሲያረጋግጥ ብቻ ነው። ይህንን ከቁጥር ሳናገባና ታሪክ የሚባለውን ነገር ከሌሎች የጭንቅላትና የህብረተሰብ ክንውኖች፣ ማለትም ባህላዊ ለውጥ፣ ሳይንሳዊ ግኝትና የቴክኖሎጂ ፈጠራ፣ እንዲሁም የከተማዎች በዕቅድ መስራት ጋር ነጥለን አውጥተን ታሪክ ነበረን፣ መሪዎቻችንም ታሪክን ሰርተዋል ብለን ዝም ብለን የምንናገርና የምንጽፍ ከሆነ በተለይም ታዳጊውን ትውልድ እንዳይጠይቅና እንዳያስብ ነው የምናደርገው። የሚወጡት ሙዚቃዎች፣ የታሪክ አጻጻፎችና ግጥሞች በሙሉ ከነበረውና ካለው ሁኔታ፣ እንዲሁም ካለፈውና ከአሁኑ የአገራችን ተጨባጭ ሁኔታ በመነሳት የማይደረሱ፣ የማይቃኙና የማይጻፉ በመሆናቸው ህዝባችንና አገራችን ለአሉበት የተወሳሰቡ ፖለቲካዊና ማህበራዊ ችግሮች እንደመፍትሄ ሊሆኑ በፍጹም አይችሉም። በተለይም አንድ አገር እጅግ አስቸጋሪ በሆነ ሁኔታ ውስጥ በምትገኝበት ጊዜ ሁኔታውን በማገናዘብ የማይደረስ ጽሁፍ፣ የማይሳል ስዕልና የማይቃኝ ሙዚቃ ህዝባችንና የገዢው መደብ፣ እንዲሁም ሌላው ኤሊት ያሉበትን ቦታ እንዳያውቁ ይደረጋቸዋል። እንደዚህ ስል ድርጊቶችን በሙሉ መናቄ ወይም እንዳልነበሩ መቁጠሬ አይደለም። የበለጠ በተነፃፃሪ የምርምር ዘዴ(Comparative Studies) እያወዳደርን ለመመራመርና ለመጻፍ ከቻልን ዛሬ ላለንበት ችግር ዋናውን ምክንያት ማግኘታችን ብቻ ሳይሆን፣ መፍትሄም ማግኘቱ ይቀለናል ከሚለው አስተሳሰብ በመነሳት ነው። ይህንን ማድረግ የምንችለው ደግሞ የምንፈልገውን ካወቅን ብቻ ነው። በዚህ መልክ ሙከራ ካደረግን ከሚያወዛግቡና ከሚያጣሉን ነገሮች ተላቀን የበለጠ ወደ ሳይንሳዊ ምርምር ላይ ማድላት እንችላለን።\nይህንን መሰረት አድርገን ስንነሳ በአጠቃላይ ሲታይ የአገራችንን ዕድገት የሚያፋጥኑ፣ የህዝባችንን የኑሮ ደረጃ የሚያሻሽሉ፣ በተፈጥሮ ውስጥ የሚገኙ ልዩ ልዩ ጥሬ-ሀብቶችን አውጥቶ መለወጥና መጠቀም፣ የዕደ-ጥበብ ስራንና ንግድን ማስፋፋት፣ ከዚህም በላይ ከተማዎችንና መንደሮችን በዕቅድ መቆርቆርና መገንባት፣ እነዚህን ሁሉ በሳይንሳዊ ግኝት ማሻሻሉ ባህላችን አልነበሩም ብዬ ብናገር ተራ ውንጀላ ወይም ደግሞ ታሪክን እንደ ማንኳሰስ እንደማይቆጠርብኝ ተስፋ አደርጋለሁ። በህብረተሰብ የዕድገት ታሪክ ውስጥ እንደ ተረጋገጠው በመጀመሪያ ደረጃ እነዚህ ሁኔታዎች ተሻሽለው ሲገኙ ብቻ ነው ፈላስፋዎች፣ የተፈጥሮ ሳይንስ ተመራማሪዎችና የቴክኖሎጂ ሰዎች ብቅ በማለት ለነበረው ዕድገት ልዩ እምርታንና መሻሻልን የሚሰጡት። ከዚህች አጠር ያለ ሀተታ ስንነሳና አሁን በቅርቡ የአርኪዎሎጂና የአንትሮፖሎጂ ተመራማሪ በሆኑት በዶ/ር ዮሐንስ ዘለቀ ለኢሳት ጋዜጠኛ ለቀረበላቸው ጥያቄ በሰጡት ሰፋ ያለና የሚያመረቃ ማብራሪያ መሰረት አገራችን በማዕከለኛው ክፍለ-ዘመን የህዝቧን የኑሮ ደረጃ ሊያሻሽል የሚችል ዕውቀት፣ ቢያንስ በቤተክርስቲያን ደረጃ ሊስፋፋ አለመቻሉ ብቻ ሳይሆን የሚሳሉትም ስዕሎች የህዝቡን የአኗኗር ሁኔታ የሚያንጸባርቁ ሳይሆኑ በቀጥታ ከሃይማኖት ጋር በመያያዘቸው ለኋላ-ቀርነታችን ምክንያት እንደሆኑ ነው። በሌላ ወገን ደግሞ ምሁሩ በደንብ እንዳስገነዘቡት በአውሮፓ ምድር ቤተክርስቲያንና ሃይማኖት ሰፋ ያለ የዕውቀት መመራመሪያ መድረኮች እንደነበሩ ነው። በእርግጥም አብዛኛዎቹ የተፈጥሮ ሳይንስ ተመራማሪዎች የካቶሊክ፣ በኋላ ደግሞ የፕሮቴስታንት ሃይማኖት ተከታዮች ነበሩ። በተጨማሪም ሃይማኖትንና ፍልስፍናን ለማገናኘት ወይም ለማዛመድ ከፍተኛ ጥረት ያደርጉ እንደነበር የሚታወቅ ነው። ይህ ብቻ ሳይሆን፣ ብዙ አብዮታዊ የሚባሉ የአስተሳሰብ ለውጦች ሊመጡ የቻሉት ከራሱ ከሃማኖት ተከታዮች ወይም ከቄሶች ነው። ለምሳሌ ማርቲን ሉተርና ተከታዮችን መመልከቱና በእነሱ ትምህርት መሰረት የአውሮፓ ህዝብ ከተኛበት እንደነቃ መገንዘብ እንችላለን። በቃለ-ምልልሱ ያልተብራራ ነገር፣ ለምሳሌ የአውሮፓን የህብረተሰብ ታሪክ ስንመለከት ዕውቀት የሚባለው አጠቃላይ ነገር ከውጭ የመጣ ሲሆን ከውስጥ ውስጣዊ-ኃይል(Dynamism)በማግኘትና በመዳበር እንዲሁም በመፈተሽ ለህብረተሰብአዊ ለውጥ አመቺ ሁኔታን እንደፈጠረ ነው። ወደ አገራችን ስንመጣ በንግድና በምሁራን እንቅስቃሴ አማካይነት ከውጭ ዕውቀት ባለመምጣቱና፣ አገራችንም ከአንድ ሺህ ዐመት በላይ ከግሪኩ ስልጣኔ፣ በኋላ ደግሞ ከአውሮፓው የሬናሳንስና የተገለጸለት እንቅስቃሴ ጋር የመተዋወቅ ዕድል ባለማግኘቷ የህዝባችን አኗኗርና የአመራረት ሁኔታ ሊለወጥ አልቻለም። ስለሆነም ህዝባችን አዳዲስ ቴክኖሎጂዎችን የማፍለቅና የማዳበር ችሎታ አልነበረውም። በተጨማሪም በተለያዩ መልኮች ሊገለጽ የሚችል ምሁራዊ ኃይል ብቅ ለማለት ባለመቻሉ ስርዓቱን ሊጋፈጠው አልቻለም። አገዛዙም አዳዲስ ነገሮችን ማየት ስላልቻለ ራሱንና የገበሬውን ኑሮ ለማሻሻል የሚያስችሉ እርምጃዎች መውሰድ አልቻለም። በዚህም ምክንያት የተነሳ ህብረተሰብአችን ተመራማሪዎችንና በትችታዊ መልክ ጥያቄ እያቀረቡ የህዝቡን አኗኗር መተቸት የሚችሉ ምሁሮች ባለመፈጠራቸው አገራችንና ህዝባችን ካሉበት የኑሮ ደረጃ ወደ ተሻለ መሸጋገርና አዳዲስ ቴክኖሎጂዎችን መፍጠር አልቻሉም። ይህ በራሱ ደግሞ የፖለቲካው ስርዓት በዚያው ፈርጥሞ እንዲቀር በማድረጉ ከላይም ሆነ ከታች መሻሻል አልነበረም። የመንግስትና የፖለቲካ ቲዎሪም ሊፈልቅና ሊዳብር ባለመቻሉ በተለያየ ጊዜ ብቅ ያሉና ህዝቡን ይገዙ የነበሩ መሪዎች በአቦ ሰጡኝ የሚራመዱ ነበሩ ማለት ይቻላል።\nስለሆነም የኢትዮጵያ ህብረተሰብ ያልተዘበራረቀ፣ በተለያየ የስራ-ክፍፍል ያልተደራጀና ያልተሰማራ፣ በገጠርና በከተማ መሀከል ግልጽ የሆነ የስራ ክፍፍል የሌለበት፣ የዕደ-ጥበብ ሙያና የንግድ እንቅስቃሴ የማይታወቅበት ስርዓት ነበር ብሎ አፍን ሞልቶ መናገር ይቻላል። ይህ ሁኔታ በተለይም ኢትዮጵያ ወደ አጠቃላይ አገዛዝ በ19ኛውና በ20ኛው ክፍለ-ዘመን ስትሸጋገር መሰረታዊ ለውጥ ያየ አልነበረም። በአንፃሩ የካፒታሊዝም ወደ አገራችን መግባት ሁኔታውን የባሰ አዘበራረቀው እንጂ። ውሰጣዊ-ኃይሉም ከፍ ያለና የማሰብ ኃይሉም የዳበረ የህብረተሰብ ክፍል ብቅ ሊል ባለመቻሉ ኢትዮጵያ ወደ ተሟላ፣ በሁሉም መልክ በሚገለጽ ወደ ህብረ-ብሄር መሸጋገር አልቻለችም። በሌላ አነጋገር፣ በኢትዮጵያ ምድር የማዕከላዊ ግዛት አወቃቀር ወይም ወደ ህብረ-ብሄር መሸጋገር ከላይ በተዘረዘረው ምክንያት የተነሳ የአውሮፓውን መንገድ የያዘ አልነበረም ማለት ይቻላል። ይህም ማለት፣ በተለያዩ ክፍለ-ሀገሮች ውስጥ ከተማዎችና መንደሮች በደንብ መገንባት አለባቸው፤ ኢንስቲቱሽኖች መቋቋም አለባቸው። በዚህም አማካይነት የስራ-ክፍፍልና ንግድ መዳበር አለባቸው። ከዚህም በላይ በክፍለ-ሀገሮች መሀከል ህዝቡ ከአንዱ ክፍለ-ሀገር ወደ ሌላው በመንቀሳቀስ ንግድና ሌሎች ነገሮችን ለማካሄድ ቢያንስ የባቡር ሃዲድ ግኑኝነት መኖር አለበት። በዚህ መልክ ብቻ የሃሳብና የልምድ ልውውጥ መፈጠሩ ብቻ ሳይሆን አንዱ የብሄረ-ሰብ ክፍል ሰው ከሌላው ጋር በመጋባትና በመዋለድ ልዩ ዐይነት ህብረተሰብአዊ ኃይል ይፈጠራል። የፈጠራ ችሎታ ይዳብራል። እንደዚህ ዐይነቱ መተሳሰርና በንግድ አማካይነት መገናኘት የህብረ-ብሄርን ግንባታ ያቃልላል፣ የህዝቡም ብሄራዊ ስሜት ይዳብራል። ይህ በራሱ ሄገል እንደሚያስተምረን ለሲቪል ማህበረሰብ መፈጠር ያመቻል። ከዚህ ስንነሳ ነው የኢትዮጵያን የፖለቲካ ሂደትና የአገራችንን ወደ ኋላ-መቅረት መረዳት የምንችለው። በሌላ አነጋገር፣ በአንድ አገር ውስጥ ሳይንሳዊ የፖለቲካ አስተዳደርና ትችታዊ አመለካከት ሊዳብር የሚችለው ይህንን ጉዳይ ከሌሎች ነገሮች ጋር በማያያዝ መመርመር የቻልን እንደሆን ብቻ ነው። ከዚህ ስንነሳ እስከ 1974 ዓ.ም ድረስና እስከዛሬም ድረሰ የኢትዮጵያ ህብረተሰብ፣ መንግስታዊ አወቃቀርና የፖለቲካ አስተዳደር ኢ-ሳይንሳዊ ነው። የህብረተሰብንና የተፈጥሮን ህግ የተከተለ አይደለም። የተፈጥሮን ህግ የሚቀናቀን የፖለቲካ አውቃቀር ነው በአገራችን ምድር የተለመደውና እስከዛሬም ድረስ ትርምስ ውስጥ ከቶን ወደፊት አላራምደን ያለው። አፄ ኃለስላሴና አገዛዛቸው የሳይንስና የፍልስፍና ሰዎች ስላልነበሩ ነው አገራችንን ጥበባዊና ስነ-ስርዓት ባለው መልክ መገንባት ያልቻሉት። ስለሆነም በእሳቸው አገዛዝ ዘመንም ውስጠ-ሃይሉ የዳበረና የፖለቲካ ስልጣንን ሊረከብና አገራችንን በሁሉም መልክ ዘመናዊና ጥበባዊ ሊያደርጋት የሚችል የተማረና የነቃ የህብረተሰብ ክፍል ብቅ ሊል አልቻለም። በእሳቸው ዘመን ተግባራዊ የሆነው የኢኮኖሚ ፖሊሲ ብሄራዊ ስሜት የሌለውና በዲሲፕሊን ሊሰራ የማይችል ኃይል እንዲፈጠር ከማድረጉ በስተቀር ህዝባችንን ሊሰበስብና የፈጠራ ችሎታውን ሊያዳብር የቻለ የህብረተሰብ ኃይል ብቅ ሊል አልቻለም። ሁኔታዎችና ጥናቶች እንደሚያረጋግጡት፣ የኢኮኖሚ ፖሊሲው በሳይንስና በቴክኖሎጂ ላይ የተመሰረተ ብሄራዊ ኢኮኖሚ ለመፍጠር አለማስቻሉ ብቻ ሳይሆን፣ እዚያው በዚያው የፖሊሲው ክስተት የሆኑ፣ እዚህና እዚያ ተሰበጣጥረው የሚገኙ ለብሄራዊ ሀብትና ብሄራዊ ባህል መዳበር የማይጠቅሙ የኢኮኖሚ መሰል እንቅስቃሴዎች በመስፋፋት የህዝባችንን አስተሳሰብ ለማዘበራረቅ ችለዋል። እነዚህ የኢኮኖሚ እንቅስቃሴዎች በኢንፎርማል መስክ የሚገለጹና እርስበርሳቸው ያልተያያዙ፣ ከእጅ ወደ አፍ(Subistence Economy) የሚካሄድ የኢኮኖሚ እንቅስቃሴዎች ናቸው። በእነዚህ መስኮች ውስጥ በቂ ትርፍ ምርት(Surplus prodcut) ማምረት ስለማይቻል በገበያ ላይ የሚቀርበው ምርት እያደገ የመጣውን ህዝብ ቁጥርና ፍላጎቱን የሚያሟሉ አልነበሩም፤ አይደሉምም።\nየተማሪው እንቅስቃሴና የፖለቲካ ግንዛቤው !\nበጊዜው የተነሳው የተማሪው እንቅስቃሴ ከሰማይ ዱብ ያለ ሳይሆን ከህብረተሰብአችን የፈለቀ ነው። እንዲሁም በኋላ የማርክሲዝምን ሌኒንዝምን መመሪያ ይዘው ብቅ ያሉት ድርጅቶች እንዲሁ ከላይ የተወረወሩ ሳይሆኑ ከፊዩዳሉ ህብረተሰብ ብቅ ያሉና ዘመናዊ ከሚባለው ትምህርት ጋር የተዋወቁ ናቸው። እንዲያው ገርደፍ ገርደፍ አድርጎ የህብረተሰባችንን አወቃቀር፣ የስነ-ልቦና ወይም የህሊና ሁኔታ ለተመለከተ የአብዛኛው ህዝብ ግኑኝነትና አስተሳሰብ ፊዩዳል በሚባለው አስተሳሰብ የሚገለጽና፣ በአጠቃላይም ሲታይ ህዝባችን ፖለቲካ የሚባል ባህል አልነበረውም። በአገራችንም የፊዩዳል ታሪክ ውስጥ ፊዩዳላዊ ስርዓቱን የሚቀናቀን አስተሳሰብ ብቅ ያለው በ20ኛው ክፍለ-ዘመን በ60ዎቹ ዓመታት መጀመሪያ ላይ ነው ማለት ይቻላል። በአንፃሩ ግን በአውሮፓ ምድር ውስጥ የፊዩዳሉን ስርዓት መቃወምና ብዝበዛም እንዲቀነስ መጨቅጨቅ የተጀመረው በ15ኛው ክፍለ-ዘመን ሲሆን፣ በግሪክ ደግሞ በአምስተኛው ክፍለ-ዘመን ከክርስቶስ ልደት በፊት ነበር። ይህም ማለት በአውሮፖ ውስጥ ህዝቡ ለመብቱ ጥያቄ ሲያቀርብና በጊዜው የነበረውን ስርዓት ሲጋፈጥ እኛ እስከ 20ኛው ክፍለ-ዘመን ድረስ በእንቅልፍ ላይ ነበርን ማለት ነው። ወደ ህብረተሰብና ወደ ቤተሰብም ግንኙነት ስንመጣ የርስ በርሱ ግኑኝነት በፊዩዳሉ ባህል የሚገለጽ እንጂ ፖለቲካን አስመልክቶ የመወያየት፣ የመከራከርና ጥያቄ የመጠየቅ ባህል አልነበረም፤ ወይም የተለመደ አልነበረም። እንደዚሁም በልጆችና በወላጆች መሀከል የነበረው ግኑኝነት ልማዳዊ የነበረና፣ በጊዜው ሰፍኖ የነበረውን ህብረተሰብአዊ ግኑኝነት የሚያንጸባርቅ ነበር። በባልና በሚስት መሀከል የነበረውን ግኑኝነት ስንመለከትም፣ በተለይም የፊዩዳል ቤተሰብ ውስጥ ሚስቶች ባሎቻቸውን አንቱ የሚሉበት ሁኔታ ነበር። በመሀከላቸውም ሃሳብ ለሃሳብ የመለዋወጥ፣ የመመካከርና አይሆንም የሚባል ነገር አልነበረም። ባል አምሽቶ ሲመጣ የት ዋሉ ሳይባል ምግብ ቀርቦለት ተበልቶ ይተኛል። ይህ ዐይነቱ ሁኔታ ለብዙዎች አስር ዐመታት በተደጋጋሚ የተለመደና ስር የሰደደ በመሆኑ እንደ ተፈጥሮአዊ የተወሰደ የአኗኗር ስልት ነው። ይህ ማለት ግን ባል የፈለገውን ያደርጋል ማለት አልነበረም። ለማለት የምፈልገው እንደዚህ የተዘጋና የሃሳብ መለዋወጥ ያልተለመደበትና ጥያቄ ለማቅረብ የማይችል ህብረተሰብ በጊዜ ብዛት ምክንያት የተነሳ የማሰብ ኃይሉ ከመዳበር ይልቅ እዚያው ባለበት ይረግጣል። የራሱንም ሁኔታ ለማሻሻል ያለው ኃይል በጣም ዝቅ ያለ ከመሆኑ የተነሳ በተፈጥሮ ውስጥ በሚከሰቱ አደጋዎች የመጎዳት ኃይሉ ከፍ ያለ ነው። መንደሮችና ትናንሽ ከተማዎች በስነ-ስርዓት ባለመሰራታቸውና፣ የህዝቡንም የማሰብ ኃይል የሚያዳብሩ ባህላዊና ኢኮኖሚያዊ እንቅስቃሴዎች በየቦታው ስላልነበሩ፣ የነበሩትም የማሰብ ኃይልን ለማዳበር የሚጠቅሙ ባለመሆናቸው ይህ ሁኔታ ያለውን ፊዩዳላዊ የርስ በርስ ግኑኝነት የባሰ አጠነከረው። እንደዚህ ያለው የአኗኗር ስልትና ህሊናዊ አወቃቀር እስከ 1974 ዓ.ም ድረሰ የቆየና ለጠቅላላው ህዝባችን የኋላ-መቅረት ዋናው ምክንያት የሆነ ነው። ተማሪው እንቅስቃሴውን ሲጀምር ይህንን የመሰለውን ፊዩዳላዊ የርስ በርስ ግኑኝነት በህብረተሰቡ የማሰብ ኃይል ላይ ያለውን አሉታዊ ተፅዕኖ በደንብ ያጥና አያጥና የሚታወቅ ነገር የለም። ማለት የሚቻለው ግን የተማሪው እንቅስቃሴ የማርክስን የማቴሪያሊስት ቲዎሪ ብቻ በመረዳቱ፣ በጊዜው ሰፍኖ የነበረው የፊዩዳል ስርዓት ከተገረሰሰ የአስተሳሰብ ለውጥም ሊመጣ ይችላል ብሎ በመገመቱ የአስተሳሰብና ወይም የህሊና-አወቃቀርን ጉዳይ በሚመለከት ጥናት ያደረገ አይመስለኝም። ይህ ዐይነቱ አካሄድ እንዳየነው የራሱን የሆነ አሉታዊ ሁኔታ ሊፈጥር ቻለ። በቂና የጠለቀ ምሁራዊ እንቅስቃሴና ምርምር እንዳይካሄድ አገደ።\nበአንፃሩ የማርክሲዝምን አስተሳሰብ ዕድገትና የማርክስን የህይወት ታሪክ ላነበበ ማርክስና አስተሳሰቡ የአውሮፓው የምሁር እንቅስቃሴና የካፒታሊዝም ዕድገት ውጤቶች ናቸው ማለት ይቻላል። ማርክስ በንጹህ መልክ በሚገለጽ በፊዩዳል ስርዓት ውስጥ ቢወለድ ኖሮ እንደዚያ ዐይነቱን በተለይም ዳስ ካፒታልንና መሰረታዊ ጽሁፎችን(Ground Work) ሊጽፍ አይችልም ነበር። ማርክስ በካፒታሊስት ስርዓት ውስጥ ተወልዶ ያደገ ብቻ ሳይሆን በጥልቀት ከግሪኩ ፍልስፍና ጋር የተዋወቀ ነበር። የዶክትሬት ስራውንም የጻፈው የዴሞክሪቲክንና የኢፒኩሪያን ፍልስፍና በተፈጥሮ ላይ ያላቸውን አመለካከት(The Difference between the Democritean and Epicurean Philosophy of Nature) በማነፃፀር ነው። በተጨማሪም የተፈጥሮ ሳይንስን መጽሀፎች ያነበበና የተመራመረ ነበር። የሼክስፒዬርንም የድራማ ስራዎች የሚያደንቅ ነበር። ስለዚህም ዝም ብሉ ዳስ ካፒታልን የጻፈና የማይሆን ነገር ያስፋፋ ሳይሆን በጊዜው ከነበረው እያደገና እየተወሳሰበ፣ ይሁንና ደግሞ የሰፊውን ህዝብ በተለይም የወዝአደሩን ኑሮ ለማሻሻል ያልቻለውንና በከፍተኛ ደረጃም ይበዘብዝ የነበረውን ስርዓት ስለተመለከተና ቢያንስ ከሰላሳ ዐመት በላይ ካጠናና ከተመራመረ በኋላ ነው። ፍሪድሪሽ ኤንግልስም እንደዚሁ በጥልቅ የተመራመረና ራሱ የፋብሪካ ባለቤት ልጅ በመሆኑ በጊዜው ካፒታሊዝም ማለት ምን ማለት እንደሆነ ያውቅ ነበር። ለማለት የምፈልገው፣ ሰውን ለማሳሳት ወይም በመጥፎ አስተሳሰብ በመገፋት የጻፉት ሳይሆን በጊዜው የነበረውን ሁኔታ በደንብ ካጠኑ በኋላ ነው እንደዚያ ያለውን ሀተታ መጻፍ የቻሉት። የማርክስ ዳስ ካፒታልም እስካሁን ድረስ ጊዜያዊነቱን ያላጣና ስለ ኢኮኖሚክስ ከተጸፉት ስራዎች በሙሉ የላቀና፣ በራሳቸው በከበርቴው ክሪቲካል ኢኮኖሚስቶችና የህብረተሰብ ተመራማሪዎች በእነ ሹምፔተር ሁሉ የተረጋገጠና ተቀባይነትን ያገኘ ስራ ነው። ስለዚህም በአብዮቱ ወቅት በአገራችን ምድር ስለተከሰተው የማያስፈልግ መጋጨትና ርስ በርስ መገዳደል ማርክስና ስራዎቹን ተጠያቂ ልናደርጋቸው በፍጹም አንችልም። ከላይ በሰፊው ለመግለጽ እንደሞከርኩት ሰፋ ያለ በሁሉም መልክ ሊገለጽ የሚችል ምሁራዊ እንቅስቃሴና የፖለቲካ ክርክርና ውይይት ባለመኖሩ የተወሰነው የተማሪው እንቅስቃሴ ኃላፊነት በጎደለው መንገድ በጊዜው የተነሳውን ትክክለኛ ጥያቄ ወደማይሆን አቅጣጫ እንዲሄድ በማድረግ ራሱ በበኩሉ ረጋ ያለ ጥናትና ምርምር እንዳይኖር አገደ። በጊዜውና በኋላም ለተፈጠሩት ምስቅልቅል ሁኔታዎች መፍትሄ ለማፍለቅ አልተቻለም። ሁሉም ደሙ የፈላና ልቡ ያበጠ በመሆኑ በጊዜው የተነሳውን እንቅስቃሴና በምድር ላይ ይታይ የነበረውን ችግር በጉልበት የሚፈታ ነበር የመሰለው። እስካሁንም ድረስ ያለው ችግር ይህ ነው። ስለሆነም በአብዮቱ ወቅት በተፈጠረው ውዝግብና የፖለቲካ ውዥንብር የተነሳ አያሌ አሉታዊ ኃይሎች(Negative Forces) በመፈጠር እስከዛሬም ድረስ የፖለቲካውን መድረክ ያዋክቡታል። ሁላችንም ፖለቲካ የሚለውን ትልቅና ሳይንሳዊ ጽንሰ-ሃሳብ ለመረዳት ስላልቻልን ግራ ተጋብተን እንገኛለን። የሚያስተምረንም ባለመኖሩ ሁሉም በየፊናው ፖለቲከኛ ነኝ እያለ መቀመጫና መቆሚያ አሳጥቶናል።\nሌላው የኛ አገር ችግር በተለይም ከ1950ዎቹ ዓመታት ጀምሮ በአገራችን ምድር የተስፋፋው ትምህርት በአስተሳሰብ አላበለጸገንም። በረቀቀ መልክና አርቀን እንድናስብም አላደረገንም። ለምሳሌ ዘግየት ባለው የማዕከለኛው ክፍለ-ዘመን(Late Middle Ages)በአውሮፓ ምድር ውስጥ የሚሰጠውን ትምህርት አለፍ አለፍ ብለን ስንመለከት ካለምክንያት አይደለም በአንድና በሁለት ትውልድ በማይሞላ ጊዜ ውስጥ ያህንን ያህል ሳይንቲስቶች፣ ፈላስፋዎች፣ የማቲማቲክስ ተመራማሪዎች፣ የድራማና የስነ-ጽሁፍ ሰዎች፣ ከዚያም በላይ የአርክቴከቸር ምሁሮችና ሰዓሊዎች እንደ አሸን ሊፈልቁ የቻሉት። ለምሳሌ የጆን ስትዋርት ሚልን የህይወት ታሪክ ስንመለከት አስገራሚ ነገር እንማራለን። አባቱ ጄምስ ሚል የእነ ጆን ሎክንና የጄሬ ቤንትሃምን የፍልስፍና አመለካከት የሚከተል ነበር። በሁለቱ ፈላስፋዎች ዕምነት የአንድ ልጅ አዕምሮ በህፃንነቱ ምንም እንዳልተጸፋበት ነጭ ወረቀት ዓይነት ነው። ስለሆነም የስትዋርት አባት ይህንን አመለካከት መሰረት በማድረግ ራሱ ቤት ውስጥ ያስተምረዋል። የሚሆን የማይሆን ነገር እንዳይማር ከሌሎች ልጆች ጋር እንዳይገናኝ ያደርገዋል። በመሆኑም ጄምስ ሚል ልጁን ስትዋርት ሚልን ሶክራቲያዊ በሆነ መንገድ ያስተምረዋል። ይህም ማለት ዝም ብሎ ሽምደዳ ሳይሆን በመጠየቅና፣ ካልገባው ደግሞ መላልሶ በመሰቀልኛ መንገድ በመጠየቅ ልጁ የዓለምን ሁኔታ እንዲረዳ ያደርገዋል። በዚህ መልክ ትምህርት የቀሰመው ስትዋርት ሚል በተወለደ በሶስት ዓመቱ ከግሪኩ ፍልስፍና ጋር በደንብ ይተዋወቃል። ስድስት ዐመት ሲሞላው የሮማውያንን ታሪክ ይጽፋል። በሰባት ዐመቱ የፕላቶንን ውይይት እንዳለ በኦሪጂናል መልኩ ይረዳል። በስምንት ዐመቱ የላቲን ቋንቋን ይማራል። በ12 ዐመቱ ከኢኮኖሚክስ፣ ከታሪክና ከፖለቲካ ዕውቀት ጋር ይተዋወቃል። በዚህ ዕድሜው የተወሳሰቡ የሂሳብ ጥያቄዎችን መፍታት መቻሉ ብቻ ሳይሆን በሳይንስ ላይ የጠለቀ ምርምር ያደርጋል። በ20 ዐመቱ እንግሊዝ አገር አሉ ከሚባሉት ታዋቂ ምሁራንና ተመራማሪዎች ውስጥ አንዱ ነበር። ይሁንናም ከጄሪ ቤንትሃም ፍልስፍና ጋር ቢተዋወቅምና አባቱም የቤንትሃም ጓደኛ ቢሆንም፣ ስትዋርት ሚል ግን ሙሉ በሙሉ በቤንትሃም የዩሊታሪያን አስተሳሰብ የሚስማማ አልነበረም። ሚል ወደ አንድ የሚያስደስት ነገር ወይም ርካታ የሚሰጥ ዓላማ ለመድረስ ትክክለኛ አካሄድን መከተል ያስፈልጋል በሚለው በቤንትሃም አባባል ቢስማማም፣ በሌላ ወገን ግን በአጠቃላይ አነጋገር ቤንትሃም ከፍተኛ ደስታ በሚለው አስተሳሰቡ ላይ የሚስማማ አልነበረም። ስለሆነም ስትዋርት ሚል የራሱን የደስተኝነት ቲዎሪ አዳበረ። በዚህም መሰረት ከፍ ያለና ዝቅ ያለ ደስተኝነት እንዳለ አመነ። ይህም ማለት አንድ ሰው ለመደሰት ሙሉ በሙሉ ከፍተኛውን ደስታ ወይም በከፍተኛ ቁጥር የሚለካን ነገር ማግኘት የለበትም በማለት ተከራከረው። በስቴዋርትም ዕምነት በቀላሉ ከሚረካ ሞኝ ሰው ይልቅ በማይደሰተው ሶክራተስ መስማማቱ የተሻለ ደስተኝነትን ማግኘት እንደሚቻል አረጋገጠ። በዚህ መልክ የሰለጠነውና ጭንቅላቱ የተቀረጸ የወጣለት ሊበራልና አጥብቆ አምባገነን ወይም ዲስፖቲያዊ አገዛዝን የሚቃወም ነበር። እሱ ብቻ ሳይሆን ቀደም ብለውም ሆነ በሱ ጊዜ፣ በኋላም የተወለዱት የአውሮፓ ታላላቅ ፈላስፋዎችና ሳይንቲስቶች፣ እንዲሁም የሰብአዊነት ተሟጋቾችና የዕድገት ፈለግ ቀያሶች በዚህ ዐይነት የዕውቀት አካሄድ የሰለጠኑ ነበሩ። በአባቶቻቸው የተማሩ፣ ወይም አስተማሪዎች ተቀጥሮላቸው እንዲማሩ የተደረጉ ነበሩ። ቤተሰቦቻቸውም ሀብታም ነበሩ። ከሀብታም ቤተሰብ በመወለዳቸው ግን አስተሳሰባቸው አልቀጨጨም። ለሰብአዊነት የቆሙና ዲስፖቲያዊ አገዛዝን የሚቃወሙና የሚታገሉ ነበሩ። አካሄዳቸው ግን ፍልስፍናዊና ሳይንሳዊ ነበር። በእነሱ ዕምነትም ትክክለኛና ሁለገብ ለውጥ ሊመጣ የሚችለው በአመጽ ሳይሆን ሰፋና ጠለቅ ባለ ምርምርና ዕውቀት ብቻ ነው። በዚህም ምክንያት ነው አገዛዞችና ፊዩዳላዊ አስተሳስብ የነበራቸውንና የሰውን ልጅ ኑሮ መሻሻል የማይፈልጉትን እንደ ካቶሊክ ሃይማኖት መሪዎችና ዕምነታቸውን መዋጋት የቻሉትና ህዝቦቻቸውም ከዘልማዳዊ የአኗኗር ሁኔታ እንዲላቀቁ መንገዱን ያመቻቹት። ወደኛ አገር ስንመጣ ግን ይህንን ዐይነቱን የዕውቀት ፍለግ ባለመከተላችንና፣ ሁኔታውም የሚያመችና የሚታወቅም ስላልነበር እስክንጎለምስ ድረስ ከሚሆነው ከማይሆነው ነገር ጋር በመተዋወቅ ሳናውቀው ጭንቅላታችን ውስጥ ብዙ ነገሮች ተሰግስገው በመግባት ራሳችንን ተገንዘብ የህብረተሰብአችንን የማቴሪያልና የስነ-ልቦና ሁኔታ በደንብ ልንረዳ አልቻልንም። ለመለወጥም የሚያስችል ፍቱን መሳሪያ ማዳበር አልተቻለም። ስለሆነም አብዮት ሲፈነዳ የኋላ ኋላ አለመደማመጥና እንደዚያ ዐይነት አሰቃቂ ሁኔታ መፈጠሩ የሚያስገርም ጉዳይ አይደለም።\nስለሆነም በአገራችን ምድር በአብዮቱ ዘመን የነበረው የፖለቲካ ግንዛቤ ለህብረተሰብአዊ ለውጥ የሚደረገው ትግል ሰፋና ጠለቅ ያለ ውይይት(Political Discource) የሚያስፈልገውና ዲሞክራሲያዊ ግንዛቤን የሚጠይቅ መሆኑን ለተማሪው እንቅስቃሴ መሪዎች ግልጽ ይሁን አይሁን የሚታወቅ ጉዳይ የለም። ማለት የሚቻለውና ሁኔታውም እንደሚያረጋግጠው በጊዜው የነበሩ የፖለቲካ ተዋናዮች ከግልጽ ውይይትና ጤናማ መተቻቸት ይልቅ አመጻዊ ትግልን የመረጡ ይመስሉ ነበሩ። አስተሳሰባቸውና ድርጊታቸው በሙሉ ቀስና ሰፋ ያለ በሳይንስና በቴክኖሎጂ ላይ የተመሰረተ ሁለ-ገብ ለውጥ ለማምጣት የሚታገሉ የሚያስመስላቸው ሳይሆን ስልጣን ለመያዝ ነበር። የአንድ ድርጅትም ሆነ ግለሰብ ማንነት የሚታወቀው በሚጽፈውና በድርጊቱ ስለሆነ የተማሪው እንቅስቃሴ መሪዎችም ሊለኩ የሚችሉት በጊዜው በነበራቸው ሚና ብቻ ነው።\nከዚህ ስንነሳ የምንገነዘበው፣ ከፕላቶ ጀምሮ እስከካንትና እስከ ሄገል ያሉትን የፍልስፍና ምርምሮች አለፍ አለፍ ብለን ስናነብ አንድ ሰው ወይም የፖለቲካ እንቅስቃሴ ጭንቅላትን ለማዳበርና አንድን ነገር ሁለንታዊ በሆነ መልክ ለመገንዘብ የግዴታ ብዙ የዕድገትንና የግንዛቤ ደረጃዎችን ማለፍ እንዳለበት ነው። ሄገል ክስተታዊ የመንፈስ ሁኔታ(Phenomenology of the Spirit) በሚለው ስራው ውስጥ ይህንን የማሰብ ወይንም የጭንቅላትን ዕድገት ሁኔታ ጉዳይና ፖለቲካዊ አስተሳሰብና በተግባር የሚመነዘሩ ድርጊቶች ከዚህ አንፃር መታየት እንዳለባቸው ነው የሚያሳስበው። በአገራችን ምድር ይህንን የመሰለው በፍልስፍና ላይ የተመሰረተ ምህራዊ እንቅስቃሴና የጭንቅላት መዳበር ሊታይ ባለመቻሉ የግዴታ እንደዚያ ያለ በቀላሉ ከታሪክ ሊፋቅ የማይችል ወንጀል ተሰራ። ያም ተባለ ይህ ያለፈው አልፏል፤ ባለፈው ላይ ብንመላለስበት በሃዘን ከመሰቃየት በስተቀር ሌላ የምናተርፈው ነገር የለም። ማንኛውም አዲስ ትውልድ የትላንቱ ሁኔታ በአስተሳሰቡ ላይ የተወሰነ ተጽዕኖ ቢያሳድርበትም መነሳት ያለበት ከዛሬው ሁኔታና ለመጭው ትውልድ ምን ዐይነት ታሪካዊ ስራዎች ልሰራ እችላለሁ? በማለት ነው። በተለይም ላይብኒዝ የሚባለው ታላቅ ሳይንቲስትና ሁለ-ገብ ምሁር ይህንን ነው የሚያሳስበን። የዛሬውንና የወደፊቱን ሁኔታ በመመልከት አፍጠው አግጠው በሚታዩ ችግሮች ላይ በመረባረብ የተረጋጋና የአማረ ህብረተሰብ ለመገንባት መጣር ነው ዋናው መመሪያ መሆን የአለበት።\nምን መደረግ አለበት !!\nከሃያ ስድስት ዓመት ጀምሮ በአገራችን ምድር ውስጥ አዲስ የፖለቲካ ክስተት ተፈጥሯል። ወያኔ በመባል የሚታወቀው አገዛዝ ልክ ቀደም ብለው እንደተፈጠሩት ብሄራዊ አጀንዳ አለን እንደሚሉት ድርጅቶች ሁሉ ከኢትዮጵያ ህብረተሰብ የፈለቀ ነው። ከሌሎች ድርጅቶች የሚለየው የድርጅቱ አባሎች ኢትዮጵያውያንም ቢሆኑ ከተዘጋ ማህብረሰብ(Closed Society) የተፈጠሩና ጭንቅላትን በሚያድስ የመንፈስ ተሃድሶ ክንዋኔ ውስጥ ያለፉና የታነጹ ባለመሆናቸው በአስተሳሰባቸው የጠበቡና የራሳቸውንም ሁኔታ ከጠቅላላው የአገራችን ሁኔታ ጋር ማገናዘብ ያልቻሉና የማይችሉ ናቸው። በተጨማሪም ከሌላው የህብረተሰብ ክፍል ጋር በጋብቻ ያልተቀላቀሉ በመሆናቸው ሁሉንም የሚጠረጥሩና የሚጠሉም(ጠበቅ ብሎ ይነበብ) ነው የሚመስላቸው። ስለዚህም ፖለቲካ የሚባለውን ግዙፍ ነገር ከዚህ ዐይነቱ ሁኔታዎች በመተርጎምና የራሳቸው የግል ሀብት አድርገው በመቁጠር ነው የህዝባችንን የመኖርና ያለመኖር ሁኔታ የሚደነግጉት። ለመኖርና ስልጣናቸውን ለማጠናከር ሲሉ በቀላሉ ሊገነዘቡ የማይችሉትን፣ ለጊዜውም ቢሆን ሀብት ለማካበት የጠቀማቸውን የኒዎ-ሊበራል ወይም የተቅዋም ማስተካከያ የኢኮኖሚ ዕቅድ ፖሊሲ(Structural Adjustment Program) ተግባራዊ በማድረግ የህብረተሰብአችንን አወቃቀርና የህሊና ሁኔታ ለማዘበራረቅ ችለዋል። ይህ ዐይነቱ ከሳይንስ ጋር ምንም ግኑኝነት የሌለውና ለጠቅላላው ህዝብ ሀብት ሊፈጥር የማይችል የኢኮኖሚ ፖሊሲ ከሌላው ኢ-ሳይንሳዊ ፖለቲካቸው ጋር ተደምሮ በአለፈው ወር እንዳየነውና ከመቶ ሰዎች በላይ የሰው ህይወት መጥፋት ምክንያት የሆነው ቆሻሻ አምራች በመሆን ጠቅላላው ፖለቲካቸው ኢ-ሳይንሳዊና ፍልስፍና-አልባ መሆኑን አረጋግጧል። ይህ ዐይነቱ ፖለቲካዊ አመለካከትና ተግባራዊ የሆነውና የሚሆነው ፖሊሲ የተከታታይነትን መሰረተ-ሃሳብ የሚጥስ በመሆኑ ህዝባችን ዘለዓለሙን እየተተራመሰ እንዲኖር የሚያደርግና፣ በህብረተሰቡ ውስጥም በተለያየ መልክ የሚገለጹ ውዝግቦችና ብልግና ፈጣሪዎች እንዲፈጠሩ በማድረግ ህዝቡ በፍርሃት እንዲኖር ተገዷል። አንዱ ሌላውን እንዳያምንና ትንሽ ጎልመስ ያለው ደካማውን ሊረዳ የማይፈልግበትና፣ በተለይም የወጣት ሴቶች መብት በከፍተኛ ደረጃ የሚጣስበት አገርና ማህበረሰብ ናት የዛሬይቱ ኢትዮጵያችን። በተጨማሪም በመንግስት የሚደገፉ ወይም መንግስት በስተጀርባቸው ያሉ የተደራጁ ቡድኖች ደካማውን እያስፈራሩ፣ ቤቱን እያፈራረሱበትና መሬቱን እየቀሙት ሜዳ ላይ እንደሚወረውሩት የሚሰሙትና የሚወጡት ዜናዎች ያረጋግጣሉ። ከዚህ ስንነሳ ዛሬ በአገራችን ምድር የሰፈነው አገዛዝ ዘራፊና አሸባሪ እንዲሁም ፋሺሽታዊ ነው ማለት ይቻላል።\nደጋግሜ ለማሳየት እንደሞከርኩት የዛሬው አገዛዝ ስልጣንን ለመጨበጥና ህዝባችንን ፍዳ ለማሳየት የቻለው ቀደም ብለው በነበሩ አገዛዞች በተሰራ ከሳይንስ ጋር በማይያያዝ ፓለቲካዊ ስህተት ነው። በተለይም ደግሞ በአብዮቱ ወቅት የተፈጠረው ትርምስና አያሌ አሉታዊ ኃይሎች በመወለዳቸው ለእንደዚህ ዐይነቱ አገርን የሚያተራምስ ኃይል የፖለቲካ ክፍተት ሊፈጥሩ ችለዋል። ከዚህም በላይ ወያኔ የሚባለው ፍጡር ስልጣን ከጨበጠ በኋላ የአገራችንን ሁኔታ ፍልስፍናዊና ሳይንሳዊ በሆነ መልክ ከመመርመርና ምሁራዊ የመታገያ መሳሪያ ከማዳበር ይልቅ ተቃዋሚ ነኝ የሚለው ኃይል የራሱን ጨዋታ ነው መጫወት የጀመረው። ወደ ውስጥ ረጋ ባለና በሰፊ የምሁር መሰረት ላይ ተመርኩዞ አገዛዙን በሳይንስ ከመፈተንና ከመታገል ይልቅ እንዴት አድርጌ በአቋራጭ ስልጣን እይዛለሁ ወይንም እጋራለሁ በሚለው ላይ ነበር ሁሉም ተቃዋሚ ነኝ የሚለው ኃይል ያተኮረው። ስለሆነም አገዛዙ ከውጭ ኃይሎች ጋር ሆኖ በተለይም የእነሱን ኢ-ሳይንሳዊ የኢኮኖሚ ፖሊሲ ተግባራዊ ሲያደርግ አንድም ተቃዋሚ ኃይል የፖሊሲውን ምንነት በመረዳትና ትንተና በመስጠት ህዝባችንን ማስተማርና ማስረዳት አልቻለም። በዚህ መልክና ከመርጫ 1997 ዓ.ም ጀምሮ ያለውን ሁኔታ ስንመለከት ተቃዋሚ ነኝ የሚለው ኃይል የሚያደርገው እንቅስቃሴ በሙሉ ከሳይንስና ከፍልስፍና ውጭ የሆነ ፖለቲካ ነው ማለት ይቻላል። በመሆኑም በአለፉት 26 ዓመታት በፍልስፍና፣ በሳይንስ፣ በቴክኖሎጂ፣ በሶስይሎጂ፣ በህብረተሰብ ግንባታ፣ በከተማዎች ግንባታ፣ በአርክቴክቸርና በሌሎች ለህብረተሰብ ግንባታ በሚጠቅሙ መሰረታዊና አስፈላጊ ነገሮች ላይ ዳብሮ ሊወጣ የቻለ ፖለቲካዊ ኃይል የለም። ክርክርም ሲደረግ አይታይም። እንደቀደሙትና የዛሬው አገዛዝ፣ ተቃዋሚ ነኝ የሚለውም ኃይል ፖለቲካ የሚባለውን መሰረታዊ ሃሳብ ላይ ከዘረዘርኳቸው ነገሮች ነጥሎ ነው የሚያየው። በዚህ መልክ የሚደረግ የፖለቲካ እንቅስቃሴ እንዴት አድርጎ የህብረተሰብአችንን ችግር ሊፈታ ይችላል? እንዴትስ አድርጎ አገራችንን የሳይንስና የቴክኖሎጂ ባለቤት ሊያደርጋት ይችላል? እንዴትስ የተከበረችና የጠነከረች ኢትዮጵያን ሊያስገነባ ይችላል ?\nይህ ዐይነቱ ፍልፍናና ሳይንሰ-አልባ ፖለቲካ እንደምናየው ብዙ የአፍሪካ አገሮችን እያተራመሰ ነው። አብዛኛዎቹ የአፍሪካ ህዝቦች የሀብታቸው ባለቤት መሆን ያልቻሉበትን ሁኔታ እንመለከታለን። በመዋዕለ-ነዋይ(Direct Foreign Investment) ስም የውጭ ኩባንያዎች እየመጡና ከመንግስታቱ ጋር እየተመሰጣጠሩ የየአገሩ ህዝቦች መሬታቸውን እየተነጠቁና እንዲሰደዱ ሲገደዱ፣ በዚያውም መጠንም ከፍተኛ የሆነ የአካባቢ ውድመት እየደረሰና ማህበራዊ ቀውስም እየተፈጠረ ነው። አንዳንድ አገሮችና አካባቢዎች ደግሞ ወደ ጦር አውድማነት በመቀየር አንዳንድ መንግስታት የህዝቦቻቸውን ችግር ከመፍታትና አገራቸውን ከመገንባት ይልቅ ሽብርተኞችን መዋጋት አለባችሁ በሚል የየአገሮች የሰውና የተፈጥሮ-ሀብት እየባከነ ነው። ይህ ዐይነቱ አካሄድ በሚቀጥለው ሁለትና ሶስት ትውልድ ላይ የራሱን ጥቁር ነጥብ ጥሎ ያልፋል።\nከዚህ ስንነሳ የአገራችንም የፖለቲካ ትርምስ ይህንን የሚመስል ነው። ይሁንና ግን አብዛኛው ወይም ደግሞ ሁሉም የፖለቲካ ተቃዋሚ ነኝ የሚለው ኃይል በሙሉ ፖለቲካ ካልነው የዓለም ፖለቲካ አካሄድ ያልገባው ብቻ ሳይሆን የቱን ያህል ይህች ዓለም የሰይጣንነት ባህርይ በተናወጣቸው ጥቂትና ጊዜው በመጣላቸው ኃይሎች እንደምትሽከረከር ነው ሊረዳ የማይፈልገው። ይህንን እስካልተገነዘብንና ጠቅላላውን የኢትዮጵያ ፖለቲካ በአዲስ ፍልስፍናዊ አስተሳሰብ ላይ መስርተን እስካላዋቀርነው ድረስ ህዝባችን የሚመኘውን ሰላምና ብልጽግና ልናመጣለትና የተከበረች ኢትዮጵያን መገንባት በፍጹም አንችልም።\nስለሆነም የወደፊቱ የፖለቲካ ሂደት በአዲስ ፍልስፍናና ሳይንስ ላይ መመስረቱ ብቻ ሳይሆን አዳዲስ ወጣት ኃይሎች ብቅ በማለት የፖለቲካ መድረኩን ከጎታች ኃይሎች መንጠቅ አለባቸው። በፖለቲካ እንቅስቃሴና በአገር ግንባታ ታሪክ ውስጥ ማንኛውም አገር ሊያድግና ውስጣዊ ጥንካሬ ሊያገኝ የሚችለው የአንድ አገር ምሁር በራሱ ኃይልና ዕውቀት ሲተማመንና በአንዳች ዐይነት ፍልስፍና ሲመራና ሲደራጅ ብቻ ነው። ለዚህ መሰረቱ ደግሞ የመንፈስ ተሃድሶና የባህል ለውጥ ያስፈልጋል። አብዛኛውን ዕውቀት የሚባሉ ነገሮች ልንፈጥራቸው የምንችላቸው አይደሉም። ተዘጋጅተው ያሉ ናቸው። ችግራችን ግን አብዛኛዎቻችን ምንጮችንና የአጠቃቀም ዘዴዎችን የምናውቅና እንዲገባንም የምንፈልግ አይደለንም። አብዛኛዎቻችን በተወሰነ „የአስተሳሰብ ክልል“(School of Thought) የሰለጠን ስለሆን ከዚህ በፍጹም ለመላቀቅ አንፈልግም። ይህንን እንደ ዕምነት ወይም እንደ ርዕዮተ-ዓለም የሙጥኝ ብለን በመያዝ ራሳቸን ተሰቃይተን ህዝባችንን እናሰቃያለን። በመሰረቱ ነገሩ ቀላል ነው። ጥይቄዎችን መጠየቅ ነው። ለምን አውስትሪያ፣ ስዊዘርላንድ፣ ስዊድን፣ ጀርመን፣ ወይም ሌሎች አደጉ የሚባሉና የምንኖርባቸው አገሮች እዚህ ደረጃ ላይ ሲደርሱ እኛንስ ምን ተሳነን ? ስህተቱስ ከምን ላይ ነው? ብሎ መጠየቅ ብቻ ነው። እንደዚህ ዐይነቱን ጥያቄ የምናቀርበው ዋናው ህልማችንና አላማችን ከታወቁ ብቻ ነው። የለም ኢትዮጵያና የኢትዮጵያ ህዝብ የሚያስፈልጋቸው የድሮው ዐይነት አገዛዝ ነው፤ ስለዚህም በውጭ ኃይሎች እየታሸን መኖር ነው የምንፈልገው የምንል ከሆነ ብዙም የሚያከራክረን ነገር የለም። በሌላ ወገን ግን ወደ ኋላ ተመልሰን የድሮውን ስርዓት ነው መመስረት የምንፈልገው ብንል የሚቻል አይደለም። የኛ ችግር ወደ ኋላ ለመመለስ የማንችለውን ያህል ወደፊት እንዴት እንደምንሄድና አዲስ ውስጠ-ኃይሉ ከፍ ያለ በሳይንስና በቴክኖሎጂ ላይ የተመሰረተ ህብረተሰብ መመስረት ያለመቻሉ ላይ ነው። በዚህ መልክ ግራ በመጋባታችን የተነሳ ያለን አማራጭ ሁሉም በየፊናው ተደራጀሁ እያለና የብሄረሰብ ፈሊጥ የሚባለውን ነገር እያራገበ በሚሊዮን የሚቆጠርን ህዝብ ግራ እያጋባ ነው።\nከዚህ አስቸጋሪ ሁኔታ ለመውጣት የፖለቲካ ድርጅቶችና የአክቲቪስቶች ቁጥር መቀነስ አለበት። በሁለተኛ ደረጃ ለፖለቲካ ነፃነት የሚታገል ግለሰብም ሆነ ድርጅት የተወሰኑ ቅድመ-ሁኔታዎችን ማሟላት አለበት። በሶስተኛ ደረጃ፣ የግዴታ የፓራዳይም ለውጥ ማድረግ ያስፈልጋል። በአራተኛ ደረጃ፣ ለስልጣን የሚደረገውን እሽቅድምድሞሽ መተውና ሁሉም በተማረው ትምህርት ዙሪያ ሰፊ ምርምር በማድረግ ጥናታዊና ወደ ተግባር ሊመነዘሩ የሚችሉ ጽሁፎችን ማውጣት መቻል አለበት። ለምሳሌ ባዮሎጂ፣ ፊዚክስ፣ ኬሚስትሪና ወይንም ኢንጂነሪንግ የተማረ ሰው የተማረውን ትምህርት እርግፍ አድርጎ ባላደገበትና ባልሰለጠነበት ሙያ ውስጥ በመግባት ለምንድን ነው ፖለቲከኛ ነኝ እያለ ሰውን ግራ የሚያጋባው? አንድ ሰው በፊልዱ ቢመራመርና ለህብረተሰብአችን የሚጠቅሙ ነገሮችን ቢያበረክት ይህ በራሱ በተዘዋዋሪ ከፍተኛ የፖለቲካ አስተዋፅዖ ነው። ለምሳሌ በባዮሎጂ ወይም በፊዚክስ የሰለጠኑ ምሁራን ብዙ ነገሮችን መስራት ይችላሉ። ባዮሎጂስቱ እንደሰለጠነበት የሙያ ዘርፍ፣ ለምሳሌ በፕላንት ሳይንስ የሰለጠነ ኢትዮጵያን እንደገና ወደገነትነት ሊለውጣት ይችላል። ወደ በረሃማነት የተለወጡ አካባቢዎችን ሊያለማቸው ይችላል። የጥንትና የወደሙ ዛፎችን እየፈላለገ እንደገና ሊያረባቸውና ለብዙ አካባቢዎች አዲስ ህይወት ሊፈጥር ይችላል። እንደዚሁም በፊዚክስ ሙያ የሰለጠነ ምሁር አዳዲስ መሳሪያዎችን ሊፈጥር ይችላል። እንደሚታወቀው ዛሬ የምንጠቅምባቸው ቴክኖሎጂዎች በሙሉ የፊዚክስ ምርምር ውጤቶች ናቸው። አንድ አገርም ዕውነተኛ ህብረተሰብአዊ ሀብት ልታፈራና ተከታታይነት ያለው ቴክኖሎጂ ልታዳብር የምትችለው በፊዚክስ አማካይነት ብቻ ነው። ከፊዚክስ ውጭ ኢኮኖሚያዊ ዕድገት ሊኖር በፍጹም አይችልም። ቴክኖሎጂ፣ እንዲሁም ኃይልና ፋይን ሜካኒክስ የሚባሉ ነገሮች በሙሉ የኢኮኖሚ ዕድገት መሰረቶች ሲሆኑ፣ መሰረታችውም ፊዚክስ ነው። ስለሆነም በፊዚክስ ላይ ርብርቦሽ ካልተደረገ ወደፊት መራመድ አንችልም። ዛሬ በአገራችን ምድር የሚታየው መዝረክረክነትና ቆሻሻዎችን በየቦታው መጣል፣ ውሃን ከመሬት አውጥቶ በየቤቱ ማዳረስ አለመቻል፣ ፍሳሽን በስነ-ስርዓት እንዲጸዳና እንደገና ለመታጠቢያና ለምግብ መቀቀያ ለማድረግ ያለመቻል፣ ይህ ሁሉ የሚያረጋግጠው የቱን ያህል ሳይንስ፣ በተለይም ፊዚክስ በአገራችን ምድር ያልተስፋፋ መሆኑን ነው። ከዚህ ስንነሳ ሁሉም በሰለጠነበት ሙያ አስተዋጽዖ ለማድረግ ቢጥር ፖለቲካ ላይ ከተቀመጡ ሰዎች የተሻለ ህዝባዊ ተቀባይነት ይኖረዋል፤ በታሪክም ሲታወስ ይኖራል።\nበአንደኛና በሁለት ደረጃ የጠቀስኳቸውን መሰረተ-ሃሳቦች መቋጠሪያ ለማሲያዝ፣ በፖለቲካ ስም እዚህና እዚያ እንቀሳቀሳለን የሚሉ ድርጅቶች እንደ ዕውነቱ ከሆነ በደንብ የተዋቀሩና በስራ-ክፍፍል ተደራጅተው የሚንቀሳቀሱ አይደሉም። አብዛኛዎቹ ድርጅቶች ነን ባዮች መሪዎቻቸው ከሰላሳና ከአርባ ዓመታት በላይ በመሪነት የተቀመጡባቸው ሲሆኑ አዲስ አስተሳሰብ ሲያፈልቁ አይታዩም። አብዛኛዎቹ ድርጅቶች ወይም ፓርቲዎች ወደ ግልሀብትነት የተለወጡና በውስጣቸውም ዲሞክራሲያዊ የሃሳብ መንሸራሸር የሚታይባቸው አይደሉም። ከበተቻ ያሉ አባሎች ደግሞ መሪዎቻችን ናቸው የሚሏቸውን ስህተት ቢሰሩ እንኳ የሚጋፈጧቸውና የራሳቸውን አስተሳሰብ ለማስፋፋትና አማራጭ ሊሰጡ የሚችሉ አይደሉም። በተጨማሪም አንድም የፖለቲካ ድርጅት የጥናት መጽሄትም ሆነ ጋዜጣ አያወጣም። አንድ ፓርቲ የፖለቲካ ፓርቲ ነኝ የሚያሰኘው ርዕዩን የሚያስፋፋበት በየወሩ የሚታተም ጋዜጣና፣ በየሶስት ወሩ የሚወጣ መጽሄት ሲኖረው ብቻ ነው። ፕሮፌሰር ደጀኔ በቃለ-ምልልሳቸው በሚገባ እንዳብራሩት ፓርቲዎች ሃሳብ የሚንሸራሸርባቸውና አማራጭ ሃሳብም ለውድድር የሚቅርቡባቸው መድረኮች መሆን አለባቸው። ይህ በሌለበት ቦታ አንድ ድርጅት ፓርቲ ነኝ ብሎ ራሱን መጥራት አይችልም። ስለሆነም ከዚህ ዐይነቱ ፊዩዳላዊ አሰራር መላቀቅና፣ ዘመናዊና የተሻለ አሰራር ጋር መለማመድና መማር ያስፈልጋል። በተለይም መሪዎች አመራርን ለመስጠትና ሃሳብን ለማፍለቅ የሚችሉ እንጂ እንደጌታ መታየት የሚፈልጉ መሆን የለባቸውም። በአብዛኛዎቹ ፓርቲ ነን በሚሉ ድርጅቶች ውስጥ ያለው ያሰራር ሁኔታ ከላይ ለማሳየት እንደሞከርኩት በፊዩዳሏ ኢትዮጵያ ዘመን በአባቶቻችንና በእናቶቻችን፣ በባልና በሚስት መሀከል የነበረውን ዐይነት ግኑኝነት ነው የሚመስለው። መሪ ነኝ የሚል ልዩ መስተናግዶ የሚፈልግና ማንም አፉን አውጥቶ ሊጠይቀው አይችልም። ሲመጣ የፈለገውን ተናግሮና ተጨብጭቦለት ማንም ሳይጠይቀውና ሳያፋጥጠው ተጋብዞ ወደ መጣበት ተመልሶ ይሄዳል። ጋባዢዎች ራሳቸውም በቂ የፖለቲካ ዕውቀት ስለሌላቸው የሚጋብዙትን ሰው እንደ ልዩ ፍጡር ነው የሚመለከቱት። ይህ ዐይነቱ የአሰራርና የአመላካከት ሁኔታ በ21ኛው ክፍለ-ዘመን በሃይ-ቴክ ደረጃ በምንገኝበት ወቅት መታየት የሌለበት ነገር ነው። እንደኛ ለመሳሰለው በአውሮፓ የምሁር እንቅስቃሴና በካፒታሊዝም ውስጥ ላደግነውና ሶሻላይዝድ ለሆንነው እንደዚህ ዐይነቱ ፊዩዳላዊ አሰራርና አካሄድ የሚዋጥልን አይደለም። ለምርምር፣ ለጥያቄና ለፈጠራ የሚያመች አይደለም። በአንድ ፓርቲ ውስጥ የአሰራር ሂራርኪ ቢኖርም፣ በአባሎቹ መሀከል የመፈራራት መንፈስ ማደር የለበትም፤ በጓደኛምነትና በመከባበር ደረጃ ብቻ ነው መተያየት ያለባቸው። በተጨማሪም እያንዳንዱ ለህሊናውና ለዕምነቱ መገዛት አለበት። ስለሆነም መሪዎች እንደአዋቂ በመቅረብ ከበታች ያሉትን ማስፈራራት የለባቸውም። በተጨማሪም ለመሪዎች የጊዜ ገደብ መሰጠት አለበት። ይህ ብቻ ሳይሆን አንድ መሪ ነኝ የሚል ከውጭ ኃይሎች ጋር ግኑኝነት ከመፍጠሩና ለማነጋገር ቀጠሮ ከመውሰዱ በፊት፣ ወይም የአቤቱታ ደብዳቤ ከመጻፉ በፊት የግዴታ በውስጥ ሰፋ ያለ ውይይት ማደረግ ያስፈልጋል። አንድ መሪና የአመራር አካል የፓርቲው ደንብ ውስጥ ከሰፈረው መሰረተ-ሃሳብ ውጭ እንደፈለገው የመንቀሳቀስ ዕድል ማግኘት የለበትም። ማንኛውም ፓርቲ አንድ ቀን አገሩን ስለሚወክልና የብዙ ሚሊዮንን ህዝብ ዕድል የሚወስን በመሆኑ፣ ማንኛውም ፓርቲ ከመጀመሪያውኑ በጥራት ከታች ወደ ላይ በሃሳብ ዙሪያ መደራጀት አለበት። ዲሞክራሲያዊ ባህልን ማዳበርና የፓርቲ አውቃቀርን ባህል መማር አለበት። ፓርቲዎች የስልጣን መወጣጫ መድረኮች ሳይሆኑ የዕውቀት መድረኮች መሆናቸውን ማንኛውም እንዲገነዘበው ያስፈልጋል። ስለሆነም በየጊዜው ሁሉም በሚችለው መስክ በመሰማራትና በማጥናት ጥናቱን ለውይይት ማቅረብ አለበት።\nሌላውና አስቸጋሪው ነገር አብዛኛዎቹ የፖለቲካ ድርጅት ነን ባዮች በውስጣቸው የስራ-ክፍፍልና በተለያየ የሙያ መስክ የሰለጠኑ ምሁራን የሏቸውም። ማንኛውም የፖለቲካ ድርጅት በፖለቲካ፣ በህግ፣ በሳይንስና በቴክኖሎጂ፣ በከተማ ዕቅድና በቤት አሰራር፣ በኢኮኖሚና በፋይናንስ፣ በፍልስፍናና በሶስዮሎጂ፣ በሳይኮሎጂ፣ በጤና ጥበቃ፣ እንዲሁም በሴቶችና በወጣቶች ጥያቄ ላይ የሰለጠኑ ሙያተኞች ያስፈልጉታል። ይህ ዐይነቱ አደረጃጀት ወደፊት አንድ ነገር በሚከሰት ጊዜ ስልጣንን ለመረከብ ያመቻል። ስልጣንን የሚረከበውም ሆነ የሚነጥቀው ድርጅት ቀድሞውኑ የተዘጋጁ ሙያተኞች ስላሉት የአገርን ጉዳይ በሚመለከት ቶሎ ቶሎ ብሎ መስመር ለማስያዝ ያመቸዋል። ይህ ብቻ ሳይሆን እያንዳንዱ የፖለቲካ ድርጅት ርዕይ ወይም ርዕዮተ-ዓለም እንዲኖረው ያስፈልገዋል። ለዲሞክራሲና ለነፃነት ነው የምንታገለው የሚለው አጠቃላይ አነጋገር ብዙም የሚያስኬድና ችግርንም ለመፍታት የሚያመች አይደለም። ከዚህ ስንነሳ እያንዳንዱ የፖለቲካ ድርጅት ለምን ዐይነት ህብረተሰብ እንደሚታገልና የሚፈልገውንም እንዴት እንደሚያዋቅር በደንብ ማስረዳት አለበት። የገበያ ኢኮኖሚ መገንባትና ሊበራል የሆነ ህብረተሰብ ነው የምንፈልገው የሚለው በራሳቸው ላለንበት የተወሳሰቡ ችግሮች እንደመፍትሄ ሊሆኑ አይችሉም። በራሳቸውም ህብረተሰብአዊ ፕሮጀክት ሊሆኑ አይችሉም። ስለሆነም እያንዳንዱ የፖለቲካ ድርጅት ለሶሻሊዝም፣ ለካፒታሊዝም ወይም ለፊዩዳሊዝም የሚታገል መሆኑን ቢነግረን ካለንበት ውዥንብር ልንላቀቅ እንችላለን። ይህ ግልጽ እስካልሆነ ድረስ እዚህና እዚያ የሚደረገው ሩጫ የትም የሚያደርሰን አይደለም። የሃሳብና የአመለካከት ጥራትም እንዲኖረን አያደርገንም።\nከዚህ ስነሳ የምገነዘበው ነገር አብዛኛዎቹ የፖለቲካ ድርጅቶች ለምን ዐይነት ህብረተሰብ እንደሚታገሉ የሚያውቁ አይመስለኝም። በተለይም እንደ ኢትዮጵያ የመሰለ የሶስት ሺህ ዐመታት ታሪክ አለው የሚባል አገር በዚህ መሰረታዊ ጥያቄ ላይ ግልጽ አመለካከትን ይጠይቃል። እንደሚታወቀው አገራችን ላለችበት ኢኮኖሚያዊ፣ ማህበረሰብአዊ፣ የስነ-ልቦናና የባህል ችግር፣ እንዲሁም የፖለቲካና የርዕይ ችግር የብሄረሰብ መብትን በማወቅ የሚፈታ ነገር አይደለም። የአገራችን ችግሮች ፖለቲካዊ፣ መንግስታዊ፣ ስነ-ልቦናዊ፣ ኢኮኖሚያዊ፣ ማህበራዊ፣ የአካባቢ መውደም ወይም መቆሸሽ ጉዳይና፣ እንዲሁም የሳይንስና የቴክኖሎጂ ጥያቄዎች እንደመሆናቸው መጠን ጠቅላላውን፣ በዛች ምድር የሚኖረውን ህዝብ የሚመለከቱ ናቸው። ይህም ማለት ያሉት ችግሮች ሊፈቱ የሚችሉት፣ በፍልስፍና፣ በሶስዮሎጂ፣ በሳይንስና በቴክኖሎጂ፣ እንዲሁም በሁለ-ገብ የኢኮኖሚ ፖሊሲ አማካይነት ብቻ ነው። በሌላ አነጋገር፣ በአገራችን ምድር አፍጠው አግጠው የሚታዩት ችግሮች፣ ማለትም የከተማዎች በስነ-ስርዓት አለመገንባትና ህዝባችንም ባልባሌ ቦታዎች እየተሰቃየ መኖር፣ የሚጠጣው፣ የሚቀቅልበትና የሚታጠብበት ንጹህ ውሃ አለማግኘት፣ አስፈላጊው ለሰውነት ገንቢ የሆኑ የተለያዩ የምግብ ዐይነቶችን በብዛትም ሆነ በጥራት አለማግኘት፣ ለማሞቂያ፣ ለመቀቀያና ለመብራት የሚያገለግል የኃይል ጉዳይ፣ የህክምናና የትምህርት ጉዳይ፣ ለወጣቱ የሙያ ማሰልጠኛ ቦታ አለማግኘት፣ በየቦታው የስራ መስክ የሚከፍቱ ትናንሽና ማዕከለኛ እንዱስትሪዎች አለመኖር… ወዘተ. እነዚህ ጥያቄዎች በሙሉ ህብረተሰብአዊ እንደመሆናቸው መጠን የብሄረሰብን መብት በማወቅ የሚፈቱ ሳይሆኑ፣ በጠለቀና ተከታታይነት ባለው የሳይንስ ምርምር ብቻ ነው። ስለሆነም ማንኛውም የፖለቲካ ድርጅት በዚህ መሰረታዊ ጥያቄና በአፈታቱ ላይ ግልጽ አመለካከት እንዲኖረው ያስፈልጋል። ይህ ከሆነ ለምን ዐይነት ህብረተሰብ ነው የምንታገለው? የሚለውን ለመመለስ የሚከብድ አይመስለኝም። ወደድንም ጠላንም ማንኛውም ህብረተሰብ አጠቃላይና ሁሉንም ሊያሰባስብ የሚችል ርዕይ ያስፈልገዋል። ሊያሰራ የሚችል፣ ኃይልን የሚሰበስብና በአገር ውስጥ ያለን የተፈጥሮ ሀብት በስነስርዓት አውጥተን በቴክኖሎጂ አማካይነት ለመለወጥና የህዝባችንን ፍላጎቶች ለመመለስ የምንችለው አንዳች ዐይነት ርዕይ ሲኖረን ብቻ ነው። ይህ ማለት ግን ሁላችንም አንድ ዐይነት አመለካከት ይኑረን ማለቴ አይደለም፤ ሊኖርም አይችልም። ለማለት የምፈልገው በዚህ ላይ ግልጽ አመለካከት ካለን ያሉንን ችግሮች መረዳትና መልስም ለመፈለግ ይቀለናል።\nበአጭሩ በፖለቲካው መስክ የሚሳተፉና እንሳተፋለን የሚሉ ግለሰቦችና ድርጅትም ለመመስረት የሚፈልጉ ሁሉ በመጀመሪያ ደረጃ ከላይ እንዳልኩት የረጅም ጊዜ የቲዎሪ፣ የሳይንስና የፍልስፋና ዝግጅት ማድረግ አለባቸው። በተጨማሪም በየጊዜው በተከታታይ ህብረተሰብአችንን የሚመለከቱ ሳይንሳዊ ጥናቶችን ማቅረብ አለባቸው። ይህ ሲሆን ብቻና፣ ፖለቲካ የሚባለውን ነገር በደንብ የተገነዘቡ ከሆነና ለማስተማርም የሚችሉ ከሆነ በእርግጥም ኃላፊነትን ሊሸከሙ ይችላሉ። ስለሆነም የመጀመሪያው እርምጃ ሰፋ ባለና ሁለ-ገብ በሆነ የምሁራዊ እንቅስቃሴ ውስጥ መሳተፍ ሲሆን፣ በዚህ መሰረት ብዙ ነገሮችን ማቃለል ብቻ ሳይሆን ዲሞክራሲያዊ ክርክርና መቻቻልን በመማር ለሰፊው ህዝብ አዲስ ህይወት መለገስ ይቻላል። አንድ አትክልት ለማደግና ፍሬ ለመስጠት ውሃና ሚኒራሎች እንደሚያስፈልጉት ሁሉ ለአንድ ፓርቲ ማበብና ውስጣዊ ጥንካሬ ማግኘት ዲሞክራሲያዊ ክርክርና ውይይት እጅግ አስፈላጊ ናቸው ።\nየዛሬውን የወያኔን አገዛዝ በሚመለከት አገዛዙ ምንም ዐይነት የፖለቲካ ሊጂቲሚሲ የሌለው በመሆኑ ከሱ ጋር የሚደረገው „ድርድር“ ሁሉ ጊዜ ማባከኛና የእሱን ዕድሜ ማራዘሚያ ብቻ ሳይሆን፣ አዳዲስ ሁኔታዎችን እየፈጠረ የአገራችንን ሁኔታና ትግሉን ውስብስብ እንዲያደርግ የሚያመቻች ነው። በአገር ቤት ውስጥ ያሉ „ተቃዋሚ“ ነን የሚሉ፣ በመሰረቱ ተቃዋሚ ፓርቲዎች ያልሆኑና በደንብ ያልተደራጁ ድርጅቶች ከአገዛዙ ጋር „ድርድር“ ሲያደርጉ በአገር ቤት ውስጥ ያለው ሁኔታ የሚታያቸው አይመስልም። አገዛዙ እንደዚያ ሰው እየጨፈጨፈ፣ እያቃጠለና በመርዝ እየገደለ፣ ሌሎችም ለጭንቅላት የሚዘገንኑ ነገሮችን እየሰራ ምን ለማምጣት ነው ከእንደዚህ ዐይነቱ መንፈሱ እንዳለ ከተሟጠጠ አገዛዝ ጋር „መደራደር“ የሚቻለው? ከእንግዲህስ ወዲያ የገዢው አባላት ሰዎችን አስተሳሰብ በመቀየር ሰብአዊ እንዲሆኑና ሁለ-ገብ በሆነ የአገር ግንባታ ውስጥ እንዲሳተፉ ማድረግ ይቻላል ወይ? በእኔ ዕምነት ይህ ዐይነቱ አካሄድ በመቶ ሚሊዮን ሰዎች ብቻ ሳይሆን በመጭው ተከታታ ትውልድና ታሪክ ላይ መቀለድ ይመስለኛል። ይህ ብቻ ሳይሆን፣ ተቃዋሚ ነኝ የሚለው የውስጥ ኃይል „ድርድር“ ሲያደርግ በእርግጥስ በአገራችን ምድር በዚህ አማካይነት መሰረታዊ የፖለቲካ፣ የማህበራዊና የኢኮኖሚ ለውጥ ለማምጣት ይቻላል ብሎ ያምናል ወይ? እንደሚገባኝ ከሆነ እነዚህ የውስጥ ኃይሎች በኢትዮጵያ ምድርና በዓለም አቀፍ ደረጃ ያለው የፖለቲካ ሁኔታ የገባቸውና የሚታያቸውም አይመስለኝም። አካሄዳቸው በሙሉ በዚህም በዚያም ብለው የስልጣን ተካፋይ ለመሆን ከመፈለግ በስተቀር በተሻለ ርዕይ ለመታገልና በአገር ግንባታ ውስጥ ለመሳተፍ የሚችሉ አይደሉም። የእኔም መልዕክት እነዚህ በደንብ ያልተደራጁ ድርጅት ነን ባዮች „መደራደራቸውን“ ማቆም ብቻ ሳይሆን ከፖለቲካ ዓለምም መገለል ያለባቸው ናቸው ብዬ አምናለሁ። መልካም ግንዛቤ!!\nለማነፃፀርና ለማገናዘብ እንዲያመች ከታች የተዘረዘሩትን መጽሃፎች ተመልከቱ። ለአገር ዕድገት ሊጠቅሙ የሚችሉ መጽሀፎች ናቸው !!\nPhilosophical and Political Books\nAlbrecht Dihle, The Theory of Will in Classical Antiquity, Los Angeles & London, 1982\nAlexander S. Kohanski, The Greek Mode of Thought in Western Pilosophy, London & Toronto, 1984\nAllen W. Wood(ed.), Hegel, Elements of the Philosophy of Right, Cambridge, UK, 2003\nAmit Goswami, How Quantum Activisim Can Save Civilization: A Few People Can Change Human Evolution, US, 2011\nBob Jessop, The Capitalist State, Oxford, 1982\nEric Voegelin, The New Science of Politics: An Introduction, London & Chicago, 1987\nFrancis Hutcheson, An Inquiry into the Original of Our Ideas of Beauty and Virtue, New York, 1971\nGeorg di Giovanni(translated), George Wilhelm Friedrich Hegel, The Science of Logic, Cambridge, UK, 2010\nGeorgi Stankow, The Universal Law through the Mirror of Philosophy, Stankow’s Universal Law Press, 1999\nGeorg Wilhelm Friedrich Hegel, The Phenomenology of Spirit, Oxford Uiniversity Press, 1977\nJohn E. Atwell, Schoppenhauer on the Character of the World: The Metaphysics of Will, Los Angeles, 1995\nJohn Stuart Mill, On Liberity, Batoche Books, Ontario, 2001\nNicholas Rescher, Process Metaphysics: An Introduction to Process Philosophy, New York, 1996\nNicos Poulantzas, The Theory of State: Political Superstructure, Ideology and Democratic Socialism, Hamburg, 1978\nPaul Wilpert(ed.), Nicholas Of Cusa: On Learned Ignorance, US, 1985\nRaphael Demos(ed.), Plato Selections, New York, 1955\nRobert C. Trundle,Jr, Ancient Greek Philosophy: It’s Development and Relevance to OurTime, USA, 1994\nStjepan G. Meštrovic, The barbarian temperament: Toward a postmodern critical theory, London & New York, 1993\nK.Seung, Plato Rediscovered: Human Value and Social Order, London, 1996\nK.Seung, Kant’s Platonic Revolution in Moral and Political Philosophy, Baltimore & London, 1994\nDiogenes Allen, Mechanical Explanations and the Ultimate Origin of the Universe according to Leibniz, Wiesbaden, 1983\nDonald M.Davis, The Nature and Power of Mathematics, UK, 1993\nJames Barry Jr., Measures of Science: Theological and Technological Impulses in Early Modern Thought, Illinois, 1996\nKarl Popper, The Logic of Scientific Discovery, London& New York, 1992\nKarl Popper, The Open Society and its Enemies, London & New York, 2002\nLudwig Edelstein, The Idea of Progress in Classical Antiquity, Baltimore & Maryland, 1967\nMargaret Jacob, Scientific Culture and the Making of the Industrial West, New York, 1997\nMorris Kline, Mathematics and the Search of Knowledge, New York & London, 1985\nRupert Sheldrake, The Science Delusion, London, 2013\nAdolph Lowe, Essays in Political Economics, New York & Frankfurt am Main, 1987\nBirger P. Priddat, The Other Economy, Marburg, 1995\nCatherine Cowley, The Value of Money, London & New York, 2006\nClive Trebilcock, The Industrialization of the Continental Powers: 1780-1914, New York, 1981\nCristiano Antonelli, The Economics of Innovation, New Technologies & Structural Change, London & New York, 2003\nDavid Orrell, Econo Myths: Ten Ways That Economics Gets it Wrong, London, 2010\nDavid S. Landes, The Wealth and Poverty of Nations, New York & London, 1999\nDavid Landes, The Unbounded Prometheus: Technolgical Change and Industrial Development in Western Europe from 1750 to the present, Cambridge, UK, 2003\nDoug Bandow & Ian Vásquez(eds.) Perpetuating Poverty. The World Bank, the IMF, and the Developing World, US, 1994\nEric Dorn Brose, The Politics of Technological Change in Prussia: Out of the Shadow of Antiquity, 1809-1848, New Jersey 1993\nErik S.Reinert, How Rich Countries Got Rich… and Why Poor Countries Stay Poor, London, 2007\nA. Brett, International Money and Capitalist Crisis: The Anatomy of Global Disintegration, Colorado, 1983\nEsben Sloth Anderson, Evolutionary Economics, London & New York, 1994\nFriedrich Engels(ed), Karl Marx, Capital(Vol I, II & III): A Critical Analysis of Capitalist Production, New York, 1975\nFredrick G. Lawrence(ed.), Collected Works of Bernard Lonergan, Macroeconomic Dynamics: An Essay in Circulation Analysis, London, 1999\nFredrick Soddy, Wealth, Virtual Wealth & Debt: The Solution of the Economic Paradox, London, 1983\nGary Herrigel, Industrial Constructions: The sources of German industrial power, New York, 1996\nGeoffrey M. Hodgson, Economics and Evolution, Cambridge, UK, 1993\nGeoffrey Hodgson, The Evolution of Institutional Economics, Routledge, London, 2004\nHeinrich Pesch, Teaching Guide to National Economics, Freiburg, 1923\nJames Angresano, The Political Economy of Gunnar Myrdal, Cheltenham, UK, 1997\nJoseph A. Schumpeter, The Theory of Economic Development, Cambridge & Massachusetts, 1951\nLyn Marcus, Dialectical Economics. An Introduction to Marxist Political Economy, Massachusetts, Toronoto & London, 1975\nMakato Itoh, The Basic Theory of Capitalism: The Forms and Substance of the Capitalist Economy, Hong Kong, 1988\nMaxine, Berg, The Machinery Question and the Making of Political Economy, London & New York, 1980\nMichel Aglietta, A Theory of Capitalist Regulation. The US Experience, London, 1979\nNeil de marchi(ed.), Non-Natural Science: Reflection on the Enterprise of More Heat than Light, Drham & London, 1993\nNicholas Georgescu-Roegen, Analytical Economics, Cambridge & Massachusetts, 1966\nOrio Giarini, Dialogue on Wealth and Welfare. An Alternative View of World Capital Formation, New York & Toronto, 1980\nPaul Mason, Postcapitalism: A Guide to our Future, UK, 2016\nPaul Mattic, Marx and Keynes,Wien, 1969\nRichard Arena & Cécile Dangel-Hagnauer(eds.), The Contribution of Joseph Schumpeter to Economis. Economic Development and Institutional Change, London & New York, 2002\nRichard A. Goldthwaite, The Economy of Renaissance Florence, Balitmore & Maryland, 2009\nRod Hill & Tony Myatt, The Economics Anti-Textbook: A Critical Thinker’s Guide to Micro-Economics, London & New York, 2010\nSteve Keen, Debunking Economics, London & New York, 20111\nStuart Corbridge, Capitalist World Development. A Critic of Radical Development Geography, US, 1986\nTom Burgis, The Looting Machine, War Lords, Tycoons, Smugglers and the Systematic Theft of Africa’s Wealth, London, 2016\nVivian Walsh & Harvey Gram, Classical and Neoclassical Theories of General Equilibrium, New York 1980\nWangari Maathai, The Challenge for Africa, UK, 2009


የሲኤንሲ የማዞሪያ አገልግሎት - OUZHAN TRADE (SHANGHAI) CO., LTD\nብጁ ትክክለኛነት CNC የማዞሪያ Lathe አገልግሎት-የኦሪጂናል / ODM ቻይና CNC የማዞሪያ ክፍሎች አምራች\nኦዙሃን ሙያዊ እና ልምድ ያለው ትክክለኛነት ነው የ CNC ማዞሪያ አገልግሎቶች በቻይና አቅራቢ ፣ አምራች ፣ ነጋዴ እና ላኪ ባለሙያ በማቅረብ ረገድ ልዩ ባለሙያተኛ ሆኗል የኦሪጂናል / ኦዲኤምሲ ሲሲን የማብራት አገልግሎቶች ለከፍተኛ ጥራት ግን ርካሽ የ CNC ማዞሪያ ክፍሎች, የ CNC lathe ክፍሎችወይም በከፍተኛ ትክክለኝነት የተሻሻሉ አካላት በተራቀቁ ማሽኖች እና በሰለጠነ የእጅ ሥራ ፡፡ እንደ እጅጌ ክፍሎች ፣ የሰሌዳ ክፍሎች ፣ የማዕድን ጉድጓድ ክፍሎች ፣ አጣቢዎች ፣ ብሎኖች ፣ የቧንቧ መለዋወጫዎች ፣ ወዘተ ፡፡\nየእኛ የላቁ የ CNC ማዞርማዕከሎች እና ብጁ አገልግሎቶች የተለያዩ ዓይነቶችን ይደግፋሉ ፣ መዳብ ፣ አይዝጌ ብረት ፣ ካርቦን አረብ ብረት ፣ አሉሚኒየም ፣ ታይትኒየም እና ፕላስቲክን ያካትታሉ ፡፡ ሁሉንም መስፈርቶችዎን በማሟላት መሠረት ሁል ጊዜም በጣም ትክክለኛውን ትክክለኛነት የማዞር ሂደትን እናዘጋጃለን ፣ ብዙውን ጊዜ ወጭዎን በከፍተኛ መጠን መቀነስ እንችላለን። የእኛ ልማድየ CNC የማሽን አገልግሎቶች ደንበኞቻችን ከፍተኛውን ጥራት እንደተቀበሉ ያረጋግጡ ሲኤንሲ የዞሩ ክፍሎች እና በጣም አሳቢ አገልግሎቶች.\nOuzhan ትክክለኛነት CNC የማዞር ችሎታ እና ባህሪዎች\nኦዙአን እጅግ በጣም ብዙ ለሆኑ ፕሮጀክቶች ወጪ ቆጣቢ የሆነ የ CNC የማሽላ አገልግሎት እና ከፍተኛ ጥራት ያላቸው ምርቶችን የማቅረብ ችሎታ አለው።\n- ዝቅተኛ ፣ መካከለኛ እስከ ከፍተኛ መጠን ያላቸው ስብስቦችን ማምረት ይደግፉ\n- ፈጣን ፕሮቶታይፕ እና የመጨረሻ አጠቃቀም ማምረቻ\n- ከፍተኛ ልኬት ትክክለኛነት ፣ ከፍተኛ ፍጥነት ያለው ምርታማነት እና ከፍተኛ አስተማማኝነት\n- አማራጭ የብረት እና ፕላስቲክ ቁሳቁሶች ሰፊ ክልል\n- ጠንካራ ምርታማነት እና ፈጣን መላኪያ ጊዜ\n- አስፈላጊ ማጠናቀቂያዎች እና ጥብቅ መቻቻልዎች ይገኛሉ\nOuzhan CNC Turning Services ለምን ይምረጡ?\nዋናው የማምረቻ መሣሪያዎቻችን ከስዊዘርላንድ እና ከጃፓን የመጡ ናቸው ፣ ይህም ደንበኞችን ርካሽ የ CNC የማዞሪያ ዋጋ ሊሰጥ ይችላል ፡፡\n2. በርካታ የ CNC የማምረቻ ችሎታዎች\nከመታጠፍ በተጨማሪ በወፍጮ ፣ በለበስ ፣ በቁፋሮ ፣ በ CNC ማዞሪያ እና በመፍጨት አገልግሎቶች ላይ የተካንን ስለሆንን ከታመኑ ቡድናችን ውስጥ ብዙ የ “ሲኤንሲ” የተሰጡ ክፍሎችን መምረጥ ይችላሉ ፡፡\nበእኛ አር ኤንድ ዲ ማእከል ውስጥ 10 መሐንዲሶች አሉን ፣ ሁሉም ከቻይና የሳይንስና ቴክኖሎጂ ዩኒቨርሲቲ ፕሮፌሰሮች ወይም ፕሮፌሰሮች ናቸው ፡፡ እኛ በጣም ሙያዊ የ CNC ዲዛይን እና የ CNC የምህንድስና አገልግሎቶችን ልንሰጥ እንችላለን።\nለመፈተሽ በአለም አቀፍ ደረጃዎች መሠረት የሙያዊ ጥራት ቁጥጥር ሰራተኞች እና መሳሪያዎች አሉን እና ለደንበኞች የ CNC የማሽን መለዋወጫ ክፍሎች ዝርዝር የሙከራ ሪፖርት እናወጣለን ፡፡\nየተስተካከሉ መጠኖች እና ቅርጾች ይገኛሉ ፡፡ የሲ.ሲ.ሲ የማሽን መለዋወጫ ክፍሎችዎን 2 ዲ ወይም 3 ዲ ስዕሎችዎን ከእኛ ጋር ለማጋራት እንኳን በደህና መጡ ፣ ህይወትን የበለጠ ፈጠራን ለመፍጠር አብረን እንስራ ፡፡\nOuzhan CNC ማሽኖች ዝርዝር\n5-ዘንግ መፍጨት ማዕከል\nባለ 4-ዘንግ መፍጨት ማዕከል\n3-ዘንግ መፍጨት ማዕከል\nየመሬት ላይ መፍጫ\nኪይዌይ የማሸጊያ ማሽን\nየጨረር ምልክት ማድረጊያ ማዕከል\nSTRATO-Apex 9106 እ.ኤ.አ.\nየ CNC ማዞሪያ አገልግሎት ምንድን ነው እና የ CNC ማዞር እንዴት እንደሚሰራ\nየ CNC ማዞርመቁረጫዎችን ፣ የማዕድን ቁፋሮዎችን ወይም የቀጥታ መሣሪያዎችን በመጠቀም ቁሳቁሶችን ከብረት ወይም ከፕላስቲክ ዘንጎች በማስወገድ ከሲሊንደራዊ ገጽታዎች ጋር ክፍሎችን ያወጣል ፡፡ የተለየ የመጨረሻ ምርት ለመፍጠር ሲሲን ማዞሪያ በኮምፒተር ቁጥጥር ስር ያሉ ማሽኖችን ይጠቀማል ፡፡ ሂደቱ ለመቁረጥ ከእቃው ጋር ትይዩ የሚያስገባ ባለ አንድ ነጥብ መቁረጫ መሣሪያ ይጠቀማል ፡፡ እቃው በሚለዋወጥ ፍጥነቶች እና በመሳሪያው መቆራረጫ ከትክክለኛው ልኬቶች ጋር ሲሊንደራዊ ቅነሳዎችን ለመፍጠር ይሽከረከራል። ከትላልቅ ቁሳቁሶች ቁርጥራጭ ክብ ወይም tubularshares ለመፍጠር ጥቅም ላይ ይውላል። አውቶማቲክ ሂደት ነው እና ፍጥነቶች በእጅ lathe ከማዞር ይልቅ ለትልቅ ትክክለኛነት ማስተካከያዎች ሊሆኑ ይችላሉ።\nወደ ሲኤንሲ የማዞሪያ ሂደት ሲመጣ የንዑስ ተከፋይ የማኑፋክቸሪንግ ዘዴው በተለምዶ በ CNC lathe ወይም በመጠምዘዣ ማዕከል ላይ ይከናወናል ፡፡ ከመቆረጡ በፊት የጂ-ኮድ እና የማዞሪያ ማሽን መዘጋጀት ያስፈልጋል ፣ ከዚያም በባዶው አዙሪት ውስጥ ያለውን የአሞሌ ክምችት ባዶውን ያስጠብቁ ፣ አከርካሪው በሚሽከረከርበት ጊዜ ቁራጭውን በቦታው ይይዛል ፡፡ በተንሸራታች አዙሪት በተወሰነ ፍጥነት በሚሽከረከርበት ጊዜ የማይንቀሳቀስ ባለአንድ ነጥብ ሲኤንሲ የማዞሪያ መቁረጫ ከማሽከርከር ዘንግ ጋር ትይዩ በሆነ ቀጥተኛ መስመር ላይ ይራመዳል እና ከመጠን በላይ የሆኑ ነገሮችን ያስወግዳል ፣ የማገጃውን ዲያሜትር ይቀንሰዋል ፣ ልኬቱን ይግለጹ እና ለስላሳ ማጠናቀቅን ይፈጥራሉ የመጨረሻውን ብጁ የ ‹ሲኤን› ዞሮ ክፍሎችን በሚፈለገው ዝርዝር ያግኙ ፡፡\nየሲኤንሲ የማዞሪያ ቁሳቁሶች - ለሲኤንሲ ላቲሾች የሚያገለግሉ ቁሳቁሶች\nመለስተኛ ፣ ቅይይት እና የመሳሪያ ብረት\nመለስተኛ ብረት 1018\nጋሮላይት ጂ -10\nመለስተኛ ብረት 1045\nፖሊፕፐሊንሊን (ፒ.ፒ.) 30% GF\nመለስተኛ ብረት A36\nናይለን 30% GF\n2205 ባለ ሁለትዮሽ\nቅይጥ ብረት 4140\nየቲታኒየም ክፍል 1\nቅይጥ ብረት 4340\nቲታኒየም ክፍል 2\nየመሳሪያ ብረት O1\nየመሳሪያ ብረት A2\nInconel 718 Inconel 718 እ.ኤ.አ.\nየመሳሪያ ብረት A3\nማግኒዥየም AZ31B ማግኒዥየም AZ31B\nየመሳሪያ ብረት D2\nየመሳሪያ ብረት S7\nየመሳሪያ ብረት H13\nOuzhan CNC ወፍጮ የወለል ንጣፍ ይጠናቀቃል\nየክፍሎችን ገጽታ ፣ የወለል ማለስለሻ ፣ የዝገት መቋቋም እና ሌሎች ባህሪያትን ለማሻሻል ለተሰራው የ CNC የማዞሪያ ክፍሎች በመረጡት ላይ የብረታ ብረት ማጠናቀቂያ አገልግሎቶች ሰፊ ምርጫ እዚህ አለ-


አሁንም ብዙ ልጃገረዶች ለፀደይ ምንጣፍ ልብስ እንዴት እንደሚመርጡ እያሰቡ ነው. ከመስተካከል, ከዝናብ, አቧራ, እና ከመጠን በላይ የተንቆጠቆጡ ከመሆናቸውም በላይ ቀላል አልነበረም.\nለፀደይ ምርጥ ልብስ መምረጥ አዲስ የፋሽን አዝማሚያዎችን ይረዳል. ዛሬ ሰፋ ያለ እና ሆን ተብሎ የተለጠፈ የትከሻ መሸፈኛዎች, ኮት ቀሚስ, የጣራ ቀሚስ እና የዝናብ ቆዳዎች አሉ. ሙሉ መረባቸውን ለመደበቅ ለሚፈልጉ ሁሉ ይህ ጥሩ ሀሳብ ነው. ለፀደይ ትክክለኛውን ልብስ እንዴት እንደሚመርጥ, የፋሽን መልክን ማዛመድ እና የሴምፕየስ አጣጣፍ ቅጦች የማይመስል. ትከሻዎቻቸው ተረከዝ የተሸከሙት ተረከዝ ወይም የእርሻ ጫማ እንዲለብሱ ያስታውሱ, አለበለዚያ በጣም ከባድ ክብደት ሊኖራቸው ይችላል. ነገር ግን ትልቅ ኪስ, ሰፊ ቀበቶዎች እና ትላልቅ ባርቦች እንኳን ሳይቀር አውሮፕላኖቹን በስፖርት ስፖርት ያስጌጡ, ለንግድ ጸሀዮች (የንግድ ሞዴሎች) ሳይጠቅሱት.\nይሁን እንጂ በዚህ ወቅት የዲስኮ ዓይነትን መቆጣጠር በጣም ቀላል ስለሆነ ውጫዊ ልብሶች በመገደብ መንፈስ, በመስመሮች ግልጽነት, በቅሪተ አካላት የተሞላ ነው. በ 80 ዎቹ ውስጥ ምንም የኪትሽክ የለም, እና ምንም ዱካ የለም. ውጤቱ በተጨባጭ እና በስምጥ ጥቃቅን ዝርዝሮች ምክንያት ውጤት ተገኝቷል.\nባለፈው ጊዜ, ባለብዙ ባለ ሽፋን ፀጉር ሽክርክሪት, ቀላል ክብደት ያለው ፀደይ-ተጣጣማ ጃኬቶች "tulip", ወገባውን ላይ አፅንኦት ይወጣሉ. የሎሚ, ሮዝ, ሰማያዊ ቀለም ያላቸው እንክብሎችም እንዲሁ ጠቀሜታ የላቸውም. ትላልቅ ኮርኒስቶች, የታሸጉ እና "ክሩክ" እና የክረምት ቀበቶዎች እና ጭራሮች ይልካሉ. በነገራችን ላይ የአዲሱ የአበባው ልብስ ለስላሳነት አይሆንም. በዚህ ወቅት የሚለብሰው ልብስ የሚጣበቁ ጨርቆች, የጌጣጌጥ ትስስሮች, ትናንሽ ኪሶች እና እጅጌዎች "የብርሃን መብራት" አይፈቅዱም. ቀደም ሲል እጅጌው ከ "ረዥም ጓንት" ጋር ተጣምሮ "ሶስት እርከን" ነው.\nየዚህ ዘመን የውስጠኛ ልብስ ጥቁር ቀለም ያረጀ, ቀለሞች በመሳሪያዎች ሊጨመሩ ይችላሉ. ለፀደይ ፀጉር ቀሚሶች አሁንም አስፈላጊ ናቸው, ነገር ግን "ቀላል ክብደት ባለው ቅርጽ" ውስጥ - የተሸፈነ ፀጉር, በጎን በኩል የተቆረጠ, ሰፊው ቀበቶ ነው. ጥቁር ቀለሞችን አትወድም? ብርድ ልብሶች, ቀሚሶች, ልብሶች, ሱሪዎች የተለያዩ ቀለማትና ጥላቶች ሊሆኑ ይችላሉ. ፋሽያው እንደገና የታተሙ እና ተጓዳኝ መለዋወጫዎችን ያካትታል, ስለዚህ የጨለማ የሱፍ ልብሶች አሰልቺ አይሆኑም.\n"ድብደባ" ለሚለው ፊልም ምስጋና የሚቀርብበት የ Gothic ቅጥ በጣም አስፈላጊ ነው ነገር ግን የጨመሮች እናት ወደ ማርያም መሄድ አያስፈልግም. ለፀደይ ወቅታዊ የፋሽን ልብሶች - አጭር ወይም መካከለኛ ርዝመት, ወለሉ ላይ ምንም ጥቁር ክፈፍ የለም. ከቆሽ ወይም ከሐቅ የተሠራ ሰፋ ያለ ደማቅ ሽታ ያለው ጃኬት ወይም ቀበቶ ማከል. በዚህ ተጨማሪ መገልገያ ላይ ስዕሎች እና ህትመቶች ፋሽን አይተገበርም.\nልብስ መምረጥ አሰልቺ ሥራ ነው, ነገር ግን የተለመደው ጥቁር የቆዳ ጃኬት ካለዎት - በዚህ ወቅት አዝማሚያ ላይ ነዎት. ከአየር ማጠቢያ ኬላ እና ጂንስ ጋር ይዋኙት. ቀበቶ ወይም ግልጽ የልብ ቀበቶ ግዴታ ነው! ይበልጥ የሚወደድ, የምሽት ስሪት - ጥቁር የቆዳ ጃኬት, የአሻንጉሊቶች አልባሳት ስብስብ, ሆን ተብሎ የተጫጫቂ የጸጉር ልብስ.\nስለዚህ ወደ መደብሩ ከመሄድ ይልቅ የድሮውን ልብሶች መልበስ ይችላሉ.\nለስፕሪንግ ሱቅ ልብስ እንዴት እንደሚመርጡ ጥያቄውን መመለስ, የፋሽን መጽሔቶች ከንግዱ ዓይነቱ ጋር ለማዛመድ ፍላጎት አላቸው. ከጠቅላላው ስብስብ ውስጥ አዲስ ወቅት ብቻ ነው - የውሃ ማራኪ ፔኖን, ለቀጣዩ የአጻጻፍ ስልት ይበልጥ ተስማሚ ነው, ከጠባብ ቀሚስ, እርሳስ, ቦትል ቦት ጫማዎች ጋር ተጣጣለ, ዘመናዊ ተለዋዋጭ ቦርሳ የዕለት ተዕለት ምስል አካል ሊሆን ይችላል.\nበፋሽን ስፖርት ውስጥ ምንም አልተለወጠም. የሱፍ ልብስ ምርጫም ከዚህ በፊት ቀላል ነው\nቀላል ነፋሻማ ቀበቶዎች, ምቹ የተሞሉ መናፈሻዎች እንደ የንግድ ሥራ ልብሶች ሳይሆን በተለያየ ቀለሞች እና ጥላዎች ሊሆኑ ይችላሉ. በወጣት ሞዴሎች ላይ በነጭ ነፋስ ላይ ነጭ የአበባ ህትመቶች እና fuchsia-colored ጃኬቶች ተገቢ ናቸው.\nየበጋ ዕረፍት: ካሊፖች - አዝማሚያ-2016\n3 ምርጥ ሹራቦች ከፋሽን ውጪ: ገንዘብዎን በጥበብ ይጥፉ\nረዥም አለባበሶች መሬት ላይ - የአዝግሪቶች ፎቶዎች 2015-2016\nለሴቶች የወቅቱ የክረምት ባርኔጣዎች\n5 መሠረታዊ መሰረታዊ መርሆችን ሳትወጡ ቀሚስዎን እንዴት እንደሚሠሩ\nKinephron ጡቦች: የመጠቀምና መከላከያ\nድንች የፓንኮክ መጠጥ በማንክስ ውስጥ\nየእጅ ጋሻ በእጅ የተሰራ\nሪጅ አኮር ኩኪስ\nበሙቀት ምድጃ ላይ\nአንድን ሰው በደህና ሊያስተዳድርበት የሚችልበት መንገድ\nሠርግ በቀድሞው ቅፅበት\nልጅ በማሳደግ ወይም ስለ ልጅነትዎ ስለማይናገር ለልጅዎ መናገር የሌለብዎት\nለሴት ልጅ መኝታ ቤት\nውሻን እንዴት እንደሚመርጡና ይህ የእርስዎ መሆኑን እንደሚገነዘቡት?\nየዳርሰኔቫል መሣሪያው ቆዳን እና ፀጉርን በፍጥነት ይፈውሳል\nኑሮ - ለቤተሰብ በሙሉ ረጋ ያለ እንክብካቤ!\nበአርሜን አጻጻፍ የተጠበቁ አስፕሪንጅ\nፒዛ ከዶሮ አይብስ እና ከመጠምያ ጋር\nBDSM ምንድን ነው?\nበክረምቱ ላይ ቼንቴልልሶች - ምግብ ማቅለጫዎች - ካቫሪያ, በቅቤ, በምግቡ ውስጥ ማርደር. ክረምት እንዴት እንደሚገባ እና በክረምት እንዴት እንደሚቀንሱ\nአንድን ወንድ ካገኘህ ከወንዶች ጋር እንዴት መገናኘት ይችላል?


የትግራይ ሕዝብ ነጻ አውጪ ግምባር (ህወሃት) በመቀሌ ከተማ ባደረገው ስብሰባ ላይ በጥንቃቄ ተመርጠው የተጠሩ ታማኝ ካድሬዎችና አባላት የተቃውሞ ድምጻቸውን አሰሙ፡፡ የትግራይ ፌስቡክ ተጠቃሚዎች አብዮታዊ እርምጃ ሊወሰድባቸው መሆኑ በአባይ ወልዱ የሚመራው የህወሓት አንጃ አሳወቀ። አንጃው ይህንን አብዮታዊ እርምጃ እንደሚወስድ ያሳወቀው “12ተኛ ጉባኤ እንዴት አለፈ …?” በሚል አጀንዳ በየመንግሥት መስርያ ቤቶች፣ ከመቀሌ ከተማ ነዋሪዎች፣ የክፍለ ከተሞችና ወረዳዎች ካድሬዎችና ነዋሪዎች ውይይት በተካሄደበት ጊዜ ነው።\nበመቀሌ ማዘጋጃ ቤት ማክሰኞ 3/13/2007 ዓም በአቶ ተስፋአለም ተወልደብርሃን (የመቀሌ ከንቲባ)፣ አቶ አሰፋ ተገኝ ምክትል ከንቲባ የተመራ ስብሰባ የተካሄደ ሲሆን “የህወሓት ጉባኤ ምን ይመስላል?” የሚል አጀንዳ ተሰጥቶት ነበር። የትግራዩ አንጃ በጉባኤው ወቅት በፌስቡክና በተባራሪ ወሬ የአቶ አባይ ወልዱ ስም ክፉኛ ጠፍቷል በሚል እሳቤ የስም እዳሴ እያካሄዱ ነው።\n1) ህወሓት ተከፋፍሏል የሚል ወሬ ውሸት ነው።\n2) ዳዊት ገብረእግዚአብሔር በትግራይ የሰጠው ቃለ መጠይቆች ውሸት ናቸው።\n3) በፌስቡክ የሚሰራጩ መልዕክቶች ውሸት ናቸው፤ እንዳታምኑ።\n4) የጉባኤው ተሳታፊዎች ሚስጢር እንዲጠብቁ ማስጠንቀቂያ ቢሰጣቸውም በቀጥታ ስርጭት ሊባል በሚችል ደረጃ የስብሰባው መረጃ በፌስቡክ ተዘግቧል።\n5) በአሁኑ ሰዓት ሁለት ዓይነት ጠላቶች አሉን። ፊት ለፊት ወጥተው የሚታገሉን እንደ ዓረና የመሰሉ እና በውስጣችን ሆነው የሚታገሉን ኪራይ ሰብሳቢ ሃይሎች (ከቅርብ ጊዜ ጀምሮ በፌስቡክ ደረጃ ህወሓት መስለው ጀርባችን የሚወጉን ሃይሎች) ናቸው።\n6) አባይ ወልዱ ሙስናን የሚጠየፍ፣ ታግሎ የሚያታግለን ጀግናና ብቁ መሪ ነው።\n8) ጉባኤው ፍፁም ዲሞክራሲያዊና በድል የተጠናቀቀ ነበር ወዘተ\nየሚል ሃሳብ ወደ ተሳታፊዎች አቅርበዋል።\nተሰብሳቢዎቹ ታማኝ ካድሬዎችና አባላት በጥንቃቄ የተመረጡ ቢሆኑም ያቀረቡት ሃሳብና ተቃውሞ ግን ስብሰባው ላዘጋጀው አካል አስደንጋጭ ነበር።\nከተሳታፊው የቀረቡት ጥያቄዎች፤\nሀ) አባይ ወልዱ በጉባኤተኛ በ20ኛ (የፌስቡክ ማህበረሰብ ከክፍል 20ኛ፤ ከዩኒት 1ኛ ብሎ የቀለደበት ነው) ደረጃ ተመርጦ እያለ በሊቀመንበርነት እንዴት ሊመረጥ ቻለ? እዚህ ላይ የጉባኤው ዲሞክራሲያዊነት የቱ ላይ ነው?\nለ) እነ አርከበ በድምፅ እንዲሳተፉ የተደረገበት፣ ለማዕከላዊ ኮሚቴ እንዳይወዳደሩ የተከለከሉበት አሰራር በየትኛው ደንብ ይገኛል?\nሐ) ዘመኑ ያመጣው የፌስቡክ ቴክኖሎጂ ህዝቡ እንዳይጠቀም እርምጃ እንወስዳለን ማለታችሁ ጊዜው የ21ኛ ክፍለ ዘመን መሆኑ ስላልገባችሁ ነው? የሃይል እርምጃው ቴክኖሎጂውን ምን ያህል ይቆጣጠረዋል ብላችሁ ታስባላችሁ?\nመ) አቶ ዳዊትና ተቃዋሚ ድርጅቶች የሚነሱት ጉዳይ በመሬት ያለና በየዕለቱ የሚያጋጥመን ሃቅ ሆኖ ሳለ አትመኑት፤ ውሸት ነው፤ ማለታችሁ ችግሮቹን ለመፍታት አቅም እንዳጠራችሁ አያመላክትም ወይ? የሚሉትና ሌሎች ፈታኝ ጥያቄዎችና ሃሳቦች የቀረቡ ሲሆኑ የመቀሌ ከንቲባና ምክትሉ የሚመልሱት አጥተው አንገታቸው አቀርቅረው በሃፍረት ከስብሰባው ወጥተዋል።\nየተለያዩ የቢሮ ሃላፊዎች የመሩት የመንግስት ሰራተኞች ስብሰባዎች እየተካሄዱ ያሉ ሲሆኑ ዘመቻው አቶ አባይ ወልዱ የደረሰባቸው የይውረድልንና የስም ማጥፋት ዘመቻና የጠፋው ስም እንደገና የማደስ ስራ ተጠምደው ይገኛሉ።\nየዚህ ዘመቻ ትኩረት ተደርጎ ያለው ፌስቡክና የፌስቡክ ተጠቃሚዎች ናቸው። ሰብሳቢዎች በተለያዩ መድረኮች ፌስቡክ ወጣቱ ትውልድ በአሉታዊ ጎን እያበላሸው፣ የተቃውሞ መንፈስ እየበረዘውና እየበከለው በመሆኑ መንግስት እርምጃ ይወስዳል በማለት አዋጅ እያስነገሩ ይገኛሉ።\nበክፍለ ከተሞች ከተካሄዱ ስብሰባዎች የሓወልቲ፣ ዓይደር፣ ሓድነትና ቀዳማይ ወያነ ተሰብሳቢዎች ከፍተኛ ውጥረት የተፈጠረ ሲሆን ባለመግባባት ሊበተን ችለዋል።\nፌስቡክ አስመልክተው ከቀረቡት የአብዮታዊ እርምጃ ይወሰዳል ዛቻ ለትግራዩ አንጃ ደጋፊዎች የቀረበ ግምገማ “በቁጥር እኛ እንበዛለን፣ ለኢንቴርኔት አክሰስ እኛ እንቀርባለን፣ እነዚህን በጣት የሚቆጠሩ የፌስቡክ ተቃዋሚዎች መቃወምና ማሸነፍ ለምን አቃተን…?” የሚል ቁጭት አቅርበዋል።\nእቺ ነገር መንግስቱ ሃይለማርያም “ትጥቅ አቀረብን፣ ስንቅ አቀረብን፣ አሁን የቀረን ልብ ማደል ነው። እንደ ወያነ ጠንክራችሁ አትዋጉም ወይ…!” ብሎ ያደረገው የተስፋ መቁረጥና የስርዓቱ ማብቅያ አመላካች ንግግር በእጅጉ ይመሳሰላል።\nየህወሓት አንጃዎች ክፍፍል ከፍተኛ ደረጃ ደርሶ እንደነበር የሚታወቅ ሲሆን በነዶ/ር ሰለሞን ዑንቋይ ለቀናት የፈጀ ሽምግልና ከመበተን እንደዳኑ ፀሓይ የሞቀ ሃቅ ለመካድ ቢሞክሩም ከህዝቡ የተሸፈነ ግን አልነበረም።\nአሁን በመላ የትግራይ ወረዳዎች የአባይ ወልዱን ስም ለመገንባት ከፍተኛ ጥረት በመካሄድ ላይ ይገኛል።\nየአዲስ አበባው አንጃ ፊታውራሪ የሆኑት ደብረፅዮን በ12ኛ ጉባኤ ላይ በፌስቡክ የሚነሱ ሃሳቦች እንደ ትልቅ የሃሳብ ምንጭ ተቆጥረው በጉባኤው ቀርበው እንደተወያዩበትና ለጉባኤው እንደ ግብአት እንደተጠቀሙበት ለቪኦኤ መግለፃቸው ይታወሳል።\nየአባይ ወልዱን ስም ለማጥፋት አገልግሎት ላይ ውለዋል የተባለው ፌስቡክና ተቃዋሚ ተጠቃሚዎች አብዮታዊ እርምጃ ይወሰድባቸዋል። የእርምጃው ዓይነት ምን ሊሆን እንደሚችል እስካሁን በውል አልታወቀም። ሆኖም የኢንቴርኔት ማእከላት ሊዘጉ ይችላሉ። ማነው ትግራይ ሰሜን ኮርያ ያላት? ያው ውድድራችን ከሰሜን ኮርያ መሆኑ ነው።\nትግራይ ለምትገኙ ፌስቡክ ተጠቃሚዎች ኢትዮጵያውያን አብዮታዊ እርምጃ እንዳይወሰድባችሁ የመንፈስ ዝግጅት ብታደርጉ እንመክራለን።\nIT IS SO… …!\nምንጭ፡ Amdom Gebreslasie ፌስቡክ


ኤርምያስ 50 | መጽሐፍ ቅዱስ በኢንተርኔት | አዲስ ዓለም ትርጉም\nአንብብ በ Hindi (Roman) Punjabi (Roman) Singapore Sign Language ሂሊጋይኖን ሂሪ ሞቱ ሂንዲ ሃንጋሪያኛ ሃንጋሪያኛ ምልክት ቋንቋ ሄይቲኛ ክሪኦል ሆንዱራስ ምልክት ቋንቋ ሉቫሌ ሉንዳ ሉኦ ሉጋንዳ ሊቱዋንያኛ ሊንጋላ ላትቪያኛ ሕንድ ምልክት ቋንቋ መቄዶንያኛ ማላዊ ምልክት ቋንቋ ማላያላም ማላይ ማላጋሲ ማሌዥያኛ ምልክት ቋንቋ ማልታኛ ማራቲ ማያ ማዳጋስካር ምልክት ቋንቋ ሜክሲኮ ምልክት ቋንቋ ምያንማር ምልክት ቋንቋ ምያንማርኛ ሞቱ ሞዛምቢክኛ ምልክት ቋንቋ ሩሲያኛ ሩሲያኛ ምልክት ቋንቋ ሮማንያኛ ሰርቢያኛ ሰርቢያኛ (በላቲን ፊደላት) ሲሎዚ ሲቤምባ ሲንሃላ ሳልቫዶርኛ ምልክት ቋንቋ ሳሞአን ሳንጎ ሴሴቶ (ሌሶቶ) ሴብዋኖ ሴጽዋና ሴፔዲ ስሎቫክኛ ስሎቫክኛ ምልክት ቋንቋ ስሎቬንያኛ ስሎቬንያኛ ምልክት ቋንቋ ስራናንቶንጎ ስዊዝ ጀርመን ምልክት ቋንቋ ስዊድንኛ ስዊድንኛ ምልክት ቋንቋ ስዋሂሊ ስዋሂሊ (ኮንጎ) ስዋቲ ስፓንኛ ስፓንኛ ምልክት ቋንቋ ሾና ቆሳ ቡልጋሪያኛ ቢስላማ ቢኮል ባታክ (ቶባ) ባታክ (ካሮ) ቤልጂየም ፈረንሳይኛ ምልክት ቋንቋ ብሪታንያ ምልክት ቋንቋ ብራዚል ምልክት ቋንቋ ቦሊቪያ ምልክት ቋንቋ ቬትናምኛ ቬንዝዌላ ምልክት ቋንቋ ቬንዳ ተርክሜን ቱርክኛ ቱቫሉ ቲኩና ታሂቲኛ ታሚል ታታር ታይ ታይ ምልክት ቋንቋ ታይዋንኛ ምልክት ቋንቋ ታጂኪ ታጋሎግ ቴሉጉ ቴቱን ዲሊ ትግርኛ ቶንጋኛ ቶክ ፒሲን ቺሊ ምልክት ቋንቋ ቺቱምቡካ ቺቶንጋ ቺቶንጋ (ማላዊ) ቺቼዋ ቻይንኛ ማንዳሪን (ቀለል ያለ) ቻይንኛ ማንዳሪን (የጥንቱ) ቻይንኛ ምልክት ቋንቋ ቻይንኛ ካንቶንኛ (ቀለል ያለ) ቻይንኛ ካንቶንኛ (የጥንቱ) ቼሉባ ቼክ ቼክ ምልክት ቋንቋ ችዊ ኒካራጓ ምልክት ቋንቋ ኒው ዚላንድ ምልክት ቋንቋ ኒያስ ናቫሆ ናይጄሪያ ምልክት ቋንቋ ኔፓልኛ ንዜማ ኖርዌይኛ አልባኒያኛ አማርኛ አሜሪካ ምልክት ቋንቋ አረብኛ አርመንኛ አርመንኛ (ምዕራብ) አርጀንቲና ምልክት ቋንቋ አውስትራሊያ ምልክት ቋንቋ አዘርባጃኒ አዘርባጃኒ (ሲሪሊክ) አይማራ አይሪሽ ምልክት ቋንቋ አፍሪካንስ ኡምቡንዱ ኡራጓይኛ ምልክት ቋንቋ ኡዝቤክ (በላቲን ፊደላት) ኡዝቤክኛ ኢሎኮ ኢስቶኒያኛ ኢሶኮ ኢንዶኔዥያኛ ኢንዶኔዥያኛ ምልክት ቋንቋ ኢኳዶር ምልክት ቋንቋ ኢግቦ ኤዌ ኤፊክ እስራኤል ምልክት ቋንቋ እንግሊዝኛ ኦሮምኛ ኦሲሺያኛ ኦስትሪያ ምልክት ቋንቋ ኦቴቴላ ኪሉባ ኪሩንዲ ኪሪባቲ ኪርጊዝ ኪንያርዋንዳ ኪኩዩ ኪካኦንዴ ኪኮንጎ ኪዩቤክ ምልክት ቋንቋ ካምቦዲያኛ ካነዳ ካዛክ ኬቹዋ (ዋላጋ ዋኑኮ) ኬችዋ (ቦሊቪያ) ኬችዋ (አንካሽ) ኬችዋ (አያኩቾ) ክሮሽያኛ ክሮሽያኛ ምልክት ቋንቋ ኮሎምቢያ ምልክት ቋንቋ ኮርያኛ ኮርያኛ ምልክት ቋንቋ ኮስራይ ኮስታ ሪካ ምልክት ቋንቋ ኮንጎ ዋራይ-ዋራይ ዕብራይስጥ ዙሉ ዚምባብዌ ምልክት ቋንቋ ዛምቢያ ምልክት ቋንቋ የኩባ ምልክት ቋንቋ የኬንያ ምልክት ቋንቋ ዩክሬንኛ ዮሩባ ደቡብ አፍሪካ ምልክት ቋንቋ ደች ደች ምልክት ቋንቋ ዴኒሽ ጀርመንኛ ጀርመንኛ ምልክት ቋንቋ ጃማይካ ምልክት ቋንቋ ጃቫኔዝ ጃፓንኛ ጃፓንኛ ምልክት ቋንቋ ጆርጂያኛ ጉጃራቲ ጋ ጋሊሽኛ ጋና ምልክት ቋንቋ ጋን ግሪክኛ ግሪክኛ ምልክት ቋንቋ ግዋራኒ ጓቲማላ ምልክት ቋንቋ ጣሊያንኛ ጣሊያንኛ ምልክት ቋንቋ ጾንጋ ጾጺል ፈረንሳይኛ ፈረንሳይኛ ምልክት ቋንቋ ፊሊፒኖ ምልክት ቋንቋ ፊኒሽ ፊጂኛ ፋርስኛ ፑንጃቢ ፓራጓይ ምልክት ቋንቋ ፓናማ ምልክት ቋንቋ ፓንጋሲናን ፔሩ ምልክት ቋንቋ ፔንስልቬንያ ጀርመን ፖላንድ ምልክት ቋንቋ ፖላንድኛ ፖርቱጋልኛ ፖርቱጋልኛ (የፖርቱጋል) ፖርቱጋልኛ ምልክት ቋንቋ\nበባቢሎን ላይ የተነገረ ትንቢት (1-46)\nከባቢሎን ሽሹ (8)\nእስራኤል ወደ ምድሩ ይመለሳል (17-19)\nየባቢሎን ውኃ ይደርቃል (38)\nባቢሎን የሚኖርባት አይገኝም (39, 40)\n50 ይሖዋ በነቢዩ ኤርምያስ በኩል ስለ ባቢሎን+ ይኸውም ስለ ከለዳውያን ምድር የተናገረው ቃል ይህ ነው፦ 2 “በብሔራት መካከል ይህን ተናገሩ፤ ደግሞም አውጁ። ምልክት* አቁሙ፤ ይህን አውጁ። ምንም ነገር አትደብቁ! እንዲህም በሉ፦ ‘ባቢሎን ተይዛለች።+ ቤል ኀፍረት ተከናንቧል።+ ሜሮዳክ በፍርሃት ርዷል። ምስሎቿ ተዋርደዋል። አስጸያፊ የሆኑ ጣዖቶቿ* ተሸብረዋል።’ 3 ከሰሜን አንድ ብሔር በእሷ ላይ ተነስቷልና።+ እሱም ምድሪቷን አስፈሪ ቦታ ያደርጋታል፤በእሷ ውስጥ የሚኖር ሰው የለም። ሰውም ሆነ እንስሳ ሸሽቷል፤አካባቢውን ለቀው ሄደዋል።” 4 “በእነዚያ ቀናትና በዚያ ጊዜ” ይላል ይሖዋ፣ “የእስራኤል ሕዝብም ሆነ የይሁዳ ሕዝብ በአንድነት ይመጣሉ።+ እያለቀሱ ይሄዳሉ፤+ በአንድነትም አምላካቸውን ይሖዋን ይፈልጋሉ።+ 5 ወደ ጽዮን የሚወስደውን መንገድ ይጠይቃሉ፤+ ፊታቸውንም ወደዚያ አቅጣጫ አዙረው ‘ኑ፣ ከይሖዋ ጋር የማይረሳ ዘላለማዊ ቃል ኪዳን እንግባ’ ይላሉ።+ 6 ሕዝቤ የጠፉ በጎች መንጋ ሆኗል።+ የገዛ እረኞቻቸው እንዲባዝኑ አድርገዋቸዋል።+ ወደ ተራሮች ነዷቸው፤ እነሱም በየተራራውና በየኮረብታው ተቅበዘበዙ። ማረፊያ ቦታቸውን ረሱ። 7 ያገኟቸውም ሁሉ ዋጧቸው፤+ ጠላቶቻቸውም ‘በይሖዋ ይኸውም የጽድቅ መኖሪያና የአባቶቻቸው ተስፋ በሆነው በይሖዋ ላይ ኃጢአት ስለሠሩ እኛ በደለኞች አይደለንም’ ብለዋል።” 8 “ከባቢሎን መካከል ወጥታችሁ ሽሹ፤ከከለዳውያንም ምድር ውጡ፤+መንጋውንም እንደሚመሩ እንስሳት* ሁኑ። 9 እነሆ፣ እኔ ከሰሜን ምድር የታላላቅ ብሔራትን ጉባኤ አስነስቼበባቢሎን ላይ አመጣባታለሁና።+ እነሱም እሷን ለመውጋት ይሰለፋሉ፤በዚያም በኩል ትያዛለች። ፍላጻዎቻቸው እንደ ተዋጊ ፍላጻዎች ናቸው፤ወላጆችን የወላድ መሃን ያደርጋሉ፤+ዓላማቸውን ሳይፈጽሙ አይመለሱም። 10 የከለዳውያን ምድር ትበዘበዛለች።+ የሚበዘብዟትም ሁሉ እስኪበቃቸው ድረስ ይመዘብሯታል”+ ይላል ይሖዋ። 11 “እናንተ እጅግ ደስ ብሏችኋልና፤+የገዛ ርስቴን ስትመዘብሩ ሐሴት አድርጋችኋል።+ በለምለም ሣር ላይ እንዳለች ጊደር ፈንጭታችኋልና፤እንደ ድንጉላ ፈረሶችም አሽካክታችኋል። 12 እናታችሁ ለኀፍረት ተዳርጋለች።+ የወለደቻችሁም እጅግ አዝናለች። እነሆ፣ ከብሔራት ሁሉ ያነሰች፣ውኃ የሌለባት ምድረ በዳና በረሃ ሆናለች።+ 13 ከይሖዋ ቁጣ የተነሳ ሰው የማይኖርባት ምድር ትሆናለች፤+ሙሉ በሙሉ ባድማ ትሆናለች።+ በባቢሎን በኩል የሚያልፍ ሁሉ በፍርሃት አፍጥጦ ይመለከታታል፤ከደረሱባትም መቅሰፍቶች ሁሉ የተነሳ ያፏጫል።+ 14 እናንተ ደጋን የምትወጥሩ* ሁሉ፣ባቢሎንን ለመውጋት በዙሪያዋ ተሰለፉ። ፍላጻ ወርውሩባት፤ በይሖዋ ላይ ኃጢአት ስለሠራች+አንድም ፍላጻ አታስቀሩ።+ 15 በዙሪያዋ ሁሉ ቀረርቶ አሰሙ። እጇን ሰጥታለች። ዓምዶቿ ወድቀዋል፤ ቅጥሮቿ ፈርሰዋል፤+ይህ የይሖዋ በቀል ነውና።+ እሷን ተበቀሏት። እንዳደረገችው አድርጉባት።+ 16 ዘር የሚዘራውንናበመከር ወቅት ማጭድ የሚይዘውን ከባቢሎን አስወግዱ።+ ከጨካኙ ሰይፍ የተነሳ እያንዳንዱ ወደ ገዛ ሕዝቡ ይመለሳል፤እያንዳንዱም ወደ ገዛ ምድሩ ይሸሻል።+ 17 “የእስራኤል ሕዝብ የባዘነ በግ ነው።+ እንዲባዝን ያደረጉት አንበሶች ናቸው።+ በመጀመሪያ የአሦር ንጉሥ በላው፤+ ከዚያም የባቢሎን ንጉሥ ናቡከደነጾር* አጥንቱን ቆረጣጠመው።+ 18 ስለዚህ የእስራኤል አምላክ፣ የሠራዊት ጌታ ይሖዋ እንዲህ ይላል፦ ‘እነሆ፣ በአሦር ንጉሥ ላይ እንዳደረግኩት ሁሉ በባቢሎን ንጉሥና በምድሩ ላይ እንዲሁ አደርጋለሁ።+ 19 እስራኤልንም ወደ መሰማሪያው እመልሰዋለሁ፤+ እሱም በቀርሜሎስና በባሳን ይሰማራል፤+ በኤፍሬምና+ በጊልያድ+ ተራሮችም ላይ እስኪጠግብ ድረስ ይመገባል።’”* 20 “በእነዚያ ቀናትና በዚያ ጊዜ” ይላል ይሖዋ፣“የእስራኤል በደል ይፈለጋል፤ሆኖም አይገኝም፤የይሁዳም ኃጢአት አይገኝም፤እንዲተርፉ ያደረግኳቸውን ይቅር እላቸዋለሁና።”+ 21 “በመረታይም ምድር ላይ ውጣ፤ በጰቆድ+ ነዋሪዎችም ላይ ተነሳ። ነዋሪዎቹ ይጨፍጨፉ፤ ሙሉ በሙሉም ይጥፉ”* ይላል ይሖዋ። “ያዘዝኩህንም ሁሉ አድርግ። 22 በምድሪቱ ላይ የጦርነትናየታላቅ ጥፋት ድምፅ ይሰማል። 23 የምድር ሁሉ መዶሻ እንዴት ተቆረጠ! እንዴትስ ተሰበረ!+ ባቢሎን በብሔራት መካከል እንዴት መቀጣጫ ሆነች!+ 24 ባቢሎን ሆይ፣ በአንቺ ላይ ወጥመድ ዘርግቻለሁ፤ ደግሞም ተይዘሻል፤አንቺ ግን አልታወቀሽም። ተገኘሽ፤ እንዲሁም ተያዝሽ፤+የተቃወምሽው ይሖዋን ነውና። 25 ይሖዋ ግምጃ ቤቱን ከፍቷል፤የቁጣ የጦር መሣሪያዎቹንም ያወጣል።+ ሉዓላዊው ጌታ፣ የሠራዊት አምላክ ይሖዋበከለዳውያን ምድር የሚሠራው ሥራ አለና። 26 ከሩቅ ቦታ መጥታችሁ በእሷ ላይ ውጡ።+ ጎተራዎቿን ክፈቱ።+ እንደ እህል ክምር ከምሯት። ፈጽማችሁ አጥፏት።+ አንድም ሰው አታስቀሩላት። 27 ወይፈኖቿን ሁሉ እረዱ፤+ወደ እርድ ቦታ ይውረዱ። ቀናቸው ይኸውም የሚመረመሩበት ጊዜስለደረሰ ወዮላቸው! 28 የአምላካችንን የይሖዋን በቀል፣ስለ ቤተ መቅደሱ ሲል የወሰደውን የበቀል እርምጃ+ በጽዮን ለማወጅከባቢሎን ምድር የሚሸሹናአምልጠው የሚሄዱ ሰዎች ድምፅ ይሰማል። 29 ቀስተኞችን፣ ደጋን የሚወጥሩትንም* ሁሉበባቢሎን ላይ ጥሩ።+ በዙሪያዋም ስፈሩ፤ አንድም ሰው እንዳያመልጥ። እንደ ሥራዋ መልሱላት።+ እሷ እንዳደረገችው ሁሉ እናንተም እንዲሁ አድርጉባት።+ በይሖዋ ላይ ይኸውም በእስራኤል ቅዱስ ላይየእብሪት ድርጊት ፈጽማለችና።+ 30 በመሆኑም ወጣቶቿ በአደባባዮቿ ይወድቃሉ፤+በዚያም ቀን ወታደሮቿ ሁሉ ይጠፋሉ”* ይላል ይሖዋ። 31 “አንቺ ዓመፀኛ፣+ እነሆ፣ እኔ በአንቺ ላይ ተነስቻለሁ”+ ይላል ሉዓላዊው ጌታ የሠራዊት ጌታ ይሖዋ፤“ቀንሽ ይኸውም አንቺን ተጠያቂ የማደርግበት ጊዜ ይመጣልና። 32 አንቺ ዓመፀኛ ተሰናክለሽ ትወድቂያለሽ፤የሚያነሳሽም አይኖርም።+ ከተሞችሽንም በእሳት አነዳለሁ፤በዙሪያሽም ያለውን ሁሉ ይበላል።” 33 የሠራዊት ጌታ ይሖዋ እንዲህ ይላል፦ “የእስራኤል ሕዝብና የይሁዳ ሕዝብ ተጨቁነዋል፤ማርከው የወሰዷቸውም ሁሉ ጠፍረው ይዘዋቸዋል።+ እነሱን ለመልቀቅ ፈቃደኞች አልሆኑም።+ 34 ይሁንና የሚቤዣቸው ብርቱ ነው።+ ስሙ የሠራዊት ጌታ ይሖዋ ነው።+ ለምድሪቱ እረፍት ለመስጠትና+የባቢሎንን ነዋሪዎች ለማሸበር+ያላንዳች ጥርጥር ይሟገትላቸዋል።”+ 35 “በከለዳውያን፣ በባቢሎን ነዋሪዎች፣ በመኳንንቷእንዲሁም በጥበበኞቿ ላይ ሰይፍ ተመዟል” ይላል ይሖዋ።+ 36 “ከንቱ ነገር በሚናገሩ ሰዎች* ላይ ሰይፍ ተመዟል፤ እነሱም የሞኝነት ድርጊት ይፈጽማሉ። በተዋጊዎቿ ላይ ሰይፍ ተመዟል፤ እነሱም በሽብር ይዋጣሉ።+ 37 በፈረሶቻቸው፣ በጦር ሠረገሎቻቸውናበመካከሏ በሚኖሩ ድብልቅ ሕዝብ ሁሉ ላይ ሰይፍ ተመዟል፤እነሱም እንደ ሴቶች ይሆናሉ።+ ውድ በሆኑ ሀብቶቿ ላይ ሰይፍ ተመዟል፤ እነሱም ይዘረፋሉ።+ 38 ውኃዎቿ ይበከላሉ፤ ይደርቃሉም።+ የተቀረጹ ምስሎች ምድር ናትና፤+አስፈሪ በሆኑት ራእዮቻቸው የተነሳ እንደ እብድ ያደርጋቸዋል። 39 ስለዚህ የበረሃ ፍጥረታት ከሚያላዝኑ እንስሳት ጋር ይኖራሉ፤በእሷም ውስጥ ሰጎኖች ይኖራሉ።+ ከዚህ በኋላ የሚኖርባት አይገኝም፤ከትውልድ እስከ ትውልድም ማንም አይቀመጥባትም።”+ 40 “አምላክ ሰዶምንና ገሞራን+ እንዲሁም በአካባቢያቸው ያሉትን ከተሞች በደመሰሰ ጊዜ+ እንደሆነው ሁሉ” ይላል ይሖዋ፣ “በዚያ ማንም አይኖርም፤ አንድም ሰው በዚያ አይቀመጥም።+ 41 እነሆ፣ አንድ ሕዝብ ከሰሜን ይመጣል፤አንድ ታላቅ ብሔርና ታላላቅ ነገሥታት+ከምድር ዳርቻዎች ይነሳሉ።+ 42 ቀስትና ጦር ይይዛሉ።+ ጨካኝና ምሕረት የለሽ ናቸው።+ ፈረሶቻቸውን እየጋለቡ ሲመጡድምፃቸው እንደሚጮኽ ባሕር ነው።+ የባቢሎን ሴት ልጅ ሆይ፣ አንቺን ለመውጋት በአንድ ልብ ሆነው ይሰለፉብሻል።+ 43 የባቢሎን ንጉሥ ስለ እነሱ ወሬ ሰምቷል፤+እጆቹም ይዝለፈለፋሉ።+ ጭንቀት ይይዘዋል፤ልትወልድ እንደተቃረበች ሴት ይሠቃያል። 44 “እነሆ፣ አንድ ሰው፣ እንደ አንበሳ በዮርዳኖስ ዳርቻ ከሚገኙ ጥቅጥቅ ያሉ ጥሻዎች ወጥቶ አስተማማኝ በሆነው መሰማሪያ ላይ ይመጣል፤ እኔ ግን ወዲያውኑ ከእሷ አባርራቸዋለሁ። የተመረጠውን በእሷ ላይ እሾማለሁ።+ እንደ እኔ ያለ ማነው? ማንስ ሊሟገተኝ ይችላል? በእኔ ፊት ሊቆም የሚችል እረኛ የትኛው ነው?+ 45 ስለዚህ እናንተ ሰዎች፣ ይሖዋ በባቢሎን ላይ ያስተላለፈውን ውሳኔና*+ በከለዳውያን ምድር ላይ ያሰበውን ሐሳብ ስሙ። ከመንጋው መካከል ትናንሽ የሆኑት ተጎትተው መወሰዳቸው አይቀርም። ከእነሱ የተነሳ መሰማሪያቸውን ባድማ ያደርጋል።+ 46 ባቢሎን ስትያዝ ከሚሰማው ድምፅ የተነሳ ምድር ትናወጣለች፤ከብሔራትም መካከል ጩኸት ይሰማል።”+\n^ ወይም “አውራ በጎችና አውራ ፍየሎች።”\n^ ቃል በቃል “የምትረግጡ።”\n^ ወይም “ነፍሱ እስክትጠግብ ድረስ ትመገባለች።”\n^ ወይም “ለጥፋት ለያቸው።”\n^ ቃል በቃል “የሚረግጡትንም።”\n^ ቃል በቃል “ጸጥ ይላሉ።”\n^ ወይም “በሐሰተኛ ነቢያት።”\n^ ወይም “የመከረውን ምክርና።”


በማስፈራራት አቋሜን ለማስቀየር ባለመቻላቸው በእስር ለመሞከር ያቀረቡት ክስ ነው ! – አስካለ ደምሌ- ከቃሊቲ እስር ቤት/ የፖለቲካ እስረኛ | Mereja.com - Ethiopian Amharic News\nበማስፈራራት አቋሜን ለማስቀየር ባለመቻላቸው በእስር ለመሞከር ያቀረቡት ክስ ነው ! – አስካለ ደምሌ- ከቃሊቲ እስር ቤት/ የፖለቲካ እስረኛ\nJanuary 12, 2021 – Konjit Sitotaw — Comments ↓\nበማስፈራራት አቋሜን ለማስቀየር ባለመቻላቸው በእስር ለመሞከር ያቀረቡት ክስ ነው ! የግል ጥቅሜን ባለማስቀደም – ለሀገር ህልውና በመታገሌ የመጣ ክስ ነው። — አስካለ ደምሌ- የባልደራስ አመራር ከቃሊቲ እስር ቤት/ የፖለቲካ እስረኛ\n“መንግስት ላይ ጫና መፍጠር እና የእርስ በእርስ ግጭት ማስነሳት” በሚል ክስ ተመስርቶብኝ እስር ቤት ሆኜ ጉዳየን እየተከታተልኩን መሆኑ ይታወቃል፡፡ ይሁን እንጂ ለመታሰሬ ምክንት የሆነው ጉዳይ ከመከሰቱ በፊት፡-\n1. በመንግስት ተቋም ውስጥ በምሰራበት ወቅት በእያንዳንዱ እንቅስቃሴየ ልክ መንግሥታዊ የስለላ አባላትን መመደብ፣ኮልፌ ቀራኒዮ ክፍለ ከተማ ወረዳ 11 የብልጽግና ፓርቲ አመራሮች “መንግሥት ደሞዝ እየከፈለሽ በባልደራስ ለእውነተኛ ዴሞክራሲ ፓርቲ መሳተፍ የለብሽም” ብለው በአካል እና በስልክ ተፅዕኖ ሲፈጥሩብኝ ነበር።\n2. የፖሊትካ ተሳትፎዬን ብቻ በማየት በርቀት መከታተያ (GPS) አማካኝነት ሲሰልሉኝ ቆይተዋል። ግንቦት 21ቀን 2012 ዓ.ም ከሌሊቱ ስድስት ሰዓት ስልክ ደውለው አስፈራርተውኛል። ይህንን ፍርድ ቤቱ ሊረዳው ይገባል። ለክሱ ሰበብ የሆነው ክስተት ከተፈጠረ ከ42 ቀናት በኋላም ያለ አንዳች ማስረጃ አስረውኛል። እነኝሁ ሰላዮች በአካል አግኝተው ፖለቲካዊ አቋሜን እንድቀይር ጠይቀውኛል። ይህንን ካደረግኩ የጋራ መኖሪያ ቤት እንደሚሰጠኝና የኦሕዴድ/ብልፅግና አመራር እንደምሆን ነገረውኛል። ይህን ካልፈለግኩ ከሀገር ወጥቸ መኖር የምችልበትን ዕድል እንደሚያመቻቹም ገልፀውልኛል። እነኝህን መደለያዎች ባለመቀበሌና አቋሜን ባለመቀየሬ ወደ እስር ቤት የተወረወርኩ መሆኑን ሕዝብም ሆነ ፍርድ ቤቱ ሊያውቁት ይገባል። ከዚህም በተጨማሪ የደህንነት መሥሪያ ቤቱ ሠራተኞች በሄድኩበት እየተከታተሉ ፎቶ ግራፍ ሲያነሱኝ ነበር።\n3. አዲስ አበባ ኮልፌ ቃራኒዮ ክፍለ ከተማ ዓለም ባንክ ፋኑኤል በሚባል ቦታ ለተፈናቀሉ ህዝቦች ከባልደራስ የተደረገውን ድጋፍ ልናደርስ ቦታው ላይ በተገኘበት ወቅት እኔን ጨምሮ ብዛት ያላቸው የመንግስት የፀጥታ አካላት ተረጂዎችን የባልደራስ አመራሮች ታግተን ቆይተናል። ካራ ፖሊስ ጣቢያ ታስረን ከሰዓታት በኋላ እርዳታውን ሳናከፋፍል ከእገታው ተለቀን መመለሳችን ወትሮም ለክስ ሰበብ እየተፈለገልን እንደነበር አመላካች ነው።\nበለገሀር የይሁዳ አንበሳ ሃውልት እና ዙርያውን ለማፅዳት፣ ችግኝ ለመትከል እና የዘርዓይ ድረስን 82ኛ ዓመት ዝክረ በዓል በማክበር ላይ እያለን ፕሮግራሙን ሳንጨርስ እኔን ጨምሮ የባልደራስ ከፍተኛ አመራሮች እና ደጋፊዎችን ብዛት ያላቸው የመንግስት ፖሊሶች አስቆሙን። ቀጥሎም ወደ ለገሀር ፖሊስ ጣቢያ ወስደውን ካገቱን በኋላ ለቀውናል።\nበባልደራስ 6 ኪሎ ከተፈሪ መኮንን ከፍ ብሎ የሚገኘው ዋና ጽ/ቤት ውስጥ ሥራ ላይ እያለን የፌዴራል ፖሊሶች መጥው ጠመንጃ ደቀኑብን። በማስፈራራት አቋሜን ለማስቀየር፣ የፖለቲካ ተሳትፎዬን ለመግታት ጥረት ሲደረግ እንደ ነበረና ይህ እስርም የዛው አካል መሆኑ ይታወቅ።\n4. በምርመራ ላይ በነሐሴ 5 ቀን 2012 ዓ.ም በመርማሪው ስጠየቅ ከነበሩት ውስጥ፤ “የአፄ ምኒልክ ሃውልት እንዳይፈርስ የአዲስ አበባን ህዝብ አደረጅተሸ ታግለሻል፣ መንግሥት ደሞዝ እየከፈለሽ ለምን የተቃዋሚ ፓርቲ አመራር መሆን አስፈለገ፣ አዲስ አበባ የነዋሪዎቿ ነች በማለት በአስሩ (10) ክፍለ ከተማ ወጣቶችን ወይም ህዝቦችን ለባልደራስ ለእውነትኛ ዲሞክራሲ ፓርቲ ስታደራጅ ነበረ” በማለት መርምሮኛል። ከዚህ መረዳት የሚቻለው ጉዳዩ የፖለቲካ እንጂ የህግ እንዳልሆነ ነው።\n5. በአዲስ አበባ የሥራ ዕድል ፈጠራን አስመልክቶ እና ለአዲስ አበባ የመጣ የተዘዋዋሪ ፈንድ ብድር ብሔርን ያማከለ ስለ ነበር ለሁሉም ብሔር እድሉ መድረስ አለበት በማለት የበኩሌን ድርሻ ተወጥቻለሁኝ። ይህም ለመታሰሬ አንድ ምክንያት ነው፡፡\n6. በአዲስ አበባ ውስጥ በብዙ ወረዳዎች ላይ የቀበሌ መታወቂያ ሕጋዊ ሂደቶችን ሳይከተል ማለትም መሸኛ ሳይመጣ፣ በሀሰተኛ የድንች ማህተም በወረዳዎች ግቢ ውስጥ መዘጋጀቱ እየታወቀ፣ ያለ ባለቤት ፍቃድ በሰው ቤት ቁጥር መታወቂያ ለኦሮሚኛ ተናጋሪዎች ብቻ እየታደለ፣ ህጋዊ መስፈርቶችን አሟልው ከሌላ የኢትዮጵያ ጫፍ ለሚመጡ እየተከለከለ ብሎም መሸኛቸው ላይ ከጀርባ ከ6 ወር በኋላ ነው የምትሰስተናገዱት መባለቸውን፣ በጋሃድ ስለ ስለተቃወምኩኝ ብቻ ሳይሆን ስለ ታገልኩኝ ሚዛናዊ አገልግሎት መኖር አለበት ስላላኩኝ መታሰሬ ይታወቅ።\n7. በአዲስ አበባ የወረዳ ሥራ አስፈፃሚዎች ላይ መታወቂያ በዜሮ ዜሮ (00) ኮድ እንድያወጡ በሥም ዝርዝር ከበላይ አካል መርተውላቸው እሱንም ወደ መታወቂያ ክፍል እንዲያስተላልፉ ጫና ሲደረግባቸው ስለነበረ ይህ አግባብ አለመሆኑን ተቃውሜያለሁ። ታግያለሁ። የእስሬ ምክንያትም የኸው ነው።\n8. ያለአንዳች ህጋዊ እና አስተዳድራዊ ምክንያት ከኦዴፓ (የብልጽግና ፓርቲ ኦሮሚያ ቅንጫፍ አባላት) ውጪ የሆኑትን ዜጎች (ብሔረሰቦች) ከሥራ ገበታቸው ሲባረሩ፣ ከአመራርነት ዝቅ ሲደረጉ በማየቴ እና በመታገሌ የደረሰብኝ እንግልት እና እስር ነው።\n9. በመንግሥት መሥሪያ ቤት ብሄርን የማጣራት ሥራ ስለ ተጀመረ ለምን አስፈለገ?፣ የሚል ተቃውሞ በማስነሳቴ ምክንያት የመጣ እስር እንጂ እንደ ተባለው ወንጀል ሰርቼ እንዳልሆነ ፍ/ቤቱ እንድገነዘብልኝ እጠይቃለሁ፡፡\n10. የብልጽግና ፓርቲ ኦሮሚያ ቅርንጫፍ የአዲስ አበባ ክፍለ ከተማ አመራሮች በሥራ ልምድ፣ በትምህርት ዝግጅት እና በመፈፀም ብቃት የተሻለ እያለ በብሔር ተረኛ ነኝ ባዮች ሲመዳደቡ እና እነዚሁ አመራሮች ደግሞ በዚሁ ተረኝነት ስሜት ሌሎችን በትምህርት ዝግጅት እና ልምድ ያነሱበትን ለመመደብ ሲንቀሳቀሱ አይቼ ታግያለሁኝ። ወደ ፊትም እታገላለሁ። እስሩም ከዚሁ የመነጨ መሆኑ ይታወቅ።\n11. ከ1997 ዓ.ም. እና 2005 ዓ.ም. የጋራ መኖሪያ ቤት የተመዘገቡትን ባለ እድሎችን አስመልክቶ ባልደራስ ለእውነተኛ ዴሞክራሲ ፓርቲ በእጣ አወጣጡ፣ ቅድመ ቁጠባ ቆጥቦ ጨርሶ እጣ ውስጥ ያለ መካተታቸውን አስመልክቶ፣ መሉ ክፍያ ከፍሎ ዕጣ ውስጥ ያለው መግባታቸው፣ ቤቱ የደረሳቸው ደግሞ ቤቱን አለመረከባቸውን፣ ሳይቆጥቡ የተሰጣቸውን እና ፍትሀዊ ባልሆነ መንገድ ለአንድ ብሔር ብቻ መታደላቸውን አስመልክቶ ፓርቲው የማህበረሰቡን ቅሬታ ለመቀበል በማህበራዊ ሚዲያው የግል ስልኬን ለጥፎ ስለ ነበር የመንግስት አካላት ደውለው “የተለጠፈውን ስልክ አንሺ” እያሉ ሲዝቱብኝ ነበር፣ ይህን አስመልክቶ ብዙ ቅሬታዎችን አስተናግደናል። እኔም ይህንን ድርጊት በመቃወሜ የመጣ እስር እንጂ እንደ ተባለው ወንጀል ሰርቼ እንዳልሆነ ፍርድ ቤቱ ሆይ እንድትረዳልኝ እጠይቃለሁ።\n12. እኔን ጨምሮ የመንግስት ሰራተኞችን ብልግጽና ፓርቲን ትቀበላላችሁ አትቀበሉም በማለት የተለያዩ ማስገደዶች ሲደርሱ አይቼ ለምን በማለት ስለ ተቃወምኩኝ የመጣ እስር እንጂ ወንጀል አልሠራሁም።\n13. አዲስ አበባ የምትተዳደረው በቻርተር ሆኖ ሳለ በቻርተሩ ላይ የሥራ ቋንቋ አማርኛ መሆኑን በግልፅ ደንግጎ እያለ በ2011 ዓ.ም “እኔ የምሰራበት መስሪያ ቤት አዲስ ብድር እና ቁጠባ ተቋም” (አማ) ለክፍት የሥራ መደብ ማስታወቂያ አውጥቶ ማስታወቂያ ላይ ኦሮምኛ መናገር መፃፍ የሚችል የሚል መስፈርት አመጣ። ይህንን በመቃወሜም ታስሬያለሁ።\n14. ሚያዚያ 27 ቀን 2012 ዓ.ም የአርበኞች የድል ቀን ሲከበር የባልደራስ ለእውነተና ዴሞክራሲ ፓርቲ የሰማዕታት ሃውልት ላይ የድርጅቱ ከፍተኛ አመራሮች እኔን ጨምሮ የአበባ ጉንጉን አስቀመጠን ስለ ነበር ይህ ሁኔታ በማህበራዊ ሚዲያ ፎቶ ተሰራጭቶ ነበር። የመንግሥት አመራሮች ይህን ፎቶ በማየት ይህንን ድርጊት አቁሚ ብለው ከፓርቲው ጋር ያለኝን ግንኙነት ለማስቆም ብዙ ጥረት ሲደርጉ ቆይተዋል፡፡ የሀሰት ክሱም የመነጨው ከዚህ ነው።\n15. በኢትዮጵያ ቤተ መንግስት መግቢያ በር ላይ የተገነቡት የፒኮክ ምልክቶች የሀገራችንን ምልክት የማይገልፁ በመሆናቸው ባልደራስ ለእውነተኛ ዴሞክራሲ ፓርቲ አግባብ አይደለም በማለት የተቃውሞ ፊርማ ማሰባሰቡ ይታወቃል፡፡ እኔም ከፓርቲው ከፍተኛ አመራሮች ጋር በመሆን “እኔ ብሄራዊ ምልክቴ አንበሳ እንጂ ፒኮክ አይወክለኝም” የሚል ቪዲዮ በማህበራዊ ሚዲያ አሰራጭቻለሁ፡፡ የመንግሥት ባለ ሥልጣናት ይህንን ቪዲዮ በማየት ከፍተኛ ተፅዕኖ ከመፍጠራቸውም በዘለለ ለእስር ዳርጎኛል፡፡\n16, አዲስ አበባ ሲቪል ሰርቪስ 2012 ዓ.ም በወጣው ክፍት የሥራ መደብ ላይ ምዝገባውም ቅጥሩም ብሄር ብሔረሶችን የሚወክል አይደለም፣ አንድ ብሔር ማለትም ኦሮምኛ ተናጋሪዎችን ብቻ የሚወክል ነው በማለት መቃወሜ ለእስር እና ለተለያዩ የመብት ጥሰቶች ያጋለጠኝ መሆኑን ፍ/ቤቱን ማስገንዘብ እፈልጋለሁ፡፡\n17, አዲስ አበባ ነዋሪዎቿ ነች፣ ማንኛውም ዜጋ መጤም ሰፋሪም ሊባል አይገባም በማለቴ የመጣ እስር ነው። ክሱ በራሱ ማንነትን መሰረት ያደረገ፣ የመናገር፣ የመቃወም፣ የመደራጀት፣ ህገ መንግስታዊ መብትን የሚጥስ ብቻ ሳሆን አማራ እና የደቡብ ተወላጆችን (የጋሞ ተወላጅ) በጋራ ማደረጀት የሚለው ክስ በእራሱ ልዩነትን የሚያስፋ ነው። ሁለቱህዝቦች በአንድ ላይ ቢደራጁም የሚያለሙ እንጂ የሚያጠፉ አይደሉም። ስለዚህ ክሱ መሰረተ ቢስ ነውና ሊዘጋ ይገባል፡፡\n18. አረንጓዴ፣ ቢጫ ቀይ ቀለም ያላቸውን አልባሳት፤ የአጼ ምኒልክ ምስል ያላቸው ትሸርቶችን በመስሪያ ቤት አካባቢ ስለብስ አረንጓዴ፣ ቢጫ፣ ቀዩ አልፀደቀም በማለት እና ቲሸርቱ ላይ ያላቸው እይታ መጥፎ በመሆኑ ለመታሰሬ ምክንያት ሆኗል።\n19. የብልጽግና ፓርቲ አመራሮች በኮቪድ 19 ወረርሽኝ ወቅት ማህበረሰቡ ውስጥ ገብተው 1 ለ 5 ሲያደራጀ ለማህበረሰቡም ሆነ ለመንግስት መስሪያ ቤት ሰራተኞች ከፍተኛ አደጋ ያጋልጠናል በማለት ስለ ተቃወምኩኝ የታሰርኩ መሆኔን ፍ/ቤት እንዲገነዘብልኝ እፈልጋለሁ።\n20 . በሀገሪቷ በአጥቃላይ እንደ ባልደራስ ለእውነተና ዲሞክራሲ ፓርቲ ካለን ብዙ ሃሳቦች በጥቂቱ የንፁሃን ዜጎች ሞት፣ መፈናቀል፣ የዘር ማጥፋት፣ የንብረት መውደም፣ የኃይማኖት ተቋማት ማለትም የመስጊድ፣ቤተክርስቲያን እና ሌሎችም መቃጠል፣ መፍረስ፣ መዋረድ የለባቸውም በማለት ስለ ተቃወምን እና ስላወገዝን ለእስር የተዳረግን መሆናችን ግልፅ ነው። መንግስት አቻ የፖለቲካ ፓርቲዎችን በተለያዩ ሀገራዊ አጀንዳዎች ላይ ጠርቶ ሲያወያይ ባልደራስ ለእውነተኛ ዴሞክራሲ ፓርቲን ግን አንድም ውይይት ላይ አላሳተፈውም። ይህ ደግሞ የሚያመላክተው ካለን ህዝባዊ ቅቡልነት የተነሳ መንግስት በጥላቻ የሚመለከተን መሆኑን ነው። ፍ/ቤቱም ሆነ መንግሥት እንዲረዳ የምፈልገው ሌላኛው ጉዳይ ደግሞ ኢትዮጵያ ውስጥ ማንኛውም ሰው በአመለካከቱ ልዩነት ምክንያት፣ በብሄሩ ምክንያት፣ በኃይማኖቱ ምክንያት፣ በፖለቲካ አቋሙ ምክንያት ለእስር እና ለተለያዩ መገለሎች መዳረግ የለበትም የሚል ነው፡፡\n21. የመንግስት አካላት የፖለቲካ ተሳትፎየን በማወቅ የእጅ ስልኬን ቀድመው በመጥለፍ ሲከታተሉኝ ነበር። አሁንም በእጃቸው ላይ የሚገኘውን ስልኬን የኢንተርኔትና የስልክ ጥሪ እየተጠቀሙበት ነው። የፌዴራል ጠቅላይ ዐቃቤ ህግ የመሰረተብኝ ክስ አንድም ለመጠርጠር እንኳን የሚያበቃኝ በሌለበት፣ አንድም አካል ለህገ ወጥ ዓላማ ማደራጀቴን ማስረጃ ባልቀረበበት ነው።\n22. የባልደራስ ለእውነተኛ ዴሞክራሲ ፓርቲ የመመስረቻ ጉባኤ ላይ መስራች አባል ስለሆንኩኝ፣ በጉባኤው ላይ መገኘቴን ከማህበራዊ ሚዲያ መረጃ በማየት፣ የመንግስት ደህንነት አካላት ከፍተኛ ክትትል ከማድረግም ያለፈ የፓርቲው አባልነቴን እንዳቆም ጥረት አድርገዋል። የምሰራበት ተቋም ማለትም አዲስ ብድርና ቁጠባ ተቋም (አማ) የሰራተኞችን መብት የሚጥስ፣ጉልበት (በብዙ ሃይል የሚሰራን ስራ አንድ ሰው ላይ በመጫን) ሰራተኞች ሲቀጠሩ የስራ ድርሻ የማይሰጥበት፣ የሰራተኛ ጥቅማ ጥቅም የማይከበርበት፣ ሰራተኛ ከስራ ሲለቅ የሰራውን ስራ በስራ ልምዱ ላይ በዝርዝር አለማስቀመጥ፣ እውቀት፣ ልምድ እና ትምህርት ዝግጅት የተሻለ እያለ ከዚህ ያነሱትን ማስቀደም ስለሌለ፤ ይህ መሆን የለበትም መስሪያ ቤቱ የሰራተኛ ደም መጣጭ ነው በማለት ስለ ተቃወምኩኝ የታሰርኩ መሆኔን ፍ/ቤቱን ማሳወቅ እፈልጋለሁ፡፡\nበአጠቃላይ ከላይ የተዘረዘሩት ተግባራት ለእስር ካጋለጡኝ ጉዳዮች መካከል ከብዙ በጥቂቱ ናቸው። በመሆኑም የግል ጥቅሜን ባለማስቀደም፤ ለሀገር ህልውና በመታገሌ የመጣ ክስ መሆኑን አውቆ ፍርድ ቤቱ ውድቅ እንዲያደርግልኝ እጠይቃለሁ። ስለ እውነት ብላችሁ ከእስር እንድንፈታ በልዩ ልዩ መንገዶች በአሳሪዎች ላይ ጫና እየፈጠራችሁ ላላችሁ ሰዎች ሁሉ ምስጋናየ ይድረሳችሁ።\nአስካለ ደምሌ- የባልደራስ አመራር ከቃሊቲ እስር ቤት/ የፖለቲካ እስረኛ


ቀኝ ፅንፈኛው የናዚዎች ቡድንና የፍርዱ ሂደት | አውሮጳ/ጀርመን | DW | 23.04.2013\nቀኝ ፅንፈኛው የናዚዎች ቡድንና የፍርዱ ሂደት\nየሟች ቤተሰቦች እናት ባሏን ፣ ልጆች አባታቸውን በነፍሰ ገዳይ መነጠቃቸው የደረሰባቸው ድንጋጤና መራር ሃዘን ሳያንስ ፣ ጋሜዝና እናቷ ሜህሜት በተገደሉ በማግሥቱ ፖሊስ ለ 6 ሰዓታት በተናጠል ያቀረበላቸው ጥያቄ ቅስማቸውን ሰብሯል\nጀርመን ውስጥ በህቡዕ ሲንቀሳቀስ የቆየው በጀርመንኛው ምህፃር NSU በመባል የሚታወቀው የናዚዎች ቡድን ለተጠረጠረባቸው ግድያዎች ተጠያቂ ከተባሉት የአንዷ የፍርድ ሂደት ከ 12 ቀናት በኋላ ይጀመራል ። 9 የውጭ ተወላጆችና 1 ፖሊስ ገድሏል የተባለው ይህ ቡድን የፈማቸው ወንጀሎች ና በቅርቡ የሚጀመረው ችሎት የዛሬው አውሮፓና ጀርመን ዝግጅታችን ትኩረት ነው።\nየ20 አመትዋ ወጣት ጋምዜ ኩባሲክ አባቷ እንዲያርፉ በማሰብ ማክሰኞ በጎርጎሮሳውያኑ አቆጣጠር ሚያዚያ 4 2006 ዓም ፣ ታናሽ ወንድሟን ሜሬትን ጠዋት መዋዕለ ህፃናት እንደምታደርሰው ነግራቸው አስደስታቸው ተለያዩ ። ከሰዓት በኋላ ደግሞ አባቷን ተክታ መሥራት ነበረባትና አገር ሰላም ብላ ሰሜናዊ ዶርትሙንድ ወደ ሚገኘው ክዮስካቸው ስትደርስ በውኗም በህልሟም ያልጠበቀችው ነገር ገጠማት ። አካባቢው ሰው እንዳያልፍ ታጥሮ በሰፈሩም አምቡላንስና የፖሊስ መኪናዎች ፈሰው ነበር የደረሰችው ። ጋምዜ ወደ ውስጥ ለመግባት ብትሞክርም በፖሊስ ተከለከለች ።\n« በእድሜ ገፋ ያሉ ፖሊስ ወደ ኔ መጡ እስከዚያ ድረስ ምንም አልተናገሩም ነበር። ወይዘሪት ኩባሲክ አባትሽ ሞቷል አሉኝ ። ያሉት ሁሉ ገብቶኛል ፣ ሁሉንም ሰምቻለሁም ፤ ሆኖም በዚያ ቅፅበት ግን እኔ ራሴን አልነበርኩም ። »\nሜህሜት ከልጆቹ ጋር\nጋምዜ ለመጨረሻ ጊዜ አባቷን ያየችው የዚያኑ ለት ጠዋት ታናሽ ወንድሟን መዋዕለ ህፃናት እንደምታደርሰው ስትነግራቸው ሲያመሰግኗት ነበር ። አባቷ ሜህመት ኩባሲክ NSU በተባለው የአፍቃሪ ናዚዎች ነፍሰ ገዳይ ቡድን ክዌስካቸው ውስጥ ያን እለት በፖሊስ ግምት ከቀኑ 6 ሰዓት እስከ 7 ሰዓት ባለው ጊዜ የተገደሉ ስምንተኛው ሰለባ ነበሩ ። የአባቷን መገደል ስትሰማ ብርክ ያዛት ። ወዲያውኑ ግን አባቷ ከማንም ጋር ችግር ገጥሟቸው አያውቅምና ማን ሊገድለው ይችላል የሚለው ጥያቄ በዐዕምሮዋ ብልጭ አለ ።\n« በጣም ተጫዋች ነበር ሁላችንም ብዙ ጊዜ ከርሱ ጋር እንስቃለን ። ከሁሉም ጋር ተግባቢ ነበር ። ከአባቴ ጋር ከተማ ውስጥ ስንዘዋወር መላው የዶርትሙንድ ህዝብ ይህን ያውቃል የሚል ስሜት አለኝ ።»\nኩርዳዊው የቱርክ ዜጋ ሜህሜት ኩባሲክ ጀርመን ለ 15 ዓመታት ኖረዋል ። በ1980 ዎቹ መጨረሻ በመኖሪያቸው በደቡባዊቷ ቱርክዋ አናታልያ ከተማ አስተማማኝ ህይወት መግፋት ባለመቻላቸው ወደ ጀርመን ዶርትሙንድ መጥተው ተገን ጠይቀው ተሳካላቸው ። እርሳቸውና ቤተሰባቸው እጎአ በ2003 የጀርመን ዜግነት አግኝተዋል ። ጋምዜ ስለአባትዋ ስትናገር አዲሷን መኖሪያቸውን ጀርመንን በጣም ነበር የሚወዷት\n« ለአባቴ ፣ ጀርመን ልዩ አገር ነበር ። ጀርመንን እንደ ሃገሩ ነበር የሚቆጥረው ። ከእናቴና ከእኔ ጋር ወደ እዚህ ሃገር መጥቶ በነፃነት መኖር በመቻሉ በዴሞክራሲ የሚያምነው አባቴ በዲሞክራሲያዊት ሃገር በመኖሩ ይረካ ነበር ፤ »\nሜህሜት NSU ሲል ራሱን የሚጠራው ቡድን እጎአ ከመስከረም 9 2000 እስከ ሚያዚያ 6 2007 ከገደላቸው 8 ቱርኮችና 1 ግሪካዊ እንዲሁም አንዲት ጀርመናዊት ፖሊስ መካከል አንዱ ናቸው ። እ.ጎ.አ ህዳር 2011 በስውር እንደሚንቀሳቀስ የተደረሰበት NSU ከነፍስ ግድያው ሌላ እጎአ ከ2001 እስከ 2004 ኮሎኝ ውስጥ የቦምብ ጥቃቶች በማድረስ 14 የባንክ ዘረፋዎች በመፈፀም እንዲሁም የውጭ ዜጎች መኖሪያዎችን በማቃጠልም ተጠርጥሯል ። የጀርመን አቃቤ ህግ እንዳለው ቀኝ ፅንፈኛው NSU ግድያውን የፈፀመው በውጭ ዜጎች ጥላቻ መንስኤ ነው ። የሟች ቤተሰቦች እናት ባሏን ፣ ልጆች አባታቸውን በነፍሰ ገዳይ መነጠቃቸው የደረሰባቸው ድንጋጤና መራር ሃዘን ሳያንስ ፣ ጋሜዝና እናቷ ሜህሜት በተገደሉ በማግሥቱ ፖሊስ ለ 6 ሰዓታት በተናጠል ያቀረበላቸው ጥያቄ ቅስማቸውን ሰብሯል ። ጥያቄዎቹም ግራ የሚያጋቡ ነበሩ ለጋሜዝ ። አባትሽ አደንዛዥ እፅ ይጠቀም ነበር ወይ ? ይሸጥስ ነበር ወይ ? ከማፍያም ሆነ PKK ከተባለው ከታገደው የኩርድ ሠራተኞች ፓርቲ ጋር ግንኙነት ነበረው ወይ ? ሲሉ ፖሊሶች ያቀረቡላት ጥያቄዎች አስደንግጠዋታል ። የሜህሜት ቤት በአነፍናፊ ውሻ ተፈትሿል ፤መኪናቸውም ለምርመራ እንዲገነጣጠል ተደርጎ ነበር ። ምንም አልተገኘባቸውም እንጂ የጋሜዝና የ 2ቱ ታናናሽ ወንድሞቿ ምራቅ ሳይቀር ለምርመራ ተወስዷል ። ጋምዜ ለፖሊሶቹ ምናልባት ገዳዮቹ ቀኝ አክራሪዎች ሊሆኑ ይችላሉ ብላቸውም ነበር ። ይህን የሚያመለክት ማስረጃ የለም የሚል መልስ ነበር የተሰጣት ። ሜህሜት በተገደሉ በ2ተኛው ቀን የ21 አመቱ ቱርካዊ የካስል ነዋሪ ሃልያት ዮዝጋት ሜህሜት በተገደሉበት ተመሳሳይ ሽጉጥ ተገድሎ ተገኘ ። በተመሳሳይ መንገድ የተገደለ 8 ተኛው ቱርካዊ መሆኑ ነው ። መገናኛ ብዙሃን ሁለቱ ሟቾች ከአንድ አካል ጋር በድብቅ በጀመሩት ንግድ መንስኤ ሳይገደሉ እንዳልቀረ ማናፈስ ያዙ ። ይህ ጥርጣሬ ከቤተሰቡ በስተጀርባ የሰዉ መንሸኳሾክያ በመሆኑ አባትዋም ነፃ መሆናቸውን ለማራገጋጥ አለመቻሏ ጋሜዝን በእጅጉ ያንገበግባት ነበር ። ይህ ሆድ ሆዷን ሲበላት የከረመው ጋሜዝ ከ 5 አመት በኋላ የገዳዮቹ ማንነት እንደተደረሰበት ሲገለፅ ሸክሟ ከላይዋ ላይ የወረደ ያህል ነው የተሰማት።\nበሌላ በኩል ሰዎች በፀጉራቸው ቀለም ወይም የተለየ ሃይማኖት በመከተላቸው ብቻ መገደላቸው አሁንም ያስደነግጣታል ። በምርመራው ሂደት መርማሪዎችና የፌደራል የህገ መንግሥት ጠባቂ መስሪያ ቤት የፈፀሙት ስህተት ያናድዳታል ። የነፍሰ ገዳዮቹ ማንነት ከታወቀ በኋላ ጠቃሚ የሆኑ ሰነዶች እንዲጠፉ መደረጉ ከስህተቶቹ አንዱ ነው እንደ ጋምዜ ። ጀርመን ፍራንክፈርት ነዋሪ የሆኑት የህግና ፖለቲካ ሳይንስ ምሁር እንዲሁም የጀርመንኛ ቋንቋ መምህር ዶክተር ለማ ይፍራሸዋ ጉዳዩ መጣራት ከመጀመሩ በፊት ሰነዶች እንዲጠፉ መደረጉ ያስከተለውን መዘዝና ያስደረውን ተፅእኖ ያብራራሉ ።\nለተገደሉት ሰዎች መታሰቢያ በተደረገበት ስነ ስርዓት ላይ የተገኙት የጀርመን መራሂተ መንግሥት አንጌላ ሜርክል ወንጀሉን ለማጋለጥ ሁሉም ነገር ይደረጋል ብለው ቃል ገብተው ይህ በመፈፀሙ አባቷ የተገደሉባት ጋሜዝ ያስገርማታል ። ከዛሬ 13 አመት አንስቶ በተከታታይ ለ 8 አመታት 9 የውጭ ዜጎችና አንድ ፖሊስ በስውር ይንቀሳቀስ በነበረው NSU መገደላቸው ለረዥም ጊዜ አለመታወቁ ብዙዎችን እስካሁን የሚያነጋገግር ጉዳይ ነው ። ዶክተር ለማ ይፍራሸዋ የነፍስ ግድያው ሳይደረሰበት እስከ ዛሬ አንድ አመት ተኩል ገደማ ድረስ መቆየቱ አነጋጋሪ የሆነበትን ምክንያት ያብራራሉ ።\nየ 10 ሰዎች ግድያ በማቀነባበርና በመፈፀም የተጠረጠሩት Uwe Mundlos and Uwe Böhnhardt የተባሉት የውጭ ዜጎችን እያሳደደ የሚገድለው የነፍሰ ገዳዩ ቡድን አባላት በጎርጎሮሳውያኑ ህዳር 4 ፣ 2011 ዓ ም አይዘናህ በተባለ ከተማ ባንክ ከዘረፉ በኋላ እንደ ቤትም ይጠቀሙበት የነበረው መኪና በእሳት ካያዙ ካደረጉ በኋላ የራሳቸውን ማጥፋታቸን ፖሊስ አስታውቋል ። በመኪና ውስጥ በነርሱ የተገደለችው ሴት ፖሊስ ሽጉጥ ሲገኝ የዚያኑ ዕለት ስቪካው በተባለው ከተማ ውስጥ ሟቾቹ\nBeate Zschäpe ከተባለችው አሁን በቁጥጥር ሥር ከምትገኘው የቡድኑ አባል ጋር በሌላ ስም ተከራይተው ይኖሩበት የነበረው ቤታቸው በእሳት ጋይቷል ። ራሷን ለፖሊስ አሳልፋ የሰጠችው Zschäpe ቤቱን በማቃጠልተጠርጥራለች ።\nነፍሰ ገዳዮቹ የውጭ ተወላጆችን ለመግደል የተጠቀሙበት ድምፅ አልባ ሽጉጥና ሌሎችም በርካታ ሽጉጦች በተቃጠለው ቤት ውስጥ ከተገኙ በኋላ ነበር የ 9ኙ የውጭ ዜጎች ግድያም በነርሱ ሳይፈፀም እንዳልቀረ ይፋ የተደረገው ። ከዚያን ጊዜ አንስቶ በዋነኛዋ ተጠርጣሪና በሌሎችም ተባባሪዎች ላይ ምርመራው ሲካሄድ የቆየ ሲሆን ፣ በጀርመን የህዝብ ተወካዮች ምክር ቤት ደረጃም ጉዳዩን የሚያጣራ ኮሚሽን ተቋቁሞ ሥራውን እያካሄደ ነው ። በነፍሰ ግድያ በዋነኛነት ከሚጠረጠሩት በአንዷ Beate Zschäpe እንዲሁምበተለያየ መንገድ ቀኝ ፅንፈኞቹን ረድተዋል በተባሉ ሰዎች ላይ ከ 12 ቀናት በኋላ የፍርድ ሂደት ይጀመራል ።\nየፍርዱ ሂደት ሊጀመር የታሰበው ያለፈው ሳምንት ረቡዕ ነበር ። ሆኖም ዳኞች ለጋዜጠኞች እንዲያዝ የፈቀዱት ቦታ ለውጭ ዜጎች ባለመዳረሱ ውዝግብ አስከትሎ ቀኑ በሳምንታት እንዲገፋ ተደርጓል ፣ በተለይ አንድ የቱርክ ጋዜጠኛ ለከፍተኛው ፍርድ ቤት ያስገባው ክስ ተቀባይነት አግኝቶ አሁን ለቱርክ ጋዜጠኞች 4 መቀመጫዎች ተይዘውላቸዋል ። ለግሪክ ፕሬስ አንድ እንዲሁም ለፐርሽያ ቋንቋም እንዲሁ አንድ ቦታ ተመድቧል ። ሙኒክ ውስጥ በሚገኘው የአውራጃ ፍርድ ቤት በጎርጎሮሳውያኑ ግንቦት 6 2013 ከሚጀመረው ችሎት እነ ጋሜዝ እውነትና ፍትህ ይጠብቃሉ ። ዶክተር ለማም ከችሎቱ የሚጠብቁትን ተናግረዋል ።\nቁልፍ ቃላት NSU


- የቤት ኪራይ - አዲስ አበባ - በሚገባ የተሻሻለ ቤት ቪዛ ለኪራይ, ሶስት መኝታ ክፍል, ደህንነቱ የተጠበቀ አካባቢ, ቦሌ, አዲስ አበባ, ኢትዮጵያ.\nኪራይ በደንብ አዳራሽነት ቤት ቪላ, ሦስት መኝታ ክፍል, ደህና አካባቢ, ቦሌ, አዲስ አበባ, ኢትዮጵያ. ቤት ደህና የመኖሪያ አካባቢ በሚገኘው እና የሥራ እሳት ቦታ ጋር ኑሮ እና የመመገቢያ ክፍል ያለው ነው, የራሱ መታጠቢያ ክፍል ጋር ዘመናዊ ወጥ ቤት, አንድ ዋና አልጋ ክፍል አንድ መታጠቢያ ክፍል, መታጠቢያ ክፍል ጋር አራት አገልግሎት ሩብ ክፍሎች ማጋራት ሌላ ሁለት መኝታ ክፍሎች, ጠባቂ ቤት, አራት መኪናዎች አንድ እና ማቆሚያ የሚሆን የልብስ ማጠቢያ ክፍል, ሱቅ, የአትክልት, እና ጋራዥ. ቤቱ ዋና መታደስ ሥር ሳለ ማስታወሻ ስዕሎች ይወሰዳል እና ወጥ ካቢኔ አሁን አዲስ እና የእንጨት ሰቆች ነው የሚጠናቀቁት ወለል ተተክቷል. ፍጥነት ለድርድር ነው.\nቦሌUNHCR ን, UNDP, WFP, Worldbank, እና ECA አቅራቢያ ቦሌ, አፍሪካ ጎዳና,\nኪራይ በደንብ አዳራሽነት ቤት ቪላ, ሦስት መኝታ ክፍል, ደህና አካባቢ, ቦሌ, አዲስ አበባ, ኢትዮጵያ.


ጭረት ካርድ ነጻ ጉርሻ ጨዋታዎች | £ 5 + እስከ £ 200 ነፃ ወደ! |\nመኖሪያ ቤት » ካርዶች መስመር ላይ ጭረት | ፓዲ ኃይል ቁማር ቤት £ 5 + ነጻ £ 300! » ጭረት ካርድ ነጻ ጉርሻ ጨዋታዎች | £ 5 + እስከ £ 200 ነፃ ወደ!\nበተቧጨረው ካርዶች ነጻ ጉርሻ ያለው ተጽዕኖ – with No Deposit Needed!\nየ ፓዲ ኃይል የመስመር ላይ እና ስልክ Scratch Card የማስተዋወቂያ ገጾች በ ራንዲ አዳራሽ እና ኤክስፕረስ የቁማር ቤት ግምገማ ቡድን – ጋር ቶር ThunderStruck Express ቁማር ቤት ለ\nቧጨራ ጉርሻ አዳኞች ይህ ገጽ ልዩ ቅናሽ! £ 5 + ነፃ £ 200!\nምዝገባ ላይ £ 5 እንደ እንኳን ደህና ጉርሻ. ማንኛውም የመጀመሪያ ተቀማጭ ማድረግ አያስፈልግም ይህን ጉርሻ ለማግኘት.\nፓዲ ኃይል ውርርድ ጣቢያ በላይ ያቀርባል 200 የካርታ ጨዋታዎች የመስመር ላይ ጭረት\nየ ፓዲ ኃይል የቁማር አሁን ምክንያታዊ ለረጅም ጊዜ የመስመር ላይ ውርርድ ማህበረሰብ ደስ የሚያሰኘውን ቆይቷል, እና ስም ሁሉ በዚህ ጊዜ አደረገ. ይህ stupendously በማከናወን ላይ ነው ጭረት ካርዶች እና ጨዋታዎች, ቦታዎች ላይ ቀዝቃዛ ከባድ ምንዛሬ ዓይነት ነፃ ሽልማት ውስጥ ከፍተኛ ክፍያዎችን ጎን ለጎን ምንም ተቀማጭ አያስፈልግም, በኢንተርኔት ላይ ግንባር ቀደም የመስመር ላይ የቁማር አንዱ ነው. ይህ ለረጅም ጊዜ ያህል ተጫዋቾች የሚመስጡ በርካታ ሲያመሰግነኝ ነጻ የቁማር ጨዋታዎች ያቀርባል, ግዙፍ መቀላቀል ሽልማቶች ጋር ካሳ ሳለ. ይህ የቁማር የጋራ በላይ ያቀርባል 200 ጭረት ካርድ የራሱ ተጫዋቾች እና ቦታዎች.\nሰላም, ፓዲ ኃይል ንግሊዝ A ገር ውስጥ ያለውን ከፍተኛ አብዛኞቹ የቁማር ቤት ነው; ለምን እንደሆነ ለማወቅ. ተጨማሪ ለማወቅ ያለንን ሠንጠረዥ ውስጥ ምስሎች ላይ ጠቅ ያድርጉ. ExpressCasino ፊት ይግቡ!\nከፍተኛ ማስገቢያ ጣቢያ ጋር ነፃ ሩሌት ጨዋታዎች ይደሰቱ & £ 5 ነጻ ጉርሻ ያግኙ!\nእዚህ ላይ ተጨማሪ Scratch Card ገጾች ይመልከቱ!\nቬጋስ ሞባይል ካዚኖ, Pocketwin, ከፍተኛ ማስገቢያ ጣቢያ እና Pocket ፍራፍሬያማ አራት ሞባይል ከላይ ናቸው & E ንግሊዝ A ገር ውስጥ የመስመር ላይ የቁማር. አሁን መመዝገብ & ነጻ ጉርሻ ያግኙ! ቪአይፒ ማስተዋወቂያዎች ውስጥ ይሳተፉ, Facebook መዝናኛ & ሎጥ ተጨማሪ በመጠበቅ ላይ!\n100% የመጀመሪያ ጊዜ ምዝገባዎች ለማግኘት በመጀመሪያ ተቀማጭ ላይ አዛምድ ጉርሻ እስከ £ 200.Complimentary ጉርሻዎች.\nተለክ 300+ ካዚኖ, ቦታዎች, ሩሌት ወዘተ ከባድ እንክብካቤ ቁማርተኞች ለማግኘት በመጠበቅ ላይ ነው! እውነተኛ ገንዘብ ቁማር ቤት ጋር Play! አሁን ይጫወቱ & የእርስዎ ስልክ የሥዕል ጋር ከጊዜ በኋላ ይክፈሉ, ኤስኤምኤስ, የዴቢት / ክሬዲት ካርዶች, የ PayPal መለያ ወዘተ.\nአንዳንድ አስደናቂ ነጻ በመቀላቀል ሽልማቶች ከ የተለዩ, ፓዲ ኃይል ላይ ተጫዋቾች እንዲሁ የማይገመት ያሉ ምድቦች ሊካፈሉ ይችላሉ, ሩሌት, ቢንጎ እና የመሳሰሉት እና. እነዚህ እያንዳንዱ 150+ ቦታዎች በውስጡ ተጫዋቾች ነጻ ምንም ተቀማጭ አያስፈልግም ሽልማት ይሰጣሉ. ተጫዋቾች በተጨማሪ ይችላሉ መስመር ላይ ነጻ እና ገንዘብ ከፍተኛ በተወሰነ መጠን ለመማረክ ወደ ተለዋዋጭ ቦታዎች ውስጥ በተመሳሳይ ይቃኙ:.\nበጣም መጫወት እና ቀላሉ ጨዋታ ከባዶ ካርድ ነው; ምክንያቱም ይበልጥ አስደሳች ይሆናል ፓዲ የኃይል Scratch ካርዶች ነጻ ጉርሻ ምንም ተቀማጭ. ተጫዋቹ በመሠረቱ ካርድ ጭረቶች እና ሽልማት መደብር ውስጥ ያለውን ነገር ይመለከታል. እኛ ምንም ተቀማጭ በተግባር ነው Scratch ካርዶች ነጻ ጉርሻ ነው ምን ሁሉም እንዲማሩ ያደርጋል.\nቧጨራ ካርዶች ነጻ ጉርሻ ምንም ተቀማጭ ስለ ተጨማሪ መዝናኛ የተሞላ መረጃ\n1. የመጀመሪያው ነገር ነጻ ጉርሻ ምንም ተቀማጭ የ ፓዲ ኃይል የመስመር ላይ የቁማር ጣቢያ በመካሄድ ላይ ነው Scratch ካርዶች መዳረሻ ለማግኘት ዓላማ ፍጻሜ ግብ ነው. አንድ መለያ እና አንድ የይለፍ ቃል ማድረግ, በአእምሯችን ውስጥ ተንቀሳቃሽ ቁማር የጋራ ጨዋታዎችን በመጫወት ዓላማ በመያዝ. የሚቀላቀሉት የ ፓዲ ኃይል የመስመር ላይ የቁማር ጣቢያ ምንም መክፈል አይደለም, ነገር ግን በምትኩ አንድ ነጻ ሽልማት ይሰጣሉ.\n2. ስለ አጠቃቀም ጋር ጭረት ካርዶች ነጻ ጉርሻ አዲስ ተጫዋቾች ወይም ነባር ተጫዋቾች የተሰጠው ምንም ተቀማጭ ገንዘብ, ወደ ተጫዋቾች ጨዋታ ላይ አንዳንድ ነጻ ምርጦቹን እንዲጫወቱ ሳንቲሞችን ወይም ቺፕስ ነጻ መኳኳል መግዛት ይችላሉ. ጥቂት ጨዋታዎች, ይልቅ ነጻ ሽልማት ይልቅ ጨዋታዎች በነፃ ተውኔቶች ማግኘት.\n3. ይህ ጭረት ካርዶች ነጻ ጉርሻ ምንም ተቀማጭ የመስመር ላይ ቁማር ነፍስንና ቁልፍ ነው, ተጫዋቾቹ እንዴት ጨዋታ በተለይ ተግባራት ማየት ይችላሉ. ይህ ጨዋታ ላይ ተጫዋቹ ረብ የመተማመን ያግዛል እና ለሚያቀርበው ጥያቄ በሙሉ ማጽዳት. እነዚህ ብቻ በእርጋታ በነፃ ጨዋታዎችን መጫወት ይችላሉ, ጋር ጭረት ካርዶች ነጻ ጉርሻ ምንም ተቀማጭ እና ገንዘብ ማጣት ምንም ውጥረት የላቸውም. እነሱም ሙሉ በሙሉ ዝግጁ ጊዜ, እነዚህ የተወሰኑ ጨዋታዎች ወደ ተወራረድ ቦታ ያላቸውን ገንዘብ ተጠቃሚ መሆን ከመቻልዎ.\n4. ይህ ድጋፍ ከሁሉ በተሻለ መንገድ እና አንድ አትራፊ ውጤት ለማግኘት እየፈለጉ ያሉት ጠፍቶ እድል ጋር መዋላቸውን መሆን አለበት.\nwww.ExpressCasino.co.uk በ ምርጥ ምንም የተቀማጭ Scratch Card ስልክ ካዚኖ ማስተዋወቂያዎች!


ጌታቸው አሰፋ ከተንፈራገጠ የሚረግጠው የትግራይ ህዝብን ነው !!! (ካሳ አምበሳው) | EthioReference >\n3:49 pm - Tuesday July 5, 2022\nጌታቸው አሰፋ ከተንፈራገጠ የሚረግጠው የትግራይ ህዝብን ነው !!! (ካሳ አምበሳው)\nPosted by admin\t| 24/11/2018 | 0\nጌታቸው አሰፋ ከተንፈራገጠ የሚረግጠው የትግራይ ህዝብን ነው !!!\nየአንድ ሀገር የደህንነት መ/ቤት ከሌሎች መስሪያ ቤቶች የሚለየው በተቋማዊ በአወቃቀሩ (Organizational Structure) ነው፤ በደህነንት መ/ቤት ውስጥ ከላይ ወደታች ግንኙነት(Vertical Communication) እንጂ የጎንኞሽ ተግባብቶሽ (Horizontal communication) የሚባል ነገር የለም፤ ይህ ማለት ከስር ያለ የደህነነት ሰራተኛ የሚያውቀው ከሱ በላይ ያለውን (ሪፖርት የሚያቀብለትን) ሰው ብቻ ሊሆን ይችላል፤ በስልጣን ወደ ላይ ከፍ እየተባለ በተመጣ ቁጥር መዋቅሩን በተሻለ የማውቅ እድል ይጨምራል፤ በደህንነት መ/ቤት የጽዳት ሰራተኛ ጭምር ተመልምላ ትገባለች እንጂ የስራ ማስታወቂያ ወጥቶ የሚቀጠር አንድም ሰው የለም፤ የደህነንት ሰራተኛ የሚጠራበት ቁጥር እንጂ ስም የለውም፣ አድራሻም እንዲሁ…..፤ ይህ እንግዲህ የደህንነት መ/ቤት ተፈጥሯዊው ባህሪ ነው፤\nከእንቅርት ላይ ጆሮ ገድፍ እንዲሉ ዲሞክራሲና የህግ የበላይነት ባልሰፈነበት ሀገር የደህንነት ሹም ንጉስ ይሆናል፤ ይህ በተለያዩ ሀገራት የታየ ሀቅ ነው፤ ኤድጋር ሁቨር የአሜሪካንን የፌደራልን የምርመራን ቢሮ ከ50 አመት በላይ በዕርስትነት ይዞ ከፕሬዝዳንት እስከ ጋዜጠኛ ቁም ስቅል ሲያበላ ኑሯል፤ እረ እንደውም ጆኔፍ ኬኔዲን ያስገደለው እሱ ነው ይባላል፤ [በነገራችን ላይ CIA ከመመስረቱ በፊት የደህነንት ስራ ሲሰራ የነበረው FBI ነበር]\nዛሬ KGB ተብሎ የሚጠራውን በቀደመ ስሙ NKVD ተብሎ የሚታወቀውን የሶቭየት ህብረትን የስለላ ድርጅት የመራው ላቫርኒቲ ቤሪያ ከሰማይ በታች ያቆመው ሀይል አልነበረም፤ ጆሴፍ ስታሊን ያቀደውን ብቻ ሳይሆን ያሰበውን ጭምር ሲፈጽምለት የነበረው ቤሪያ የኋላ ኋላ አለቃውን [ስታሊንን] ሀኪም ከልክሎት እንዲሞት ፈረደበት፤ ከደቃቃዋ ጆርጅያ ተነስቶ መዳረሻውን ሴንት ፒተርስበርግ ያደረገውና በመጨረሻም መላውን ሶቭየት ህብረትን በመዳፉ ያስገባው ቤሪያ ከስታሊን በላይ የሚፈራ ሰው ነበር፤\nወደ ህወሓት ስንመለስ….\nህወሓትን አዲስ አበባ ያደረሰው የደህንነት አቅሙ እንጂ ወታደራዊ ብቃቱ እዳልሆነ መዘንጋት የለበትም፤ የቀድሞ የኢትዮጵያ ሰራዊት ብዛቱን፣ እቅዱንና አሰፋፈሩን ብቻ ሳይሆን የበላው እና የጠጣው ጭምር በሰዓታት ይደርሳት ነበር፤ ወታደራዊ ተቋማትን አልፈው ሊቀመንበር መንግስቱ ሀ/ማሪያም ቢሮ ገብተው እንደነበር ለቀመንበሩ ጭምር ተናግረዋል፤ “የራሴ ጸሐፊ የወያኔ ሰላይ ነበረች” ብለዋል፤ “War is 90% information” እንዲል ናፖሊዮ ቦናፓርት ወያኔን ሚኒሊክ ቤተመንግስት ያደረሳት ጦርነት ሳይሆን ስለላና መረጃ ነው፤ ይህ ቡድን ጫካ እያለ ይህን ያህል የደህንነት እና የመረጃ መረብ መዘርጋት ከቻለ መንግስታዊ ካባ ሲደርብ የሚቆጣጥረው የደህንነትና የመረጃ መረብ ምን ያህል ውስብስብ እንደሚሆን መገመት አያዳግትም፤\nዛሬም ቢሆን የሀገሪቱ የደህነንት መዋቅር ጌታቸው አሰፋ እጅ ነው፤ ጄነራል አደም መሐመድ የተረከበው የደህንነት መ/ቤቱን ህንጻ እንጂ መዋቅሩን አይደለም፤ ለይስሙላ እንኳን የሰራ ርክክብ ሲደረግ አላየንም፤ ጌታቸው መቀሌ የገባው አደም ከመሾሙ አስቀድሞ ነው፤\nጌታቸው አሰፋ ዛሬም ቢሆን ሀገሪቷ ውስጥ ሽብር የመፍጠር አቅም አለው፤ የትግራይ ክልላዊ መንግስት የጸጥታ ቢሮ ሀላፊ አድርጎ የሾመው ክልሉ ሰው አጥቶ ወይም ክልሉ የተለየ የጸጥታ ስጋት ስላለበት ሳይሆን ለጌታቸው እኩይ ተግባር ምቹ ሁኔታ ለመፍጥር ነው፤ የሆነው ሆኖ ጌታቸው ኔትወርኩን ማንቀሳቀሱ አይቀሬ ነው፤ የጊዜ ጉዳይ ነው፤ በአንድ ነገር ግን እርግጠኛ ነኝ! የጌታቸው አቅም እነ አሉላ ሰለሞንና ዳንኤል ብርሀነ እንደሚያስቡን ኢትዮጵያን ማፍረስ የሚችል አይደለም፤ ለዛ እጅግ በጣም ረፍዷል፤ ጌታቸው ከተንፈራገጠ የሚጎዳ ህዝብ አለ፤ የትግራይ ህዝብ! የጌታቸው ፍርግጫ የሌላው ህዝብ ልብስ ሊያቆሽሽ ይችል ይሆናል የትግሬን ደረት ግን ሳያፈልስ አይመለስም፤ ያንን ደግ ህዝብ ከዚህ ይሰውረው!